ލެއި ގަނެވިއްކުން (3) – DhiSalafiyyah\n31/03/2013 ފިޤުހާއި އޭގެ ޢިލްމުތައް, ދީންއައްޝައިޚް މުޙައްމަދު ސިނާން\nބޭނުންޖެހިފައިވާމީހަކަށް ލެއި ގަތުން:\nމީގެ މިސާލަކީ ލެއި ފޭބުމުގެ ސަބަބުން ލެއި ގަތުމަށް ބޭނުންޖެހިފައިވާ ބަލިމީހުންނެވެ. މިފަދަ މީހަކަށް ލެއި ގަނެވިއްކުމުގެ ޙުކުމެވެ.\nމިޒަމާނަކަށްއައިސް ޞިއްޙަތު ރަނގަޅުމީހާގެ ލެއި، ލެއި ފޭބުމުގެ ސަބަބުން ލެއަށް ބޭނުންވާ ބަލިމީހުންނަށް އެޅުމުގެ އޮޕްރޭޝަން ވަރަށް ގިނައިން ކުރެވެއެވެ. ނުވަތަ ލެއިގެ ކެންސަރުޖެހިފައިވާމީހުން، އެމީހުން ދުނިޔޭގައި އަޅުމަށްޓަކައި ލެއި ބަދުލުކުރުމަށް ބޭނުންވެއެވެ. އެހެންނޫންވެއްޖެނަމަ، އެފަދަ ބަލިމީހުން މަރުވުމާއި، ނުވަތަ ހަލާކާ ކުރިމަތިލާންޖެހެއެވެ. މިސަބަބާހުރެ، ޞިއްޙަތު ރަނގަޅުމީހުންގެ ލެއި އެފަދަ ބަލިމީހުންނަށް އަޅަންޖެހެއެވެ. އެފަދަ މީހެއްގެ ހިތުގައި އުފެދޭނެ އަދި ޖަވާބު ލިބުމަށް އެންމެ ބޭނުންޖެހިފައިވާ ސުވާލަކީ: ކުރިން ބުނެވިދިޔަފަދައިން ލެއި ވިއްކުމަކީ ޙަރާމްކަމަކަށްވާއިރު، މަރުންނާއި ހަލާކުން ސަލާމަތްވުމަށްޓަކައި ލެއި ގަތުމަކީ ހުއްދަކަމެއްތޯ ނުވަތަ ނޫންކަމެއް ތޯއެވެ؟\nމިމަސްއަލާގައި ކުރީގެ ފިޤުހުވެރިން ކިބައިން ނައްޞެއް އައިސްފައިވާކަމެއް އެނގޭކަށް ނެތެވެ. އެއީ އެއްވެސް ޙާލެއްގައި އެބޭކަލުންގެ ފަރުވާކުޑަކަމަކުންނޫނެވެ. އަދި އެކަމުގެ ޙުކުމް ކަނޑައެޅުމަށް ނުކުޅެދުންތެރިވެގެންވެސް ނުމެނޫންމެއެވެ. އެހެނެއްކަމަކު، އެއީ އެބޭކަލުންގެ ޒަމާނުގައި މިފަދައިން ކަންހިނގާފައިނުވާތީއެވެ. އެހެންނަމަވެސް، މިއާގުޅޭ މަސްއަލަތަކުގައި އެބޭކަލުން ވާހަކަފުޅު ދައްކަވާފައިވެއެވެ. މިސާލަކަށް، ޟަރޫރަތަކަށްޓަކައި އޫރުގެ ކެހެރި ގަތުމެވެ. މީގެ ތަފްޞީލު އަދިފަހުން އަންނަހުއްޓެވެ.\nމިސުވާލުގެ ޖަވާބު ދިނުމުގައި ތަފްޞީލުތަކަކަށް ބޭނުންވެގެންވެއެވެ. އެގޮތުން ފުރަތަމައީ: ބޭނުންޖެހިފައިވާމީހާ ލެއިގަތުމުގައި ދެ ޙާލަތެއްވެއެވެ.\nފުރަތަމަ ޙާލަތު: ބޭނުންޖެހިފައިވާމީހާއަށް އެ ލެއި ހޯދާނެ މަގެއް ފެނުމެވެ. އެއީ އެމީހާއަށް ހެޔޮއެދޭމީހުންނާއި، ލެއި ހަދިޔާކުރާމީހުންގެ ފަރާތުން ލެއި ލިބުން، ނުވަތަ ސަރުކާރު ހޮސްޕިޓަލުތަކުން ހިލޭ ބަލިމީހުންނަށް ލެއި ލިބޭގޮތަށް ހަދާފައިވާ ތަންތަނުން ލެއި ލިބުމެވެ. އެ ބޭނުންޖެހިފައިވާމީހާއަށް ލޭހަދިޔާކުރާމީހެއްގެ ފަރާތުން ނުވަތަ ހޮސްޕިޓަލުން ހިލޭ ލެއި ލިބެން އޮއްވައި ލެއި ގަތުން ޙަރާމްވާނެއެވެ. އެހެނީ، ވިއްކުން ޙަރާމް އެއްޗެއް ޟަރޫރީ ޙާލަތުގައި ހުއްދަވާ ދަރަޖައަށް އެމީހާގެ ޙާލަތުނުދެއެވެ.\nދެވަނަ ޙާލަތު: ލެއި ހަދިޔާކުރާމީހަކު ނުލިބި، ނުވަތަ ހޮސްޕިޓަލުންވެސް ހިލޭ ލެއި ނުލިބި، ލެއި ގަތުން ފިޔަވައި އިތުރުގޮތެއް ނެތިއްޖެނަމަ، މިފަދަ ޙާލަތުގައި ޟަރޫރަތަކަށްޓަކައި ލެއި ގަތުން ހުއްދަވާނެއެވެ. އެއީ މަރުން ރައްކާތެރިވެ، ދިރިހުރުން ރައްކާތެރިކުރުމަށެވެ. މި ޙާލަތުގައި ލެއިގަތުމަކުން ކުށެއްނެތެވެ. އަދި އެ ލެއިގެ އަގު ދިނުމަށް ކުޅަދާނަވެގެންވާމީހާއަށް މިފަދަ ޙާލަތެއްގައި ލެއި ގަތުން ވާޖިބުވެގެންދެއެވެ. އެއީ ﷲ ތަޢާލާ ވަޙީ ކުރައްވާފައިވާ ފަދައިންނެވެ. ((وَلا تُلْقُوا بِأَيْدِيكُمْ إِلَى التَّهْلُكَةِ)) (البقرة: 195) މާނައީ: “އަދި ތިޔަބައިމީހުންގެ އަތްތަކުން ތިޔަބައިމީހުންގެ ނަފްސުތައް ހަލާކުގެ ތެރެޔަށް އެއްލާނުލާށެވެ!”\nމިފަދަ ޙާލަތުގައި އެފަދަ މީހަކު ލެއި ނުގަނެއްޖެނަމަ އެމީހަކު ފާފަވެރިވާނެއެވެ. އެހެނީ، އެމީހާ، އެމީހާގެ ނަފްސު މަރަށް ހުށަހެޅީތީއެވެ. އެނަފްސަކީ އެމީހާގެ މިލްކެއް ނޫނެވެ. އެއީ އެނަފްސު ޚަލްޤުކުރެއްވި އިލާހުގެ މިލްކެކެވެ. އެކަލާނގެ ވަޙީ ކުރައްވާފައިވެއެވެ. ((وَلا تَقْتُلُوا أَنفُسَكُمْ)) (النساء: 29) މާނައީ: “އަދި ތިޔަބައިމީހުންގެ ނަފްސުތައް ޤަތުލުނުކުރާށެވެ.”\nއިބްނުލް ޢަރަބީ ވިދާޅުވެފައިވެއެވެ. ޢިލްމުވެރިން ވިދާޅުވެފައިވެއެވެ. “މުޅަތަކެއްޗާއި ލެއި ކެއުމަށް ޟަރޫރަތަށްޖެހިގެންވާމީހާ އެނުކައިފިނަމަ، އެމީހަކަށް ﷲ (އެފާފަ) ޢަފޫނުކުރައްވައިފިނަމަ ޖެހޭނީ ނަރަކައަށް ވަންނާށެވެ. (އެބަހީ: އެއީ ބޮޑުފާފައެކެވެ.)” (أحكام القرآن لابن العربي (1/53)) ޟަރޫރީ ޙާލަތުގައި އެމީހާއަށް ލެއި ކެއުން ހުއްދައިރު، ޟަރޫރީ ޙާލަތުގައި ލެއި ގަތުންވެސް ހުއްދަވާނެއެވެ.\nބޭނުންޖެހިގެންވާމީހާ ލެއި ގަތުމަކީ ހުއްދަކަމެއްކަމުގެ ދަލީލު ދަންނައެވެ. އެއީ:\nފުރަތަމައީ: ކީރިތި ޤުރުއާނުގެ ދަލީލެވެ. ﷲ ތަޢާލާ ވަޙީ ކުރައްވާފައިވެއެވެ. ((إِنَّمَا حَرَّمَ عَلَيْكُمْ الْمَيْتَةَ وَالدَّمَ وَلَحْمَ الْخِنزِيرِ وَمَا أُهِلَّ بِهِ لِغَيْرِ اللَّهِ فَمَنْ اضْطُرَّ غَيْرَ بَاغٍ وَلا عَادٍ فَلا إِثْمَ عَلَيْهِ)) (البقرة: 173) މާނައީ: “ތިޔަބައިމީހުންނަށް އެކަލާނގެ ޙަރާމްކުރައްވާފައިވާކަން ކަށަވަރީ، މުޅަ ތަކެއްޗާއި، ލެޔާއި، އޫރުމަހާއި، ﷲ ފިޔަވައި އެހެން ފަރާތެއްގެ ނަންގަނެ ކަތިލާ ތަކެއްޗެވެ. ފަހެ، މަޖުބޫރުވެއްޖެމީހާ ނުކިޔަމަންތެރިކަމެއް އަދި ހައްދުފަހަނަޅައި ދިޔުމެއްނެތި (އެތަކެތިން ކެއުމުގައި) އެމީހާގެ މައްޗަކަށް ފާފައެއް ނެތެވެ.”\nމިއާޔަތުން ދަލީލުނެގޭ ގޮތް: ހަމަކަށަވަރުން ﷲ ތަޢާލާ ވަނީ މުޅަތަކެއްޗާއި، ލެއާއި، އޫރުމަހާއި، އެހެން ފަރާތްތަކަށް ކަތިލެވޭތަކެތި ޙަރާމްކުރައްވާފައެވެ. އޭގެ ފަހުގައި އެއަންގަވަނީ ޟަރޫރަތްޖެހިގެންވާ ޙާލަތުގައި އެތަކެތި ކެއުން ހުއްދަކަމުގައެވެ. ޟަރޫރީ ޙާލަތުގައި އެމީހާއަށް އެތަކެތި ކެއުން ހުއްދަވާއިރު، ޟަރޫރީ ޙާލަތުގައި އެތަކެތި ގަތުންވެސް ހުއްދަވާނެއެވެ. ފަހެ، އެހެނީ ކެއުން ޙަރާމްވުމަކީ ގަނެވިއްކުން މަނާކުރާކަމެކެވެ. ނަބިއްޔާ ޞައްލަﷲ ޢަލައިހިވަސައްލަމަ ޙަދީޘް ކުރައްވާފައިވެއެވެ. ((إِنَّ اللَّهَ إِذَا حَرَّمَ عَلَى قَوْمٍ أَكْلَ شَىْءٍ حَرَّمَ عَلَيْهِمْ ثَمَنَهُ)) މާނައީ: “ހަމަކަށަވަރުން ﷲ ބައެއްގެ މައްޗަށް އެއްޗެއް ކެއުން ޙަރާމްކުރައްވައިފިނަމަ، އެބައެއްގެ މައްޗަށް އެވިއްކައިގެން ލިބޭ ފައިދާ ޙަރާމްކުރެއްވިއެވެ.” ހަމައެފަދައިން، ބަޔަކަށް ﷲ ޟަރޫރީ ޙާލަތުގައި އެއްޗެއް ކެއުން ހުއްދަކުރައްވައިފިކަމުގައިވާނަމަ، ޟަރޫރީ ޙާލަތުގައި އެ އެއްޗެއް ގަތުން ހުއްދަވެގެންވެއެވެ.\nދެވަނައީ: ފިޤުހީ ޤަވާއިދުގައިވެއެވެ. “ޟަރޫރަތްތައް، ރައްކާތެރިވުމަށް އަންގަވާފައިވާ ތަކެއްޗާއި ކަންތައްތައް ހުއްދަކުރާނެއެވެ.” އިންސާނާގެ ލެއި ފޭބުމަށްވުރެ ބޮޑަށް ޟަރޫރަތަށްޖެހޭނެ ކަމެއް ނުވެއެވެ. އެހެނީ، ލެއި ގަތުން ފިޔަވައި އިތުރުގޮތަކުން ލެއި ނުލިބިއްޖެނަމަ މަރަށާއި ހަލާކަށް އެމީހަކު ހުށަހެޅިގެންދެއެވެ.\nމި މުހިއްމު ފިޤުހީ ޤަވާޢިދު ނެގިފައިވަނީ މި ޙަދީޘުންނެވެ. ((لا ضَرَرَ وَلا ضِرَارَ)) މާނައީ: “ގެއްލުންދިނުމެއް އަދި ގެއްލުން ލިބިގަތުމެއްނުވެއެވެ.” މި ޤާޢިދާ ގެންނެވުމަށްފަހު އިބްނު ނަޖީމު ވިދާޅުވެފައިވެއެވެ. “ބަނޑުހައިހޫނުކަމުގެ ސަބަބުން މުޅަތަކެތި ކެއުން ހުއްދަވާނެއެވެ. އަދި ފާރުގަނޑަށް ބޭހުގެގޮތުގައި ބަނގުރާއެޅުން ހުއްދަވާނެއެވެ. އަދި ނުރުހުންތެރިވެގެންވާޙާލު (ޟަރޫރަތަކަށްޓަކައި) ކުފުރުގެ ބަހެއް ބުނުން ހުއްދަވާނެއެވެ.”\nފަހެ، ބަޔާންވެމިދިޔައީ ބޭނުންޖެހިފައިވާމީހާ ލެއި ގަތުމުގެ ޙުކުމެވެ. ފަހެ، އެފަދަ މީހަކަށް ލެއި ގަތުން ހުއްދަވެގެންވާ ޝަރުޠަކީ، ހިލޭ ހެޔޮއެދޭމީހުންގެ ފަރާތުން ނުވަތަ ހޮސްޕިޓަލުން ހިލޭ ލެއި ނުލިބިއްޖެނަމައެވެ. މިއާޚިލާފަށް، ޟަރޫރަތެއްނެތި ހަށިގަނޑު ވަރުގަދަކުރުމަށާއި ބޭހުގެ ބަދަލުގައި ލެއި ބޭނުންވެއްޖެނަމަ ލެއި ގަތުން ހުއްދަވެގެންނުވެއެވެ. އެހެނީ، ލެއި ގަތުން ހުއްދަވެގެންވަނީ އެ ލެއަށް މުހިއްމުވެގެންވާ މީހާއަށެވެ. އެމީހަކީ އެ ލެއި ނުލިބިއްޖެނަމަ އެމީހާ މަރުވެދާނެކަމަށް ނުވަތަ އެމީހާގެ ގުނަނަކަށް ގެއްލުންވެދާނެކަމުގެ ބިރުއޮތްމީހާއެވެ. ކޮންމެހެން ލެއަށް ބޭނުންޖެހިފައިނުވާމީހާ ލެއި ގަތުން ހުއްދަވެގެންނުވެއެވެ. އެއީ އެމީހާއަށް އެކަން ހުއްދަކޮށްދޭ ޟަރޫރަތެއް ނެތުމުންނެވެ. ޟަރޫރަތުގައި ހުއްދަކުރާ އެއްޗަކަށް ޤިޔާޞްކުރުން ޞައްޙަވެގެންނުވެއެވެ. (ނުނިމޭ)


Rayyithun court eh hadhaigen namaves MMPRC massala nimman jehey: Adam Shareef | Mihaaru\nރައްޔިތުން ކޯޓެއް ހަދައިގެން ނަމަވެސް އެމްއެމްޕީއާރުސީ މައްސަލަ ނިންމަން ވެއްޖެ: އާދަމް ޝަރީފް\nރައްިތުންގެ މަޖިލީހުގެ މަޑުއްވަރީ ދާއިރާގެ މެމްްބަރު އާދަމް ޝަރީފު މިއަދުގެ ޖަލްސާގައި ވާހަަކަދައްކަވަނީ. އޭނާ ވިދާޅުވީ ރައްޔިތުންގެ ކޯޓެއް ހަދައިގެން ވެސް އެމްއެމްޕީއާރުަސީ މައްސަލަ ނިންމަން ޖެހޭ ކަމަށްް. ފޮޓޯ: ރައްޔިތުންގެ މަޖިލީހުގެ އިދާރާ\n26 އެޕްރީލް 2021 - 15:15\nރައްޔިތުން އަމިއްލަ އަށް ކޯޓެއް ހަދައިގެން ނަމަވެސް، އެމްއެމްޕީއާރުސީ ހިޔާނާތުގެ މައްސަލަ ބަލައި ނިންމަން ވެއްޖެ ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ ޕީއެންސީ މެމްބަރު އާދަމް ޝަރީފު މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މަރަދޫ ދާއިރާގެ އެމްޑީޕީ މެމްބަރު އިބްރާހީމް ޝަރީފު (މަވޯޓާ ޝަރީފު) ދެއްކެވި ވާހަކާ ގުޅިގެން އެމްއެމްޕީއާރުސީ ހިޔާނާތުގެ ބޮޑު ބަހުސެއް ފެށުމުން، އެ ބަހުސްގައި ބައިވެރިވެވަޑައިގެން އާދަމް ޝަރީފު ވިދާޅުވީ އެމްއެމްޕީއާރުސީގެ ހިޔާނާތާ ބެހޭ ގޮތުން މަޖިލީހުގައި ވެސް ދައްކަނީ ހުސް ވާހަަކަތަކެއް ކަަމަށެވެ. އެކަމުގައި ނަތީޖާއެއް ނެރެވޭގޮތް ނުވާ ކަމަށާއި ހުރިހާ މެމްބަރުން ވެސް ތިއްބެވީ ކަރަޕްޝަނުގެ ފައިސާގައި ޖެހިފައި ތިބީތޯ މިހާރު ސުވާލު އުފެދޭ ކަމަށް ވެސް އޭނާ ވިދާޅުވި އެވެ. އެ މައްސަލަ އެއްވެސް ބަޔަކަށް ނުބެލިގެން އުޅޭތީ އަޖައިބުވާ ކަމަށް އޭނާ ވިދާޅުވި އެވެ.\n"ސަރުކާރަކުން މިކަމެއް ނުވި، މި މަޖުލީހަކުން މިކަމެއް ނުވި. ދެން އަޖައިބެއް ކަހަލަ ކަމެއްނޫންތޯ މިކަމެއް ވާނެ ހަމަ އެއްވެސް ގޮތެއް ނެތް. އަޅުގަނޑުމެންނަށް، އަޅުގަނޑަށް ގަބޫލުކުރެވޭ ގޮތުން، ދެން މިހާ ހިސާބަށް ދިޔައިމާ ދެން ރައްޔިތުން ކޯޓެއް ހަދައިގެން ވެސް އެބަޖެހޭ މިހާރު މިކަން ނިންމަން،" އާދަމް ވިދާޅުވި އެވެ.\nއޭނާ ވިދާޅުވިގޮތުގައި އެ މައްސަލަ ބަލައި ނުނިމި އޮންނާތީ އެކަމުގެ ބަދުނާމު މަޖިލީހުގެ ހުރިހާ މެމްބަރުންނަށް ވެސް ރައްދުވެ އެވެ. އެ ސުވާލު އުފެއްދެވުމާ އެކު ރިޔާސަތުން މަޖިލީހުގެ ރައީސް މުހައްމަދު ނަޝީދު ވިދާޅުވީ އެ މައްސަލަ ނުބެލި އޮންނަހާ ހިނދަކު ހުރިހާ މެމްބަރުންގެ ބޮލުގައި ވެސް އެކަން އެޅިފައި އޮންނާނެ ކަމަށެވެ.\n"އިއްޒަތްތެރި މެމްބަރު، މާފާ އެކީ ދަންނަވަން ޖެހޭނީ އަޅުގަނޑުމެނަށް މީގެ އަޑި ނުފެންނަހާ ހިނދަކު އިއްޒަތްތެރި މެމްބަރު ވެސް އަދި އަޅުގަނޑުގެ ބޮލުގައި ވެސް މިއޮތީ ހަތްދިހަ މިލިޔަން ޑޮލަރު އެޅިފައި،" އެމަނިކުފާނު ވިދާޅުވި އެވެ.\nދޮރުން ދޮރަށް ހިނގައިގެން އަދި ހުރިހާ ތިޖޫރިއެއް ހުޅުވައިގެން ހުރިހާ އަލަމާރިއެއް ބަލައިގެން ވެސް އެކަން ހޯދުމަކީ މަަޖިލީހުގެ މެމްބަރުންގެ މަސްއޫލިއްޔަތެއް ކަމަށް ވެސް އެމަނިކުފާނު ވިދާޅުވި އެވެ.\nއާދަމް ޝަރީފު ވިދާޅުވީ ބޮޑު ހިޔާނާތުގެ މައްސަލަ ބައްލަވަން ނަޝީދާއި، މަޖިލީހުގެ ނައިބު ރައީސް އީވާ އަބްދުﷲ އުޅުއްވާކަމަށް ފެނިވަޑައިގަންނަވާ ކަަމަށާއި އެ ބޭފުޅުން ހިޔާނާތުގައި ޝާމިލުވާކަމަށް ގަބޫލުނުކުރައްވާ ކަމަށެވެ. އެކަމަކު މަޖިލީހުގައި ތަކުރާރުކޮށް އެއް މެމްބަރަކު އަނެއް މެމްބަރަކަށް އެކަމުގައި އިނގިލިދިއްކުރައްވާ ކަަމަށާއި އެކަމަކު ހުޅުވާލައިގެން ރަނގަޅަށް ބަލައި ނުލެވޭ ކަމަށް ވެސް ވިދާޅުވި އެވެ.\n"އަޅުގަނޑު ހިތަށް އަރާ ތިޔަ ވިދާޅުވާ ޕެންޑްރައިވްގައި ހުރި އެއްޗިހި ވެސް ދައްކަވަން ވީނުންތޯ؟" ރިޔާސަތާ މުހާތަބުކުރައްވައި އޭނާ ވިދާޅުވި އެވެ.\nއޭނާ އެ އިޝާރާތްކުރެއްވީ އެމްއެމްޕީއާރުސީގެ ހިޔާނާތާ ގުޅޭ 70،000 އަށް ވުރެ ގިނަ ޓެކްސްޓް މެސެޖް އަޅާފައިވާ ޕެންޑްރައިވެއް މަޖިލީހުގެ ކަމާ ބެހޭ ކޮމިޓީއާ ހަވާލުކުރައްވާފައިވާނެ ކަަމަށް ނަޝީދު ތަކުރާރުކޮށް ދައްކަވާ ވާހަކަ އަށެވެ. އެ ޕެންޑްރައިވް ކަމާ ބެހޭ ފަރާތްތަކަށް ފޮނުއްވައި އަދި އޭގަައިވާ މައުލޫމާތު މަޖިލީހުގައި އާކައިވްކުރައްވާފައި އެބަހުރި ކަަމަށް އެމަނިކުފާނު މިއަދު ވެސް ވިދާޅުވި އެވެ. އެކަން މަޖިލީހުގެ ކަމާ ބެހޭ ކޮމިޓީން ނުބެލޭ ނަަމަ ރައްޔިތުންނަށްް އެމައުލޫމާތު އާއްމުކޮށް ހުޅުވައިލައްވާނެ ކަމަށް ވެސް މީގެ ކުރިން އެމަނިކުފާނު ވިދާޅުވި އެވެ.\nރައްޔިތުންގެ މަޖިލިސް ޕީޕީއެމް މެމްބަރު އިބްރާހިމް ޝަރީފް (މަރަދޫ) އެމްއެމްޕީއާރުސީ މެމްބަރު އާދަމް ޝަރީފް (މަޑުއްވަރި) އެމްއެމްޕީއާރްސީގެ ކޮރަޕްޝަން ޕީޕަލްސް ނެޝަނަލް ކޮންގްރެސް\n15 ކޮމެންޓް,5ރިއެކްޝަންސް\nތި އާއްމުކުރަން މާލަސްވެއްޖެ. ކިހާ އުދާސްތަކެއް ބޭރުވެގެން މިދަނީ ތިކަމާކާހުރެ. އެޑަމްގެ ވާހަކައަށް 100% ތާއީދު. ކޯޓުގެ ފަޑިޔާރަކަށް ދާން މިހިރީ ތައްޔާރަށް.\nދާއިރާގެ އެއވެސް ރަށަކަށް އެއކަމެއްވެސް ކޮއްނުދީ ހުސް ޔާމީން މިނިވަން ނުވެގެން އެވާހަކަ ގޮވަނީ ކޮބައިތަ ޒިންމާދާރުވެފާ ތިޔަ ކޮންމެމީހެއްގެވެސް އަމިއްލަ ބޮނޑި ބަނުން ނޫން ކަމެއް އެބައޮތްތޯ!!\nނައބު ރައީސް އަހުމަދު އަދީބު ސިންގަޕޫރުގައި ހުންނަވަނިކޮށް ނައިބުކަމުން ވަކިކޮށް، އެމްއެމްޕީއާރސީ އޮފީހުގައި ތަޅުއަޅުވައިގެން އެމް.އެން.ޑީ.އެފް އޮފިސަރުން އެ އޮފީހަށް ރައީސް ޔާމީނު ވައްދައިގެން ދެތިްނ ހަފްތާވަންދެކަށް އެއޮފީސް ބަންދުކޮށްގެން ކުރީ ކޮންކަމެއްބާއެވެ. އެއީކީ ހަމަގައިމުވެސް ތަހުޤީޤު ކުރާ އުސޫލެއްނޫނެވެ. އެއީ ހެކި ނައްތާލާ އުސޫލެކެވެ.\nއާަދަމްބެމެންގެ ސަރުކާރުން ހިނގި ޖަރީމާއެއް ނުންއެއީ! ދެންކީއްވެ ތިބުނަނީ ޔާމީނު ޖަލައްލީ ނުހައްންނޭ!ފޮށިފޮށި ގަނޑުގަ ފައިސާވަދެފަ ހުންނާނީ ހަމައެކަނި ދޫވެއްސަކައްނޫނޭ! ހަމައެކަނި ދޫވެއްސަކައް ނޫނޭ! މިވަރަކުން ނުފުދޭތަ. ޖަލުހައްގެއް ނުވޭތަ.!\nބެލިއްޖެއްޔާ ކިތެންމެހާވެސް ރަނގަޅު.އެކަމަކު ބެލޭނެހެން ހީނުވޭ.މަޖިލިހުގެ ގިނަމެމްބަރުން ތިބީ އެރުފިޔާގަ ޖެހިފަ.އަދި ސިޔާސީ އިސްވެރިންވެސް.\nޚިޔާނާތް ރާވައި ހިންގުމަށް މީހަކު ފޮނުވި ކަމަށް އެއްބަސްްވި އެންމެ އިސް ލީޑަރު އިއްޒަތްތެރި ގޮނޑުކޮޅުގައި އިދެގެން ތިޔަ މައްސަލަ އިންސާފުވެރިކަމާއެކު ނުބެލޭނެ. ފުރަތަމަ ކުރަންޖެހޭނެ ކަމަކީ އިސްތިޢުފާދީފައި މިނިވަން ބަޔަކާ ތިކަން ހަވާލުކުރުން.\nރައީސް ޔާމީން 2023 ގެ ވެރިކަމަށް ރައްޔިތުން ގެންނަން ތިބީ ފޫގަޅައި އަރުވާ ޖަހައިގެން. ސަބަބަކީ އެމް.އެމް.ޕީ.އާރ ސީ ގެ ފައިސާ ބޭނުންކުރި މޑޕ މީހުން ހިފާ ހައްޔަރު ކުރުމަށް. ޔާމީނަށް ނޫނީ ދެނެއް ތިކަމެއް ނުކުރެވޭނެ. ގަޓު ހުންނަ މީސް މީހުނަށް ކަންކަން ކުރެވޭނީ. ވ ސަލާން.\nޓިޔަ މައްސަލަ ބެލުމައްޓަކާ އުފެއްދި ރިޔާސީ ކޮމިޝަންގެ ދައުރަކީ ކޮބާތޯ ބަލަން މަޖްލިހަށް ކުއްލި މައްސަލައެއްލާން ނުވޭތޯ؟\nހުރިހާތަނެއްގަ ވެސް ރަތްލާޖެހި ވަގުން. ތިކަންކަން ބަލައި ސާބިތު ކުރެ ވޭނެ މުއައްސަސާ ތަކެއް ނެތޭ މިގައުމުގަ. ރައްޔަތުން ބަހުސަކަށް ހުށަހަޅާފަ އަނެއްކާ ވެސް އަޑިދަމާ ކުޅެން ތިއުޅެނީ.\nއެސެޓް ރިކަވަރީ ކޮމިޝަންގެ ވެރިޔަކަށް ހަރުދަނާ މީހަކު ލާންޖެހޭ. ..


Saudi ah safeeraku fonuvan thahyaaru: Iran\nސައޫދީއަށް ސަފީރަކު ފޮނުވަން ތައްޔާރު: އީރާން\nއީރާންގެ ފޮރިން މިނިސްޓަރު މުހައްމަދު ޖަވާދު ޒަރީފް: ވިދާޅުވީ ސައޫދީއަށް ސަފީރަކު ފޮނުވަން ތައްޔާރު ކަމަށް\nސައޫދީ އަރަބިއްޔާއަށް ސަފީރަކު ފޮނުވަން ތެހެރާން މިހާރު ވެސް ތައްޔާރު ކަމަށާއި މާދަމާ ފޮނުވަން ޖެހުނަސް އީރާނުން އެކަމަށް އެދި ތިބި ކަމަށް ފޮރިން މިނިސްޓަރު މުހައްމަދު ޖަވާދު ޒަރީފް ވިދާޅުވެއްޖެ އެވެ. އެ މަނިކުފާން މިހެން ވިދާޅުވީ ތުރުކީގެ ރިސޯޓް ސިޓީއެއް ކަމަށްވާ އަންތާލިޔާގައި މިމަހު 18 އިން 20 އަށް އޮންނަ އަންތާލިޔާ ޑިޕްލޮމަސީ ފޯރަމްގައި ވާހަކަ ދައްކަވަމުންނެވެ.\nޒަރީފް ވިދާޅުވީ ސައޫދީ އަރަބިއްޔާއާއެކު އީރާނަށް ގުޅުން ބަދަހި ނުކުރެވެންވީ ސަބަބެއް ނެތް ކަމަށާއި ސައޫދީން ފެހި ސިގްލަން ހަމަ ލިބޭއިރަށް މަސައްކަތްތައް ފައްޓަވާނެ ކަމަށެވެ.\nސައޫދީއާ އީރާން ގުޅުން ބަދަހިކޮށް ފުށުއަރާ ކަންކަމުގައި އިޚްތިޔާރުކުރެވެން ހުރި ގޮތްތަކާ ބެހޭ ގޮތުން މަޝްވަރާ ކުރަމުން ގެންދާތާ ދުވަސްތަކެއް ވެއްޖެ އެވެ. އެހެން ނަމަވެސް މިއީ ވަޒީރުންގެ ފެންވަރުގެ ބޭފުޅަކު މިހާ ސާދާކޮށް ގުޅުން ބަދަހި ކުރަން އެދޭކަން ފާޅުކުރެއްވި ފުރަތަމަ ފަހަރެވެ.\nޒަރީފް ވިދާޅުވީ ސައޫދީއާއެކު މަޝްވަރާ ބައްދަލުވުންތަކެއް ބޭއްވިއްޖެ ކަމަށާއި ނަތީޖާ ވެސް ވަރަށް ރަނގަޅު ކަމަށެވެ. އެމަނިކުފާން ވިދާޅުވި ގޮތުން އީރާންގެ ރިޔާސީ އިންތިހާބަށް ފަހު މަސައްކަތްތައް ހެޔޮ ފާލެއްގައި ހިނގައިގަންނާނެ އެވެ.\nއީރާންގައި ހުކުރު ދުވަހު އޮތް ރިޔާސީ އިންތިހާބުގައި އިބްރާހީމް ރައީސީ ވަނީ ކުރި ހޯއްދަވައި އިންތިހާބު ކާމިޔާބު ކުރައްވާފަ އެވެ. އީރާންގައި ރައީސް ކަމުގައި މިހާރު ހުންނެވި ހަސަން ރޫހާނީ ހަތަރު އަހަރުގެ ދެދައުރު ފުރިހަމަ ކުރެއްވުމަށް ފަހު އޮގަސްޓް 3، 2021 ގައި މަގާމު ދޫކޮށްލައް ވާނެ އެވެ.\nހަސަން ރޫހާނީއަކީ މެދުމިނުގެ ސިޔާސަތެއް ގެންގުޅުއްވި ބޭފުޅެކެވެ. އެހެން ނަމަވެސް ރައީސީއާ ބެހޭ ގޮތުން ބުނެވެނީ ވަތަނީ އަދި ހުޅަނގަށް ދޫދެއްވުމާ ދެކޮޅު ބޭފުޅެއް ކަމަށެވެ. އެހެން ކަމުން ސައޫދީއާއެކު ގާތް ގުޅެއް އުފެއްދުމާ މެދު ރައީސީ ތަފާތު ގޮތަކަށް ދެކެވަޑައި ގަތުމަކީ އެކަށީގެންވާ ކަމެއް ކަމަށް ބުނެވެ އެވެ.\nފޮރިން މިނިސްޓަރު ޒަރީފް ވިދާޅުވަނީ ސަރަހައްދީ ގައުމުތަކާއެކު ގުޅުން ހަރުދަނާ ކުރަން އީރާނުން ކުރާ މަސައްކަތްތަކަށް އެއްވެސް ބަދަލެއް ނާންނާނެ ކަމަށާއި މިހާރެކޭ އެއްގޮތަށް ކުރިއަށް ދާނެ ކަމަށެވެ.\nސައުދީ އަަރަބިއްޔާ އީރާން މެދު އިރުމަތި\n"ސައޫދީ - އީރާން މަޝްވަރާތަކާ މެދު ހިތްހަމަޖެހޭ"


Baby gendhiya iruves Salma othee hinithun vegen: Haalu dheravee eyge fahun\nރީގެ ޕީޖީ މުހުތާޒް މުހުސިންގެ ކޮށްކޮ ސަލްމާ ނަސީރު:-\nބެބީ ގެންދިޔައިރުވެސް ސަލްމާއޮތީ ހިނުތުންވެލައިގެން: ހާލުދެރަވީ އޭގެ ފަހުން\n19 އޭޕްރީލް 2021 - 02:04:10\nވިހެއުމުގެ ތެރޭގައި ކުރީގެ ޕީޖީ މުހުތާޒް މުހުސިންގެ ކޮއްކޮ ސަލްމާ ނަސީރު މަރުވެފައިވަނީ މިއަހަރުގެ ފެބުރުއަރީ މަހުގެ ތިންވަނަ ދުވަހުއެވެ. ސީއެންއެމްއިން ވާނީ ސަލްމާ މަރުވީ ދަރިފުޅު ވިހެއިފަހުން ލޭ މަނާނުވެގެންކަަމަށް ރިޕޯޓުކޮށްފައެެވެ. އެހެންނަމަވެސް އޭރު މިނިސްޓްރީގެ ފަރާތުންވެސް އަދި ހޮސްޕިޓަލުގެ ފަރާތުންވެސް ރަސްމީކޮށް އެއްޗެއް އަންގާފައެއް ނުވެއެވެ.\nސަލްމާގެ ފިރިމީހާ ވަނީ މައްސަލަ ތަހުގީގު ކޮށްދިނުމަށް އެދި ހެލްތު މިނިސްޓްރީއަށް ސިޓީއެއް ފޮނުވާފައެވެ. އެ ސިޓީގެ ޖަވާބުގައި މިނިސްޓްރީން ވަނީ އެ މަރުގައި ހޮސްޕިޓަލުގެ އިހުމާލުތަކެއް ހުރިކަން ފާހަގަކޮށްފައެވެ.\nއެދުވަހު ކަންހިގާފައިވާ ގޮތަށް ބަލާއިރު، 1 ފެބްރުއަރީ 2021 ވަނަ ދުވަހު ސަލްމާގެ ބަނޑަށް 39 ހަފްތާ6ދުވަހުގައި ވިއްސުމަށްޓަކައި ވޭންވަރު ގެނައުމަށް އޭޑީކޭ ހޮސްޕިޓަލުގައި އެޑްމިޓްކޮށްފައިވެއެވެ. އަދި އޭގެ ދެވަނަ ދުވަހު 9:45 ގައި ސަލްމާ ވޯޑްއަށް ބަދަލުކުރިއިރު، އޭނާގެ ދަރިފުޅުގެ ވިންދު ރަނގަޅުކަމަށާއި އަދި ކްރޮސްމެޗް ހަދަން ފޮނުވާފައިވެއެވެ.\nޢޭގެފަހުން 12:25 ގައި ސަލްމާ ލޭބާ ރޫމް އަށް ގެންދެވުނު ކަމަށާއި، ބެލިބެލުމުން ވައިޓަލްސް ރަނގަޅުކަމާއި ސީޓީޖީ ހެދިކަން، އަދި ބަނޑުގައިވާ ދަރިފުޅުގެ ވިންދު ރަނގަޅުކަމަށް ވެސް ބުނެފައިވެއެވެ. 12:43 ގައި މީސޯޕްރޮސްޓޯލް (ފުރަތަމަ) ޑޯޒް، ބަނޑުގެ ވޭންވަރު ގެންނަންވެގެން ދިންކަން، އަދި ހަތަރު ގަޑިން،4ޑޯޒް ހަމަވަންދެން ދެވިފައިވާކަން ލިޔެކިއުމުން ފެންނަންހުރި ކަންވެސް ފާހަގަކޮށްފައިވެއެވެ.\nއޭގެ ފަހުން ފެބްރުއަރީ ތިންވަނަ ދުވަހު ހެދުނު 5:34 ގައި ސަލްމާ އަނެއްކާ ލޭބާ ރޫމް އަށް ގެންދެވިފައިވެއެވެ. އަދި މީސޯޕްރޮސްޓޯލްގެ ފަސް ވަނަ ޑޯޒް ދީފައިވެެއެވެ. އޭރުވެސް ބޭބީގެ ވިންދު ރަނގަޅުކަމަށް އަދި ބަނޑުގެ ވޭންވަރު އަންނަން ފަށާފައިވާ ކަމަށް ލިޔެކިޔުމުން ފެންނަން ހުރެއެވެ. މީސޯޕްރޮސްޓޯލް ގެ އެންމެ ފަހު ޑޯޒް ދިންތާ އެއްގަޑި އިރު ފަހުން ބަނޑުގެ ވޭންވަރު ގެންނަން އިންޖެކްޝަން ސިންޓޯސިނޯން ފަށާފައިވާއިވެއެވެ.\nއޭގެފަހުން ހެދުނު 11:00 ގައި ވެސް ބަނޑުގެ ވޭންވަރު އަންނަކަމާއި، ތިން ސެންޓިމީޓާ އަށް ރަހިމުގެ ދޮރު ހުޅުވިފައިވާކަން، އަދި އެއްގަޑި އިރު ފަހުން ބެލިއިރު ރަހިމުގެ ދޮރު އެއްކޮށް ހުޅުވިފައިވާކަން ލިޔެކިޔުންތަކުން ފެންނަންހުރިިއިރު އޭގެ 20 މިނިޓް ފަހުން ވެކިއުމްކޮށްގެން ބޭބީ ވިއްސާފައިވެއެވެެ. އަދި ވިހެއިފަހުން ލޭފޭބިކަން ލިޔެކިޔުންތަކުން ދެއްކި ނަމަވެސް ލޭފޭބީ ކިހާވަރަކަށްކަން ލިޔެކިއުމުން ފެންނާކަށް ނެތެވެ. މެންދުރު 12:55 ގައި ލޭފައިބާތީ ބޭސް ފަށާފައިވެއެވެ. އަދި "ވެޖައިނަލް އެކްސްޕްލޮރޭށަން" ހަދާފައިވެއެވެ.\nސަލްމާގެ އެހީތެރިޔާގެ ބަޔާނުން އިނގޭގޮތުގައި ވިހަންވެގެން އެޑްމިޓްކުރިއިރު ދެމީހަކަށް ކޮރޮސްމެޗް ހަދާފައިވެއެވެ. އެހެންނަމަވެސް ޑޯނާ ގެންނަންބުނީ ވިހެއުމަށްފަހު އިރުތަކެއްފަހުން ލޭމަނާނުވެގެންނެވެ. އޭގެފަހުން 13:35 ގައި ބަލިމީހާގެ ހާލަތު ހޮސްޕިޓަލުގެ ފަރާތުން އަންގަމުން ސަލްމާގެ ފުރާނަ ސަލާމަތް ކުރުމަށް ރަހިމު ނަގަން ޖެހިދާނެކަމަށް އާއިލާއަށް ކިޔައިދީފައިވެއެވެ.\nވިހެއުމަށްފަހު ބޭބީ ގެންދިޔައިރުވެސް ސަލްމާއޮތީ ވަރަށް ހެވިފައި ކަމަށާއި، އިރުކޮޅެއްފަހުން ފުސްވާ ކަހަލަގޮތެއްވެ، މޫނު މައްޗައް އަނދިރިވާން ފެށީ ކަމަށް ސަލްމާ ބުނިކަން، އެހީތެރިޔާގެ ބަޔާނުން އެެގެއެވެ. ބަލިމީހާގެ ހާލަތު އެހީތެރިޔާއަށް ކިޔައިދިނުމަށްފަހު 13:40 ގައި ލޭ ގެންނަން ބުނިކަމާއި، ބްލަޑް ބޭންކުން ދެ ޕައިޓް ލޭ ހަމަޖެއްސިކަންވެސް ލިޔެކިޔުމުން އެގެން އޮވެއެވެ. އެގޮތަށް ލޭ ހަމަޖެހި ވިހެއިތާ 1 ގަޑިއިރު ފަހުންވެސް ލޭބާ ރޫމްގައި ސަލްމާގެ ގަޔަށް ލޭ އަޅާފައި ނުވާކަމަށްވެސް ލިޔުމުން އެގެން އޮތް ކަމަށް މިނިސްޓްރީން ވަނީ ބުނެފައެވެ.\nސަލްމާ އޮޕަރޭޝަން ތިއޭޓަރަށް ގެންގޮސްފައިވަނީ 14:00 ގައެވެ. އޭރު ނޭވާލާން އުދަގޫވާކަމަށް ސަލްމާ ބުނިކަން ހޮސްޕިޓަލުގެ ލިޔެކިއުމުން ފެންނަންހުރިއިރު ހެޔައްގޮތްވެފައިވާކަމާއި، "ރެސްޓްލެސް" ނަމަވެސް އެގަޑީގައި ލޭގެ ޕްރެޝާ ބެލިފައިނުވެއެވެ. އޭރު ވިންދުހުރީ 190 މިނިޓްގައިކަން ލިޔެކިއުމުން ފެންނަން ހުރިއިރު 190 މިނިޓް އަކީ ހުންނަންޖެހޭ ވަރަށްވުރެ މައްޗެވެ.\nސަލްމާގެ ގަޔަށް ލޭ އަޅަން ފަށާފައިވަނީ 14:25 ގައެވެ. އޭރު ވިންދުުހުރީ 42 މިނިޓްގައެވެ. އެހެންނަމަވެސް އެގަޑީގައިވެސް ލޭގެ ޕްރެޝަރު ރިކޯޑް ނުކުރެވޭތީ 14:30 ގައި "ހިސްޓެރެކްޓޮމީ" ހަދަން ފެށިއެވެ. އަދި އޮޕަރޭޝަނުގެ ތެރޭގައި އޭނާ މަރުވެފައިވަނީ "ކާޑިއެކް އެރެސްޓް" އަށް ފަހުއެވެ. ކާޑިއެކް އެރެސްޓް އަށް ދިޔުމުން "ސީޕީއާރް" ހެދިނަމަވެސް އޭނާގެ ފުރާނަ ސަލާމަތްނުވެ ސަލްމާ މަރުވެފައިވަނީ ހަވީރު 16:00ގައެެވެ. އަދި ބަލިމީހާ ނިޔާވި ސަބަބު އާއިލާއަށް ކިޔާދީފައިވަނީ 16:05ގައެެވެ.\nއެ ހާދިސާ ހިނގިގޮތް، ހޮސްޕިޓަލުގެ ލިޔެކިޔުންތަކަށް ރިއާޔަތްކޮށް ތަފްސީލުކޮށް ކިޔައިދީފައިވާއިރު، މިނިސްޓްރީން ބުނީ މާބަނޑު މީހުންނަށް މަތީ މިންގަނޑަކަށް އަޅާލެވޭ އަދި އެކަމުގެ އެންމެހާ ވަސީލަތްތައް ފަހިވެފައިވާ ތަންތަނުގައި ވެސް، ވިހެއުމަށް ފަހު ގަދައަށް، އަދި މެދުކެނޑުމެއް ނެތި ލޭ އައިސް، ބަލިމީހާގެ ހާލަތު ދަށްވަމުން ދާ ހިނދެއްގައި، ވިހެއުމުގެ ތެރޭގައި ހިނގާ މަރަކީ ބައެއް ހާލަތްތަކުގައި، ދުރުކުރުވޭނެ ކަމެއް ކަމުގައި ނުވެދާނެ ކަަމަށެވެ. ނަމަވެސް ވިހެއުމުގެ ތެރޭގައި ދިމާވެދާނެ ހާލަތަކަށް ފުރިހަމައަށް ތައްޔާރުވެފައި އޮތުމަކީ ކޮންމެ ސިއްހީ ފަރުވާދޭ ތަންތަނަކުންވެސް ކުރަންޖެހޭނެ ކަމެއްކަން މިނިސްޓްރީން ފާހަަގަކުރިއެވެ.\nމިނިސްޓްރީން ބުނީ މިހާދިސާގައި ހިމެނުނު މުވައްޒަފުންނާއި ޑޮކްޓަރުން ވަކިވަކިން ދީފައިވާ ބަޔާންތަކަށް ބަލާއިރު، ހަށިގަނޑުން ފޭބި ލޭގެ މިންވަރު އެފަރާތްތަކަށް އަންދާޒާ ކުރެވިފައިވަނީ މަދުން ކަމަށެވެ. އެހެންނަަމަވެސް ރިވިއުއިން ފެންނަގޮތުގައި، ވިހެއުމަށް ފަހު ހަށިގަނޑުން ފޭބި ލޭ ވަޒަންކުރެވިފައިވާ މިންވަރަށް ވުރެ ބޮޑަށް ލޭފައިބާފައިވާކަން އަންދާޒާ ކުރެވޭ ކަމަށްވެސް މިނިސްްޓްރީން ވަނީ ބުނެފައެވެ.\nލޭ ދޭން ދެމީހެއްގެ ކްރޮސްމެޗު ހެދިފައި ވީ ނަމަވެސް، އެމީހުންގެ ގައިން ލޭ ނަގައި، ލޭ އެޅުމަށް ތައްޔާރުކުރެވިފައި ނުވާކަން މިނިސްޓްރީންވެސް ފާހަގަ ކުރެއެވެ.\n"ވިހެއުމަށްފަހު މިގޮތަށް ވަރަށް ގިނައިން ލޭ ފޭބުމަކީ އެކަށީގެންވާ، އަދި ހިނގާފާނެކަމެއްކަމުން ވަގުތުން ލޭއެޅޭނެ އިންތިޒާމު ހަމަޖެހިފައި އޮތުމަކީ ބަލިމީހާ އަށް އެންމެ ރަނގަޅު ފަރުވާ ދިނުމުގައި، އަދި ފުރާނަ ސަލާމަތް ކުރުމަށް އެޅޭ މުހިއްމު ފިޔަވަޅެއް. އަދި، ވީހާ ވެސް ކުރިއާލައި އެކަމަށް ތައްޔާރު ވާން ޖެހޭނެ. ނަމަވެސް މި ކޭސްއިން ފާހަގަ ކުރެވުނީ ލޭ ދޭނެ ފަރާތެއް ހަމަޖައްސާފައި ވީނަމަވެސް ބަލިމީހާ އަށް ލޭ އެޅުމުގައި ލަސް ވެފައިވާކަން" މިނިސްޓްރީން ބުނެފައިވެއެވެ.\nސިއްހީ ދާއިރާހެލްތު މިނިސްޓްރީމަރު


Villa Shipping ge account thah freeze kohfi\nވިލާ ޝިޕިންގެ އެކައުންޓްތައް ފްރީޒްކޮށްފި\nވިލާގެ ވެރިޔާ ގާސިމް އިބްރާހިމް: ވިލާ ޝިޕިންގެ އެކައުންޓްތައް ވަނީ ފްރީޒްކޮށްފަ -- އަވަސް ފޮޓޯ: އަފްޝީން ނަސީރު\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ވިލާ ޝިޕިން އެންޑް ޓްރޭޑިންގެ އެކައުންޓްތައް ފްރީޒް ކޮށްފި އެވެ. ވިލާ ޝިޕިންގެ އެކައުންޓްތައް މިއަދު ފްރީޒްކޮށްފައިވާއިރު މި ހަފުތާ ތެރޭ ޖުމްހޫރީ ޕާޓީއިން ބޭއްވި ރަސްމިއްޔާތެއްގައި ގާސިމް އިބްރާހިމް ވަނީ އެކައުންޓްތައް ފްރީޒްކުރަން އުޅޭ ކަމުގެ މައުލޫމާތު ލިބިފައިވާ ކަމަށް ވިދާޅުވެފަ އެވެ. އެމަނިކުފާނު އެ ރޭ ވަނީ އެކައުންޓްތައް ފްރީޒްކުރުމުން އެ ކުންފުނީގެ 5،000 މުވައްޒަފުންނަށް މުސާރަ ނުދެވޭނެތީ ހިތާމަކުރައްވާ ކަމަށްވެސް ވިދާޅުވެފަ އެވެ.\nވިލާ ޝިޕިންގެ އެކައުންޓްތައް ފްރީޒްކޮށްފައިމިވަނީ އެ ކުންފުންޏާ ދެކޮޅަށް އިއްޔެ ހައިކޯޓުން މައްސަލައެއް ނިންމާފައިވަނިކޮށެވެ. ވިލާ ޝިޕިންއަށް ދޫކުރި ތ. އެލާ ދައުލަތަށް އަނބުރާ ނެގީ ރަނގަޅަށް ކަމަށް ހައިކޯޓުން އިއްޔެ ވަނީ ހުކުމްކޮށްފަ އެވެ.\nވިލާ ޝިޕިންގެ އެކައުންޓްތައް ފްރީޒް ކުރިކަން މިރާއިން އެ ކުންފުންޏަށް އަންގައި ފޮނުވި ސިޓީގައި ބުނެފައިވަނީ ތ. އެލާއާއި ގުޅިގެން ވިލާ ގުރޫޕުން ދައްކަންޖެހޭ ފައިސާ ދައްކާފައި ނުވާތީ އެ ފައިސާ ހޯދުމުގެ ގޮތުން މީރާގެ އެންފޯސްމަންޓް ޕޮލިސީގެ ދަށުން ވިލާ ޝިޕިންގެ އެކައުންޓްތައް ފްރީޒްކޮށްފައިވާ ކަމަށެވެ.\nއެ ސިޓީގައިވާ ގޮތުން ތ. އެލާގެ ބިމުގެ ކުލީގެ ގޮތުގައި 3.8 މިލިއަން ޑޮލަރު ދައްކަން ޖެހެ އެެވެ. އަދި ޖޫރިމަނާގެ ގޮތުގައި 14.6 މިލިއަން ޑޮލަރާއި އިންޓްރަސްޓް ރޭޓްގެ ގޮތުގައި 226،352 ޑޮލަރު މީރާއަށް ވިލާ ޝިޕިންއިން ދައްކަން ޖެހެ އެވެ.\nއެކައުންޓްތައް ފްރީޒްކޮށް އެޅި ފިޔަވަޅުން އެ ކުންފުނި ވީއްލޭނީ ސިޓީގައިވާ ގޮތުން މީރާއަށް ދައްކަންޖެހޭ ހުރިހާ ފައިސާތަކެއް ދައްކާ ހަލާސް ކުރުމުންނެވެ.\nވިލާ ޝިޕިންގެ އެކައުންޓްތައް މިއަދު ފްރީޒް ކޮށްފައިވާއިރު، ރައްޔިތުންގެ މަޖިލިހުގެ ކާށިދޫ ދާއިރާގެ ކުރީގެ މެމްބަރު އަބްދުﷲ ޖާބިރުގެ ޔޮޓް ޓުއާސްގެ އެކައުންޓްތައް ވެސް ވަނީ މީގެ ތިން ދުވަސް ކުރިން ފްރީޒްކޮށްފަ އެވެ.


Ovvalhugondi akee 100 percent Dhivehi kulhivaretha? - The Press\nTuesday, August 20, 2019 32 °C broken cloudsLast Updated 41 minutes ago\n"އޮއްވަޅުގޮނޑި" އަކީ 100 ޕަސެންޓް ދިވެހި ކުޅިވަރެއްތަ؟\nއައިޝާ ރީމާ 13 May 2019, 12:11\nދުނިޔޭގެ އެކި ހިސާބުތަކުގައި އެއް އުސޫލަކުން "އެޮއްވަޅުގޮނޑި" ކުޅެއުޅޭ/ފޮޓޯ: ޕިންޓްރެސްޓް\nދިވެހި ސަގާފަތާ ގުޅުންހުރި ކުޅިވަރެއް ކުޅުނަސް، ދިވެހި އާދަކާދަ ތަމްސީލުކޮށް ދިނަސް އެތަނަކުން އެންމެ އާންމުކޮށް ފެންނަ އެކައްޗަކަށް ވެފައި އޮންނަނީ "އޮއްވަޅުގޮނޑި" އޭ ދެންނެވުމަކުން ދޮގަކަށް ނުވާނެއެވެ. ރާއްޖެއިން ބޭރުގައި ބާއްވާ ފަތުރުވެރިކަމުގެ ފެއާތަކާ އެގްޒިބިޝަންތަކުގައި އޭނޫންވެސް އިސްތިހާރުތަކުގައި ދިވެހި ކުޅިވަރެއްގެ ގޮތުގައި އޮއްވަޅުގޮނޑި ކުޅޭތީ ފެނިފައި އެބަހުއްޓެވެ.\nމިވީހާތަނާ ޖެހެންދެކަށް ޚުދު އަޅުގަނޑަށްވެސް ހީވެފައި އޮތީ މިއީ ދިވެހި ކަބަފައިންގެ އުފެއްދުމެއް ކަމަށެވެ. ނަމަވެސް ސުވާލު އުފެދިގެން އައީ ސޯޝަލް މީޑިއާގެ ފުންގަނޑުގައި ފީނަމުންދަނިކޮށް، ޕްރޮފެސާ ހަސަން އުގައިލް ހިއްސާކުރައްވާފައިވާ ޕޯސްޓަކުންނެވެ.\nކޮމްޕިއުޓާ ސައިންޓިސްޓް ޕްރޮފެސާ ހަސަން އުގައިލް ސޯޝަލް މީޑިއާގައި ހިއްސާކުރެއްވި ޕޯސްޓް/ފޮޓޯ: ފޭސްބުކް ސްކްރީންގްރޭބް\nއިނގިރޭސިވިލާތުގައި މަސައްކަތް ކުރައްވަމުން ގެންދަވާ ކޮމްޕިއުޓާ ސައިންޓިސްޓް ޕްރޮފެސާ އުގައިލްގެ ޕޯސްޓުގައިވެސް ވަނީ މިފަދަ ވާހަކަތަކެކެވެ. އެގޮތުން އޮއްވަޅުގޮނޑީގެ އިޝާރާތެއް މިސްރުން ލިބެންހުރިކަން ޕްރޮފެސާ އުގައިލް ވަނީ ފާހަގަކުރައްވާފައެވެ.\nއެ ވަގުތުން ފެށިގެން ހޯދި ބައެއް ހޯދުންތަކުން ދައްކާ ގޮތުގައި، އޮއްވަޅުގޮނޑި ކުޅުމާ އެއްވެސް ވަރެއްގެ ތަފާތުކަމެއް ނެތް ކުޅިވަރެއް، މީލާދީން7ވަނަ ގަރުނާ ހިސާބުގައި މިސްރުގައި ކުޅުނު ކަމަށްވެއެވެ. މިހާރުވެސް މިސްރުގެ އިތުރުން ދުނިޔޭގެ ބައެއް އެހެން ގައުމުތަކުގައި ކުޅެމުން އަންނަ މި ކުޅިވަރަށް އެބައިމީހުން ކިއަނީ "މަންޤަލާ" އެވެ.\nދުނިޔޭގެ އެކި ހިސާބުތަކުގައި 800 އަށްވުރެ ގިނަ ނަމުގައި "އޮއްވަޅުގޮނޑި" ކުޅެއުޅޭ/ފޮޓޯ: އަރައުންޑް ދަ ވާލްޑް އިން އެއިޓީ ގޭމްސް\n"މަންޤަލާ" "އޮއްވަޅިގޮނޑި" އަށް ބަދަލުވީ ކިހިނެއްބާއެވެ. ލިބިފައިވާ ބައެއް މައުލޫމާތަށް ބަލާއިރު މިއީ ދެކުނު އިންޑިއާގައިވެސް ކުޅެ އުޅުނު ކުޅިވަރެކެވެ. އިންޑިއާގެ ތެލަންގާނާގައި ޒަމާނުއްސުރެ ކުޅެމުން އައި މިކުޅިވަރަށް އެމީހުން ކިއަނީ "އޮއްމަނު ގުންތަލު" އެވެ. ދެކުނު އެފްރިކާގެ ހިސާބުތަކުގައި މި ކުޅިވަރު ކުޅޭތާ ޒަމާންތަކެއް ވެއްޖެއެވެ. އެމީހުން މި ކުޅިވަރަށް ކިއަނީ "އޮއްވަލެ" އެވެ.\nމި ދެ ސަރަހައްދަކީވެސް ގަދީމީ ޒަމާނުގައި ދިވެހިރާއްޖެއަށް މީހުން ޒިޔާރަތްކޮށް އުޅުނު ސަރަހައްދުތަކެވެ. ފަހަރުގައި މިނަންތައް ދިވެހި ކޮށްލުމަށްފަހު، މި ކުޅިވަރު ކުޅުމަށް ބޭނުންކުރާ އޮށް ފުއްތަކާ، ކުޅިބައި އަޅާ ވަޅުކެނޑި ގޮނޑިއަށް ނިސްބަތްކޮށް "އޮއްވަޅުގޮނޑި" ކިއީ ކަމުގައިވެސް ދެންނެވިދާނެއެވެ.\nއެއް އުސޫލަކުން މި ކުޅިވަރަށް ކިއާ 800އަށްވުރެ ގިނަ ނަން ދުނިޔޭގެ އެކި ހިސާބުތަކުން ވަނީ ހޯދިފައެވެ. ބެލެވޭ ގޮތުގައި ދުނިޔޭގެ އެކި ހިސާބުތަކަށް "އޮއްވަޅުގޮނޑި" ނުވަތަ "މަންޤަލާ" ފެތުރުނީ ވިޔަފާރީގެ ބޭނުންތަކަށްޓަކައި މިސްރުން ދެކުނު އެފްރިކާގެ އެކި ހިސާބުތަކަށް ދަތުރުކުރި މީހުންގެ ފަރާތުން ކަމުގައި ބެލެވެއެވެ.\nދެކުނު އެފްރިކާ ހިސާބުގައި މި ކުޅިވަރަށް ކިއާ އުޅެނީ "އޮއްވަލެ"/ފޮޓޯ: ރިންގްމާ\nމިސްރުގެ އިތުރުގެ ސޫރިޔާއާއި ލުބްނާނުންވެސް މި ކުޅިވަރުގެ ގަދީމީ ހެކިތައް ވަނީ ހޯދިފައެވެ. އެމީހުންވެސް ކިއާ އުޅުނީ "މަންޤަލާ"އެވެ. ބެލެވޭ ގޮތުގައި މިހެން ކިއާ އުޅުނީ "ގުޑުވުމުގެ" މަނާގައެވެ.\nއުރުދުންއިން ފެނުނު އާސާރީ ބައެއް ހެކިތަކަށް ރިއާޔަތްކޮށް، ތާރީހު ދިރާސާ އިލްމުވެރިން ބުރަވާ ގޮތުގައި "އޮއްވަޅުގޮނޑި" ނުވަތަ "މަންޤަލާ" އަކީ ދުނިޔޭގައި މިހާތަނަށް ކުޅެމުން އައި އެންމެ ދުވަސްވީ ކުޅިވަރެވެ.


Tanzania ge raees heart attach eh gai avahaaravejje\nޓެންޒޭނިއާގެ ރައީސް ހާޓްއެޓޭކެއްގައި އަވަހާރަވެއްޖެ\nޓެންޒޭނިއާގެ ރައީސް ޖޯން މަގުފޫލީ - ހިތުގެ އާލާސްކަންފުލެއްގައި ވަނީ އަވަހާރަވެފައި\nޓެންޒޭނިއާގެ ރައީސް ޖޯން މަގުފޫލީ ހިތުގެއާލާސްކަންފުލެއްގައި އަވަހާރަވެއްޖެ އެވެ. ނައިބްރައީސް ސާމިއާ ސުލްހު ހަސަން ވިދާޅުވީ ރައީސް އަވަހާރަވީ "މަޔޯކާޑިއަލް އިންފާކްޝަން"، ހާޓްއެޓޭކެއް ޖެހިވަޑައިގެން ކަމަށެވެ. އަވަހާރަވިއިރު އުމުރުފުޅަކީ 61 އަހަރެވެ.\nމަގުފޫލީގެ އާލާސްކަންފުޅު ބޮޑުވެ ފަރުވާދެއްވުމަށްޓަކައި ދާރުއްސަލާމްގެ ހޮސްޕިޓަލެއްގައި އެޑްމިޓްކުރެއްވީ މާޗް6ގަ އެވެ. އޭނާއަށް ފަރުވާދެއްވާފައި ވަނީ "އޭޓްރިއަލް ފިބްރިލޭޝަން" އަށެވެ. ބުނެވޭ ގޮތުގައި މަގުފޫލީ މިއާލާސްކަންފުޅުގައި އުޅުއްވާތާ 10 އަހަރަށް ވުރެ ގިނަ ދުވަސް ވަނީ ވެފަ އެވެ.\nރައީސް މަގުފޫލީ އަވަހާރަވުމާ ގުޅިގެން ގައުމީ ދިދަ ބައިދަނޑިއަށް ތިރިކޮށް 14 ދުވަހަށް ހިތާމަފާޅުކުރަން ސަަރުކާރުން ވަނީ ހަމަޖައްސާފަ އެވެ.\nމަގުފޫލީ އަވަހާރަވުމުގެ ދެތިން ހަފުތާ ކުރިން އޭނާއަށް ކޮވިޑްޖެހި ވަޑައިގެން ފަރުވާދެއްވި ވާހަކަ ވެސް ދެކެވުނެވެ. އެހެން ނަމަވެސް މިވާހަކަ ސަރުކާރުން ކަށަވަރުކޮށެއްނުދެ އެވެ.\nކޮވިޑްގެ ހާލަތުގައި މަގުފޫލީ ގެންގުޅުއްވީ އަމިއްލަ ވިސްނުންފުޅެކެވެ. ދުނިޔޭގެ ސިއްހަތު ޖަމިއްޔާ، ޑަބްލިޔުއެޗްއޯއަށް އެއްބާރުލުން ދެއްވުމުގައި ގެންގުޅުއްވީ އެހާ މަގުބޫލްނޫން ސިޔާސަތެކެވެ.\nމަގުފޫލީގެ ޒައާމަތުގައި ޓެންޒޭނިއާ ވަނީ ކުރިއެރުންތަކެއް ހޯދާފަ އެވެ. އިގްތިސޯދީ ގޮތުން ބާރުގަދަ ގައުމަކަށް ހެއްދެވުމަށް މަގުފޫލީ ކުރެއްވި މަސައްކަތްތަކުން ގައުމު އޮތީ ކާމިޔާބަށް މިސްރާބުޖަހާފަ އެވެ.\nމަގުފޫލީ އަވަހާރަވުމުގެ ހިތާމައިގައި ގައުމުތަކުން ބައިވެރިވަމުން އަންނއިރު އިނގިރޭސި ބޮޑުވަޒީރު ބޮރިސް ޖޯންސަން ވެސް ވަނީ ހިތާމައިގައި ބައިވެރިވެވަޑައިގެންފަ އެވެ. ވިދާޅުވީ އާއިލާއާއެކު ވެވަޑައިގަންނަވާ ކަމަށެވެ.\nމަގުފޫލީ ވެރިކަމަށް ވަަޑައިގަތީ 2015 ގަ އެވެ. ފަސް އަހަރުގެ ދެވަނަ ޓާމަކަށް ހޮވިވަޑައިގަތީ އޮކްޓޯބަރު 2020 ގައި 84 ޕަސެންޓް ތާއީދާއެކު އެވެ. ޓާމްގެ ބާކީ އޮތް ބައި ފުރިހަމަކުރައްވާނީ ނައިބްރައީސް ސާމިއާ ސުލްހު ހަސަން އެވެ.\nދުނިޔޭގައި ތިންބިލިއަނަށްވުރެ ގިނަ ވެކްސިން ދީފި\nނޭޕާލްގެ ބޮޑުވަޒީރަށް އިތުބާރެއް ނުލިބުނު


ނަބިއްޔާ صلى الله عليه وسلم ކޮންމެ ދުވަހަކުވެސް ކިޔުއްވިކަމަށް ވާރިދުވެފައިވާ ސޫރަތްތަކާއި އާޔަތްތައް –2– DhiSalafiyyah\nނަބިއްޔާ صلى الله عليه وسلم ކޮންމެ ދުވަހަކުވެސް ކިޔުއްވިކަމަށް ވާރިދުވެފައިވާ ސޫރަތްތަކާއި އާޔަތްތައް – 2\n15/12/2021 އެހެނިހެން, ޤުރުއާނާއި އޭގެ ޢިލްމުތައްއަލްއަޚް ނަޡީމް ނިޡާމް\n6. ބަޤަރާ ސޫރަތުގެ ފަހު ދެ އާޔަތް\nއަބޫ މަސްޢޫދު رضي الله عنه ގެ ކިބައިން ރިވާވެގެންވެއެވެ. ނަބިއްޔާ صلى الله عليه وسلم ޙަދީޘްކުރެވިއެވެ.\n»الآيَتَانِ مِنْ آخِرِ سُورَةِ البَقَرَةِ، مَنْ قَرَأَهُمَا فِي لَيْلَةٍ كَفَتَاهُ« [رواه البخاري (4008)، ومسلم (807)]\nމާނައީ: “ބަޤަރާ ސޫރަތުގެ ފަހު ދެ އާޔަތް، ރޭގަނޑެއްގައި ކިޔަވައިފިމީހާއަށް، އެކަން ފުދިގެން ވެއެވެ.”\nމި ޙަދީޘްގެ ޝަރަޙައިގައި އިމާމް ނަވަވީ رحمه الله ވިދާޅުވެފައިވެއެވެ.\n“ބުނެވެއެވެ. ޙަދީޘްގައި (ފުދިގެންވުން) މުރާދަކީ ރޭ އަޅުކަމަށް ފުދިގެންވުމެވެ. އަދި އޭގެ މުރާދަކީ ޝައިޠާނާގެ ކިބައިން ފުދިގެންވުންކަމުގައިވެސް ބުނެވެއެވެ. އަދި ޢާފާތްތަކުން ފުދިގެންވުން ކަމުގައިވެސް ބުނެވެއެވެ. އަދި އެއީ ހުރިހާކަމަކުން ފުދިގެންވުންކަމުގައިވެސް ވެދާނެއެވެ.” [شرح مسلم للنووي (6/ 92)]\n7. ނިދން ތެދުވެ އާލް-ޢިމްރާން ސޫރަތުގެ ފަހު 10 އާޔަތް\nކުރައިބު رضي الله عنه ގެ ކިބައިން ރިވާވެގެންވެއެވެ. އިބްނު ޢައްބާސް رضي الله عنه އެކަލޭގެފާނަށް ޚަބަރުދެއްވިއެވެ.\n»أَنَّهُ بَاتَ عِنْدَ مَيْمُونَةَ وَهِيَ خَالَتُهُ : فَاضْطَجَعْتُ فِي عَرْضِ وِسَادَةٍ، وَاضْطَجَعَ رَسُولُ اللَّهِ صَلَّى اللهُ عَلَيْهِ وَسَلَّمَ وَأَهْلُهُ فِي طُولِهَا، فَنَامَ حَتَّى انْتَصَفَ اللَّيْلُ – أَوْ قَرِيبًا مِنْهُ – فَاسْتَيْقَظَ يَمْسَحُ النَّوْمَ عَنْ وَجْهِهِ، ثُمَّ قَرَأَ عَشْرَ آيَاتٍ مِنْ آلِ عِمْرَانَ، ثُمَّ قَامَ رَسُولُ اللَّهِ صَلَّى اللهُ عَلَيْهِ وَسَلَّمَ إِلَى شَنٍّ مُعَلَّقَةٍ، فَتَوَضَّأَ، فَأَحْسَنَ الوُضُوءَ، ثُمَّ قَامَ يُصَلِّي« [رواه البخاري (992)، ومسلم (763)]\nމާނައީ: “އެކަލޭގެފާނު މައިމޫނާގެފާނުގެ އަރިހުގައި އެއްރޭ މަޑުކުރެއްވިއެވެ. އެއީ އެކަލޭގެފާނުގެ (އެބަހީ: އިބްނު ޢައްބާސްގެ) ބޮޑުދައިތައެވެ. (އެކަލޭގެފާނު ވިދާޅުވިއެވެ.) “ތިމަންކަލޭގެފާނު ބާލީހުގެ ހުރަހަށް ވާގޮށް އޮތީމެވެ. އަދި ﷲ ގެ ރާސޫލާ صلى الله عليه وسلم އާއި އެކަލޭގެފާނުގެ އަނބިކަބަލުން ބާލީހުގެ ދިގަށްވާގޮތަށް އޮންނެވިއެވެ. ރޭގަނޑުގެ ދެބައިވަންދެން ނުވަތަ ރޭގަނޑުގެ ދެބަޔާއި ގާތްވަންދެން އެކަލޭގެފާނު އަވަހަރަފުޅުލެއްޕެވިއެވެ. އެއަށްފަހު އެކަލޭގެފާނު ނިދިން ތެދުވެވަޑައިގެން ނިދިފިލުވާލުމަށްޓަކައި މޫނު ފޮހެލެއްވިއެވެ. ދެން އެއަށްފަހުގައި އާލް-ޢިމްރާން ސޫރަތުގެ ފަހު ދިހަ އާޔަތް ކިޔަވާ ވިދާޅުވިއެވެ. އެއަށްފަހު ތެދުވެވަޑައިގެން އެލުވާފައިވާ ފެން ކަންވާރުގެ ކައިރިއަށް ވަޑައިގަތެވެ. ދެން ފުރިހަމަ ވުޟޫއެއް ކުރެއްވިއެވެ. އެއަށްފަހު ތެދުވެވަޑައިގެން ނަމާދުކުރެއްވިއެވެ.”\n8. ނަބިއްޔާ صلى الله عليه وسلم ކޮންމެ ނަމާދަކަށްފަހު އާޔަތުލް ކުރުސި ކިޔުމަށް ބާރުއެޅުއްވިއެވެ.\nއުމާމާ رضي الله عنه ވިދާޅުވިއެވެ. ﷲ ގެ ރަސޫލާ صلى الله عليه وسلم ޙަދީޘްކުރެއްވިއެވެ.\n»مَنْ قَرَأَ آيَةَ الْكُرْسِيِّ فِي دُبُرِ كُلِّ صَلَاةٍ مَكْتُوبَةٍ لَمْ يَمْنَعْهُ مِنْ دُخُولِ الْجَنَّةِ إِلَّا أَنْ يَمُوتَ« النسائي في “السنن الكبرى ” (9848)\nމާނައީ: “ކޮންމެ ފަރުޟު ނަމާދެއްގެ ފަހުގައި ކުރުސި ކިޔައިފި މީހާ ދަންނައެވެ. މަރުވުން މެނުވީ އެހެން އެއްޗެއް އޭނާ ސުވަރުގެ ވަނުން މަނާނުކުރެއެވެ.”\n9. ނަބިއްޔާ صلى الله عليه وسلم ކޮންމެ ނަމާދަކަށް ފަހު އަލްމުޢައްވިޛާތު (ނާސި ސޫރަތް، ފަލަޤް ސޫރަތް އަދި އިޚްލާޞް ސޫރަތް) ކިޔުމަށް ބާރުއެޅުއްވިއެވެ.\nޢުޤްބާ ބުނު ޢާމިރު رضي الله عنه ވިދާޅުވިއެވެ.\n” أَمَرَنِي رَسُولُ اللَّهِ صَلَّى اللهُ عَلَيْهِ وَسَلَّمَ أَنْ أَقْرَأَ بِالْمُعَوِّذَاتِ دُبُرَ كُلِّ صَلَاةٍ “. [وصححه الألباني في ” صحيح سنن أبي داود”]\nމާނައީ: “ކޮންމެ ނަމާދަކަށް ފަހު އަލްމުޢައްވިޛާތު (ނާސި ސޫރަތް، ފަލަޤް ސޫރަތް އަދި އިޚްލާޞް ސޫރަތް) ކިޔުމަށް ﷲ ގެ ރަސޫލާ ތިމަންކަލޭގެފާނަށް އަމުރުކުރެއްވިއެވެ.” أبو داود (1523) وصححه الألباني في “صحيح سنن أبي داود “\n10. އަދި މި ތިން ސޫރަތް (ނާސި ސޫރަތް، ފަލަޤް ސޫރަތް އަދި އިޚްލާޞް ސޫރަތް) ހެނދުނާއި ހަވީރު ކިޔުމަށްވެސް\nނަބިއްޔާ صلى الله عليه وسلم، ޢަބްދުﷲ ބުނު ޚަބީބު رضي الله عنه އަށް ޙަދީޘްކުރެއްވިއެވެ.\n»قُلْ: “قُلْ هُوَ اللَّهُ أَحَدٌ”، وَالمُعَوِّذَتَيْنِ، حِينَ تُمْسِي وَتُصْبِحُ ثَلاَثَ مَرَّاتٍ، تَكْفِيكَ مِنْ كُلِّ شَيْءٍ« رواه الترمذي (3575) وصححه، وأبو داود (5082). وصححه النووي في “الأذكار” (ص107)، وحسنه ابن حجر في “نتائج الأفكار” (2/345)، والألباني في “صحيح سنن الترمذي”\nމާނައަކީ: “ހެނދުނުވާއިރު އަދި ހަވީރުވާއިރު ތިބާ قُلْ هُوَ اللَّهُ أَحَدٌ އަދި މުޢައްވިޛަތައިން (ނާސި އަދި ފަލަޤި ސޫރަތް)3ފަހަރު ކިޔަވާށެވެ. ތިބާއަށް ހުރިހާކަމަކުން އެ ފުދިގެންވާނެއެވެ.”\nފަހެ މިއީ ހެނދުނާއި ހަވީރު ކިޔުމަށް ސުންނަތުގައި ޘާބިތުވެގެންވާ ޤުރުއާނުގެ އާޔަތްތަކާއި ސޫރަތްތަކުން ޖަމާކުރުމަށް ފަސޭހަވެގެންވީ މިންވަރެވެ.\nأسأل الله أن ينفعنا بهذه!\nމިއީ މިލިންކުގައިވާ ލިޔުން އަޞްލަކަށް ބަލައިގެން ލިޔެފައިވާ ލިޔުމެކެވެ.\nނަބިއްޔާ صلى الله عليه وسلم ކޮންމެ ދުވަހަކުވެސް ކިޔުއްވިކަމަށް ވާރިދުވެފައިވާ ސޫރަތްތަކާއި އާޔަތްތައް – 1


Haqqu thah hoadhumugai rivethi ahulaagu beynun kurun - Ihavandhoo\nMay 25, 2021 20:19\nއިސްލާމްދީނުގައި، އިއްވޭ ނިޔަތަކާއި މަތިވެރި އަޚްލާޤު ވަރަށް ބޮޑަށް ގުޅިފައިވެއެވެ. ކުރެވޭ ދަޢްވާއެއްގައި ދެ ޚަޞްމުންކުރެ ޚަޞްމެއްގެ މޮޅުވާހަކަ ދެއްކުމުންނާއި ދިފާޢުވުމުގެ ކުޅަދާނަކަމުން އެމީހަކަށް ލިބެންނުވާ ޙައްޤެއް ލިބުމަކީ އިންޞާފުވެރި ގޮތެއްކަމަކަށް އިސްލާމްދީން ނުދެކެއެވެ. އެހެންވެ ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n((إِنَّكُمْ تَخْتَصِمُونَ إِلَيَّ , وَإِنَّمَا أَنَا بَشَرٌ مِثْلُكُمْ ، فَلَعَلَّ بَعْضَكُمْ أَنْ يَكُونَ أَلْحَنَ بِحُجَّتِهِ مِنْ بَعْضٍ ، فَأَحْكُمَ لَهُ بِقَدْرِ مَا أَسْمَعُ مِنْ حُجَّتِهِ ، فَمَنْ قَضَيْتُ لَهُ مِنْ حَقِّ أَخِيهِ بِشَيْءٍ فَلا يَأْخُذْ , فَإِنَّمَا أَقْطَعُ لَهُ قِطْعَةً مِنَ النَّارِ )) .[متفق عليه]\n“ތިޔަބައިމީހުން ތިމަންކަލޭގެފާނުގެ ކައިރިއަށް ނިޔާއިއްވުމަށްޓަކައި އާދެތެވެ. ތިމަންކަލޭގެފާނަކީ ތިޔަބައިމީހުން ފަދަ އިންސާނެކެވެ. ތިޔަބައިމީހުން ކުރެ ބައެއް މީހުން ޙުއްޖަތް ޤާއިމްކުރުމުގައި އަނެއްބައި މީހުންނަށްވުރެ ވާހަކަދެއްކުމުގައި ދޫ ތުރާއެވެ. ތިމަންކަލޭގެފާނު ޙުކުމްކުރައްވަނީ ތިމަންކަލޭގެފާނަށް ހެކީގެ ގޮތުގައި އިވިވަޑައިގަންނަވާ އެއްޗަކަށް ބައްލަވާފައެވެ. އެއްވެސް މީހެއްގެ ޙައްޤެއް އެހެންމީހަކަށް ދިނުމަށް ތިމަންކަލޭގެފާނަށް ޙުކުމް ކުރެވިއްޖެނަމަ ފަހެ އެ އެތީގައި ނުހިފާށެވެ. އެއީ ނަރަކައިގެން އަލިފާނުގެ ތެރެއިން ކަނޑާލެވޭ އަލިފާންގަނޑެކެވެ.”\nއެހެން ކަމުން ޙާކިމެއްގެ ކުރިމައްޗަށް ހުށަހެޅޭ މައްސަލަތަކުގައިވެސް ތެދުވެރިކަމުގެ ރިވެތި އަޚްލާޤު ބޭނުންކުރަން އެބަޖެހެއެވެ. މިފަދަ ކަމެއްގައި އެ ޙައްޤު އޭގެ އަޞްލު ޙައްޤުވާ ފަރާތަށް ހޯދައިދިނުން ބިނާވެފައިވަނީ އެމީހެއްގެ ޟަމީރުގެ ތެދުވެރި ކަމުގެ މައްޗަށެވެ. ނުވަތަ އެކަން ބިނާވެފައިވަނީ އޭނާގެ މަތިވެރި އަޚްލާޤެއްގެ މައްޗަށެވެ. ތިމާއަށް ލިބެންނުވާ ޙައްޤެއް ފަނޑިޔާރުގެ ކުރިމަތީގައި ދޮގު ހެކިތައް ދައްކައި ގެންނާއި، ދޮގު ހުވާތައް ކޮށްގެންނާއި ނުފޫޛުހުރި ފަރާތެއްގެ އެހީ ހޯދައިގެންނާއި، ބަސްމޮށުން ތެރިކަމާއި، ރިޝްވަތު ދިނުން ފަދަ ޙަރާމްކަންތައް ކޮށްގެން ހޯދުމަކީ އެކަމުގެ ސަބަބުން އެމީހަކަށް މި ދުނިޔޭގައި އަދި އާޚިރަތުގައިވެސް ގެއްލުމާއި ހަލާކު ލިބޭނެކަމެވެ.\nމާތް ﷲ ވަހީ ކުރައްވާފައިވެއެވެ.\n(…وَقُولُوا لِلنَّاسِ حُسْناً…) [البقرة: 83]\n“…ތިޔަބައިމީހުން މީސްތަކުންނަށް ރިވެތި ބަސް ބުނާށެވެ…”\nކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ.\n((المسْلِمُ مَنْ سَلِمَ المسْلِمُونَ مِنْ لِسَانِهِ وَيَدِهِ)) [حديث صحيح رواه البخاري ومسلم وغيرهما بألفاظ مختلفة]\nމާނައީ: “މުސްލިމަކީ އެމީހެއްގެ އަތާއި ދުލުގެ ނުބައިކަމުން އެހެން މުސްލިމުން ސަލާމަތްވެގެންވާ މީހާއެވެ.”


ރައީސުލްޖުމްހޫރިއްޔާ، ނ. ވެލިދޫ ކައުންސިލާއި ބައްދަލުކުރެއްވުން: ރަށުގެ ތަރައްޤީއާ ގުޅުންހުރި އެކި ކަންކަމާ ބެހޭގޮތުން މަޝްވަރާތައް ކުރެެއްވި - The President's Office\nރައީސުލްޖުމްހޫރިއްޔާ، ނ. ވެލިދޫ ކައުންސިލާއި ބައްދަލުކުރެއްވުން: ރަށުގެ ތަރައްޤީއާ ގުޅުންހުރި އެކި ކަންކަމާ ބެހޭގޮތުން މަޝްވަރާތައް ކުރެެއްވި\n21 ނޮވެންބަރު 2021، ރިފަރެންސް: 2021-559\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު، ނ. ވެލިދޫ ކައުންސިލާއި ބައްދަލުކުރައްވާ، ކައުންސިލަރުންގެ ހުރި ކަންބޮޑުވުންތަކާއި ރަށުގެ ތަރައްޤީއަށް ބޭނުންވެފައިވާ ކަންކަމުގެ މަޢުލޫމާތު ހޯއްދަވައިފިއެވެ. މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި ކައުންސިލަރުން ވަނީ ރަށުގެ ތަރައްޤީއާ ގުޅުންހުރި އެކި ކަންކަމާ ބެހޭގޮތުން ވަރަށް ފުޅާ ދާއިރާއެއްގައި ރައީސުލްޖުމްހޫރިއްޔާއާއެކު މަޝްވަރާކުރައްވާފައެވެ.\nކައުންސިލުން ވަނީ މި ބައްދަލުކުރެއްވުމުގައި ރަށުގެ ތަރައްޤީއަށް މިވަގުތަށް އެންމެ މުހިންމު ކަންކަމާއި ރައްޔިތުންގެ ހުރި ކަންބޮޑުވުންތައް ރައީސުލްޖުމްހޫރިއްޔާއާ ހިއްސާކުރައްވާފައެވެ. މިގޮތުން ކައުންސިލަރުން ފާހަގަކުރެއްވި ކަންކަމުގެ ތެރޭގައި ޞިއްޙީ ޚިދުމަތް އިތުރަށް ތަރައްޤީ ކުރުމަށް ދިމާވެފައިވާ ގޮންޖެހުންތަކާއި ބަނދަރު ހަލާކުވުމާއި ރަށް ގިރުމުގެ ސަބަބުން ކުރިމަތިވާ ދަތިތަކާއި ދިރިއުޅުމަށާއި އެހެނިހެން ބޭނުންތަކަށްވެސް ބިން ދޫކުރުމުގައި ހުރި ދަތިކަމުގެ އިތުރުން ސްކޫލަށް އިތުރުކުރެވޭ ކްލާސްރޫމްތަކުގެ މަސައްކަތާއި ފުޓުބޯޅަ ދަނޑުގެ މަސައްކަތް ހިމެނެއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ކައުންސިލަރުން ފާހަގަކުރެއްވި ކަންކަމުގެ އެންމެ ފަހުގެ މަޢުލޫމާތު ހިއްސާކުރައްވާފައެވެ. އަދި ކައުންސިލަރުން ކަންބޮޑުވުން ފާޅުކުރެއްވި ކަންކަމުގައި ސަރުކާރުގެ އިދާރާތަކާއި ކުންފުނިތަކުގެ ތެރެއިން ހައްލު ހޯދައިދެވެންހުރި ކަންކަމުގައި ސަރުކާރުން އެހީތެރިކަން ފޯރުކޮށްދެއްވާނެކަމުގެ ޔަޤީންކަން ރައީސުލްޖުމްހޫރިއްޔާ ވަނީ ކައުންސިލަށް ދެއްވާފައެވެ.\nމި ބައްދަލުކުރެއްވުމުގައި ރައްޔިތުންގެ މަޖިލީހުގެ ވެލިދޫ ދާއިރާގެ މެންބަރު މުޙައްމަދު ޢަބްދުﷲ ޝަފީޤް ވެސް ވަނީ ބައިވެރިވެވަޑައިގަންނަވާފައެވެ.


Uhmeedhu Bodu Ithuru Vaccine Eh Insaanunnah Test Kuran Fashaifi - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 14 ގަޑިއިރު ކުރިން\nއުއްމީދު ބޮޑު އިތުރު ވެކްސިނެއް އިންސާނުންނަށް ޓެސްޓް ކުރަން ފަށައިފި\n8 މަސް ކުރިން ( ޖޫން 25, 2020 )\nކޮވިޑް-19 އަށް ވެކްސިނެއް އުފައްދަން ކުރަމުން އަންނަ މަސައްކަތުގައި ކާމިޔާބުވުމުގެ އުއްމީދު ވަރަށް ބޮޑު ވެކްސިނެއް އިންސާނުން ބޭނުން ކޮށްގެން ޓެސްޓް ކުރުމުގެ މަސައްކަތް އިނގިރޭސިވިލާތުގެ ސައިންސްވެރިން ފަށައިފިއެވެ.\nލަންޑަންގެ އިމްޕީރިއަލް ކޮލެޖުން އުފައްދާފައިވާ މިވެކްސިން 300 މީހުންނަށް ދީގެން ޓެސްޓް ކުރުމަށް ވަނީ ނިންމާފައެވެ. ވެކްސިން އުފެއްދުމުގެ މަސައްކަތުގައި އިސްކޮށް ހުންނެވި ޕްރޮފެސަރ ރޮބިން ޑަޓޮކް ވިދާޅުވީ ވެކްސިން ޖަނަވާރުންނަށް ދީގެން ކުރި ޓެސްޓްތައް ވަރަށް ކާމިޔާބު ކަމަށެވެ. ޖަނަވާރު ބޭނުން ކޮށްގެން ކުރި ޓެސްޓްތަކުން މިއީ ރައްކާތެރި ވެކްސިނެއް ކަމާއި އަދި ކޮވިޑް-19 އާއި ދެކޮޅަށް ދިފާއީ ނިޒާމު މަސައްކަތް ކުރާނެ ވެކްސިނެއް ކަން ވަނީ ކަށަވަރު ކުރެވިފައެވެ.\nއިމްޕީރިއަލް ކޮލެޖުން ވެކްސިން އުފެއްދުމުގައި ބޭނުން ކުރާނީ މީގެ ކުރިން ވެކްސިން އުފެއްދުމުގައި ދުނިޔޭގައި ބޭނުން ކޮށްފައި ނުވާ އުސޫލެކެވެ. މިވެކްސިން އުފެއްދުމުގައި ބޭނުން ކުރާނީ ޖެނެޓިކް ކޯޑް އަމިއްލަ އަށް ބަދަލުވެ، ހަށިގަނޑުގައި ސެލްތައް އުފައްދާ އުސޫލެކެވެ.\nއިމްޕީރިއަލް ކޮލެޖުން އުއްމީދު ކުރަނީ އަންނަ އަހަރުގެ ކުރީކޮޅު މިވެކްސިން އިންސާނުންނަށް ބޭނުން ކުރެވޭނެ ކަމަށެވެ.\nއިނގިރޭސިވިލާތުގެ އޮކްސްފޯޑް ޔުނިވަސިޓީން ވެސް މިހާރު ގެންދަނީ އިންސާނުން ބޭނުން ކޮށްގެން ވެކްސިނެއް ޓެސްޓް ކުރަމުންނެވެ. އެންމެ އަވަހަށް އިންސާނުން ބޭނުން ކުރެވޭ ވަރުވާނެ އެއް ވެކްސިނަކަށް އޮކްސްފޯޑްގެ ވެކްސިން ވާނެ ކަމަށް އުއްމީދު ކުރެވެއެވެ.\nކޮވިޑް-19 އަށް ވެކްސިނެއް އުފެއްދުމުގެ މަސައްކަތް ހުއްޓުމެއް ނެތި ސައިންސްވެރިން އަންނަނީ ކުރަމުންނެވެ. މިހާރު ދުނިޔޭގެ އެކި ގައުމުތަކުގައި ކޮވިޑް-19 އަށް ތައްޔާރު ކުރާ 120 ވަރަކަށް ވެކްސިން އެކި މަރުހަލާތަކުގައި އެބައޮތެވެ.


އަތޮޅު ކައުންސިލްގެ ފުޓުބޯޅަ މުބާރާތުގެ ފުރަތަމަ މެޗު މާދަޑު ޓީމަށްMikal News\nއަތޮޅު ކައުންސިލް ފުޓުބޯޅަ މުބާރާތުގެ ފުރަތަމަ މެޗުން 4-3 ން މޮޅުވީ ފިސްޑާ ނިއު މާދަޑު ޓީމު. ފޮޓޯ : ފިސްޑާ\nއަތޮޅު ކައުންސިލްގެ ފުޓުބޯޅަ މުބާރާތުގެ ފުރަތަމަ މެޗު މާދަޑު ޓީމަށް\n16 ޑިސެމްބަރ 2015, 0:54 |\nމިއަދު ފުވައްމުލަކު ސްޓޭޑިއަމްގައި ފެށުނު އަތޮޅު ކައުންސިލް ފުޓުބޯޅަ މުބާރާތުގެ ފުރަތަމަ މެޗު ވާދަވެރި ކުޅުމަކަށް ފަހު 4-3 ން ކާމިޔާބުކުރީ ފިސްޑާ ނިއު މާދަޑުގެ ޓީމެވެ. މިއަދުގެ މެޗުގައި މާދަޑު ޓީމާއި ވާދަކުރީ ދަޑިމަގު އެކުވެރިންގެ ޓީމެވެ. މިމެޗުގެ ފުރަތަމަ ހާފު ނިމުނީ ދެޓީމު ވެސް 2-2 ން އެއްވަރު ނަތީޖާއެއް ގައި އޮވެ ގެންނެވެ.\nހަތަރު ޓީމު ބައިވެރިވެފައިވާ މިމުބާރާތުގައި މާދަމާ ކުޅޭނީ އެފްސީ ދަޑިމަގު ޓީމާއި ހޯދަޑު ޝާކް ހެޑް ޓީމެވެ. މާދަމާގެ މެޗު ވެސް ފެށުމަށް ހަމަޖެހިފައި ވަނީ ހަވީރު 4:15 ގައި އެވެ.\nމިމުބަރާތް ކުރިއަށް ދަނީ، ޕޮއިންޓް ސިސްޓަމަށް ކޮންމެ ޓީމެއް އަނެއް3ޓީމާއި ބައްދަލުކުރާ ގޮތަށެވެ. އަދި ފައިނަލަށް ހޮވޭނީ ގްރޫޕް ސްޓޭޖުގައި އެންމެ މޮޅު ދެޓީމެވެ. ފައިނަލް މެޗު ކުޅެން ހަމަޖެހިފައި ވަނީ 22 ޑިސެމްބަރު ވާ އަންގާރަ ދުވަހު ހަވީރު އެވެ.\nމިމުބާރާތުގެ ޗެމްޕިއަން ޓީމާއި ރަނަރަޕް އަދި ފެއަރ ޕްލޭޓީމު ހޮވާ އިނާމު ދިނުމަށް ވަނީ ހަމަޖެހިފައެވެ. އަދި މުބާރާތުގެ އެންމެ މޮޅު ކުޅުންތެރިޔާ އާއި 21 އަހަރުން ދަށުގެ އެންމެ މޮޅުކުންތެރިޔާ އާއި އެންމެ މޮޅު ގޯލް ކީޕަރު އާއި ފެއަރ ޕްލޭ ކުޅުންތެރިޔާގެ އިތުރުން ކޮންމެ މެޗެއްގެ މޮޅު ކުޅުންތެރިޔާ ވެސް ހޮވުމަށް ވަނީ ހަމަޖެހިފައެވެ.\nފުވައްމުލަކުގައި ބޭއްވޭ ގިނަ ފުޓުބޯޅަ މުބާރާތްތަކާ އަޅާބަލާއިރު އިއްޔެގެ މެޗުން މާކަ ބޮޑު ފޯރިއެއް ނެތްކަން ފާހަނގަކުރެވެއެވެ.


Mi faharu ves Sarukaaru jeheynee Taxi Driver in ge kurimathee kuda kakoo jahan?\nބުރިޖުމަތީން ޓެކްސީ އާއި ސައިކަލު ދަތުރުކުރަނީ-- ފޮޓޯ: ސަން\n4 އޯގަސްޓު 20197ކޮމެންޓް\nމިފަހަރު ވެސް ސަރުކާރު ޖެހެނީ ޓެކްސީ ޑްރައިވަރުންގެ ކުރިމަތީ ކުޑަކަކޫ ޖަހަން؟\nޓެކްސީ ޑްރައިވަރުންގެ ނުފޫޒާއި ބާރުގެ ވާހަކައަކީ އިއްޔެއަކު މިއަދު އާންމުން ދައްކަމުން އަންނަ ވާހަކައެއް ނޫނެއެވެ. ޓެކްސީއަކަށް އެެރިޔަސް އެމީހުން ހިތްހަމަ ނުޖެހޭ ކަމެއް ކުރެވިއްޖެނަމަ އެމީހަކު ދަތުރުގެ މެދު ތެރެއިން ބާލަން ވެސް އެމީހުން ފަހަކު ނުޖެހޭނެއެވެ. ދަތުރެއް ނަގާނީ ވެސް އެމީހުން ހިތްހަމަޖެހޭ މަންޒިލަކަށް ދާނަމަ އެވެ. ނަގާ ފީ ވެސް ހަމަ އެގޮތެވެ. އެއްވެސް ހަމައެއް ލަމައެއް ނެތެވެ. އެކަމެއް ބޮޑުވީ ހުޅުލެއާ މާލެ ގުޅުވާލާ ބްރިޖާއެކު އެވެ. އަގު ހެޔޮކޮށް މީހަކު ދަތުރު ކުރާނަމަ އެކަމުގެ ޝަކުވާތައް ކުރަން ފެށީ އެހިސާބުންނެވެ. އެއާއެކު ޓެކްސީ ތަކަށް ގެއްލުންވާ ކަމުގެ ޝަކުވާތައް ވެސް އިވެން ފެށިއެވެ. މިއީ ރާއްޖޭގައި އެންމެ ނުފޫޒުގަދަ ޓެކްސީ ވިޔަފާރި ކުރާ މީހުންގެ ވާހަކަ އެވެ.\nއެންމެ ފުރަތަމަ ބްރިޖުން ހިތުހުރި އަގަކަށް ޓެކްސީތައް ދަތުރުކުރަމުން ފެށުމުގެ ނަތީޖާއަކީ ބްރިޖުން ދަތުރުކުރާ ޓެކްސީތަކުން ނަގާނެ ފީއެއް ކަނޑައެޅުމެވެ. އެގޮތުން އޭރު ޓްރާންސްޕޯޓް އޮތޯރިޓީން ކަނޑައެޅީ މާލެއިން ހުޅުމާލެއަށް އަދި ހުޅުމާލެއިން މާލެއަށް ކޮޅަކަށް 40 ރުފިޔާ އެވެ. އަދި މާލެ އާއި ހުޅުމާލެއިން ވެސް ހުޅުލެއަށް ދަތުރުކުރާނަމަ 35 ރުފިޔާއެވެ. މާލެ އަދި ހުޅުމާލޭގެ އެތެރޭގައި މިހާރު ވެސް ނަގަމުން އަންނަ ގޮތަށް 25 ރުފިޔާ ނެގުމަށް މިނިސްޓްރީން ކަނޑައެޅިއިރު ޑިކީއަށް އެއްޗެއް ލާނަމަ އަދި ރޭގަނޑު 12ގެ ފަހުން ދަތުރު ކުރާ ނަމަ އިތުރަށް ފަސް ރުފިޔާ ނެގިދާނެ ކަމަށް ވެސް ކަނޑައެޅި އެވެ.\nއެކަމަކު އެ ގެނައި ބަދަލަކީ އެއްގޮތަކަށް ވެސް ޓެކްސީ ޑްރައިވަރުން ހިތްހަމަޖެހޭ ފަދަ ބަދަލެއް ނޫނެވެ. އެހެންވެ، މަސައްކަތް ހުއްޓާލާ އެމީހުން ނިކުތީ ހަޅުތާލަށެވެ. ބްރިޖު ހުރަސްކޮށް ކުރަމުން އައި ދަތުރުތައް ހުއްޓާލާ ޓެކްސީތައް ޕާކަށް ޖެހިއެވެ. ކުޑަ އަގެއްގައި ދަތުރު ނުކުރެވޭނެ ކަމަށް ބުނެ އެމީހުން މަސައްކަތް ހުއްޓާލިއިރު ބައެއް ޓެކްސީ ޑްރައިވަރުން ވަނީ ޓްރާންސްޕޯޓް މިނިސްޓަރު އައިޝަތު ނަހުލާއާ ބައްދަލުކުރައްވާ މަޝްވަރާތަކެއް ވެސް ކޮށްފައެވެ.\nކޮންމެއަކަސް، މިނިސްޓަރު އިސްކުރެއްވީ އެމީހުންގެ ޝަކުވާތަކަށް ހައްލު ހޯދުމެވެ. އަލުން އަނބުރާ އެމީހުން މަސައްކަތަށް ނެރުމެވެ. އެއާއެކު އަގުތައް މުރާޖާ ކުރުމަށް ނިންމަވާ މިނިސްޓަރު، ޑްރައިވަރުން ގެއަށް ފޮނުވާލީ އެމީހުން ބޭނުންވި ގޮތަށް ކަންތައް ކޮށްދެއްވާނެ ކަމުގެ އުފާވެރި ހަބަރާއެކު އެވެ. ބޮޑު މޮޅަކާއެކު ޓެކްސީ ޑްރައިވަރުން އަލުން ހިދުމަތް ދޭން ފެށިއެވެ.\nއަނެއްކާ ވެސް ޓެކްސީ ޑްރައިވަރުންގެ ވާހަކަތައް ދައްކަން މަޖުބޫރުމިވީ އަގުތައް މުރާޖާކޮށް މިދިޔަ ހަފުތާގެ ތެރޭގައި އެ އަގުތައް ނެރުމާއެކު ވެސް އެއްކަލަ ޓެކްސީ ޑްރައިވަރުން ނުރުހުން އިވެން ފަށާފައިވާތީ އެވެ. ޑްރައިވަރުންގެ ޖަމިއްޔާގެ ވަގުތީ ރައީސް އަބްދުﷲ އިބްރާހީމް، ބައެއް ނޫސްތަކަށް ވަނީ އަގު ނެގުމުގެ އާ އުސޫލަށް އަމަލުކުރުން ހުއްޓުވައިދޭން އެދި ސިވިލް ކޯޓަށް މައްސަލަ ހުށަހަޅަން ނިންމާފައިވާ ކަމަށެވެ.\nއަލުން އާންމު ކުރި އަގުތައް:\nމާލެ ސަރަހައްދުތަކުގެ ޓެކްސީ އަގުތަކުގެ ގޮތުގައި އަލަށް ކަނޑައެޅި ރޭޓްތައް:\n- މާލެ އަދި ހުޅުމާލެ އެތެރޭގެ ދަތުރުތަކަށް 25 ރުފިޔާ.\n- މާލެ - ހުޅުލެ ދަތުރުތަކަށް 60 ރުފިޔާ\n- ހުޅުލެ - މާލެ ދަތުރުގެ އަގު 60 ރުފިޔާ\n- ހުޅުމާލެ - ހުޅުލެ ދަތުރުގެ އަގު 60 ރުފިޔާ\n- ހުޅުލެ - ހުޅުމާލެ ދަތުރުގެ އަގު 60 ރުފިޔާ\n- މާލެ - ހުޅުމާލެ ދަތުރުގެ އަގު 75 ރުފިޔާ\n- ހުޅުމާލެ - މާލެ ދަތުރުގެ އަގު 75 ރުފިޔާ\nމިހާރު ބްރިޖް ހުރަސްކޮށް ކުރާ ޓެކްސީ ދަތުރުތަކަށް އެންމެ ކުޑަ އަގެއްގެ ގޮތުގައި ޑްރައިވަރުން ނަގަނީ 100ރ. އެވެ. އެހެންވެ، އެއް ދަތުރުން ބޮޑު މަންފާއެއް ހޯދުމަށް ގިނަ ފަހަރަށް ޓެކްސީ ޑްރައިވަރުން ނަގަނީ ބްރިޖު ހުރަސްކޮށް ކުރާ ދަތުރުތައް އެކަންޏެވެ. މާލެ ތެރެއަށް ދަތުރެއް ލިބުނަސް އެ ދަތުރެއް ނަގަން އެމީހުން އާންމުކޮށް ފަސް ޖެހެނީ ވެސް އެހެންވެ އެވެ.\n"ވަރަށް ފާޑެއްގެ ބައެއް މި ޓެކްސީ ޑްރައިވަރުންނަކީ. އަބަދުވެސް ލާރިޔައިގެން އުޅެނީ. ހުޅުމާލެއަށް ނޫނީ ހުޅުލެއަށް ނޫނީ ދަތުރެއް ކުރެވެނީ ކަމަކަށް ނުވޭ. އަދި ވާހަކަ ދެއްކުން ވެސް މިހުންނަނީ ވަރަށް އެހެން ފާޑަކަށް. އަބަދުވެސް ހީވާނީ ރުޅިއަސްފަ ތިބޭހެން،" ޓެކްސީ ޑްރައިވަރުންގެ ކަންބޮޑުވުމާއި ގުޅިގެން އާންމުންގެ މީހަކު ބުންޏެވެ.\nޓެކްސީ ޑްރައިވަރުންނާއި ގުޅިގެން އާންމުންގެ ޝަކުވާތައް އިންތިހާއަށް އެބަހުއްޓެވެ. އެކަމަކު އެވާހަކަތައް އަޑުއަހާނީ ވަކި ކާކު ހެއްޔެވެ؟ ރައްޔިތުންނާއި މެދު ހިތުހުރި ގޮތަކަށް އެމީހުން އަމަލުކުރަމުން އަންނައިރު އެކަމަށް ފިޔަވަޅެއް އެޅޭނެ އިދާރާއެއް ނެތެވެ.\nޓެކްސީ ޑްރައިވަރުން ހަމަ ބިމަށް ތިރިކުރެވެން އޮތީ މާލެ ތެރެއަށް ވެސް ޕަބްލިކް ޓްރާންސްޕޯޓު ފަދަ ނިޒާމެއް ގާއިމުކުރެވި ގެންނެވެ. އޭރުން އާންމުންނަށް އިތުރު އިހުތިޔާރުތަކެއް ލިބިގެންދާނެ އެވެ. އަދި އެއީ ޓެކްސީ ޑްރައިވަރުންގެ މެދުގައި ވާދަވެރިކަން ވެސް އިތުރުކުރެވޭނެ މަގެކެވެ.\nކިތަންމެ ބޮޑު އުސޫލުތަކެއް ހަދައި ކަރުދާހުގައި ލިޔުންނަމަވެސް ތާރީހުގެ ތެރެއިން ޓެކްސީ ޑްރައިވަރުންގެ އަމަލުތައް ފެންނަ ގޮތުން އުފެދޭ ސުވާލަކީ އެމީހުން އެ އުސޫލުތަކަށް ތަބާވާނެތޯ ކުރެވޭ ސުވާލެވެ.\nޓްރާންސްޕޯޓް އޮތޯރިޓީ ޓެކްސީ\nތި ޓެކްސީ ޑްރައިވަރުން ތީ ބޮޑު-ލާއެއް..! ފޮނިކަން އިންތިހާ، ސައިޒް އޮޅިފަ ތިބެނީ!..\nފައިމަގުގަ އުޅުނީމަ ކަލޭމެން ނަސަބުން ދެރަވަނީތަ ކޮންމެހެންވެސް ޓެކުސީއަކަށް ތޮރުފެންޖެހޭތަ މީހުންގެ މަސްކާން؟ ކަންނެއްކަމުން ފުޅަ އަޅާފަ ދެއްތޯ؟\nއެންމެފުރަތަމަ ހަމަބިމަށް ތިރިކުރަންވީ މީހުންގެ އަބުރު ކަތިލަމުން އަންނަ ލިޔުންތެރިންނެވެ.\nސަރުކާރުން މިހާރު ހަދަން ވީ އެއްޗަކީ، ރަނގަޅު ބޮޑު ކުންފުންޏަކާ ރަނގަޅު އިންސެންޓިވްސް ދީފަ، ޓެކްސީ ކުރުމުގެ ހުއްދަ ދޭންވީ! އޭރުން ތި ޓެކްސީ ޑްރައިވަރުންނަށް ހުންނާނީ ރާކަނި މަސް ކެވިފަ! އެހެންޏާ ފަހެ، ވިއްސާރު ދުވަހެއްވިއްޔާ ކާރެއް ނެރެނީކީ ނޫން، އެންމެން އެއްބަސް ކިޔާފަ އެއްފަހަރާ ފައިބަައިގެން ގޮސް ސަޔަށް އަރާފަ! މީ ދެން ކިހާ ދެރަ ކަމެއް! މީ އާއްމު ރައްޔިތުންުނަށް ޚިދްމަތް ދޭން ތައްޔާރު ކޮށްފައިވާ ނިޒާމެއްނު! އެކަމަށް ބުރޫ އަރައިގެން ވާނެ ކަމަކަށް ނުދެކެން!\nޓެކްސީ 100ރ އޯކޭ. އަސްލު އާންމު ރައްޔިތުންގެ އެންމެބޮޑު ސަކުވާއަކީ އެޕާޓުމަންޓް ތަކާ ކޮޓަރިތަކުގެ ކުލި.\nޓެކްސީ ކުރަން އެމީހުންނަކަށް މަޖުބޫރެއް ނޫން. އަވަހަށް ކާރުން ފައިބާފަ އެހެން ވަޒީފާއަކަށްދާން ނަސޭހަތްތެރިވާން.. އެތަނެއްގަ އޮންނަ ގަވާއިދަށް ހުރުމަތްތެރިވާން ވާނެ. ނަހުލާ. އެމީހުން އަގުބޮޑު ކުރަންޏާ ހުއްދަތައް ބާތިލްކޮށްލާ. ވަރަށް ދެކެން ބޭނުން ޑްރައިވަރުން ސައިޒުވާ ދުވަސް..\nނަހުލާއަށް ހިތްވަރު ދެން. ޑްރައިވަރުން ސައިޒު ކުރަން. މިރޭވެސް އަންހެނަކު އޭނަގެ ދަރިފުޅު ޑޮކްޓަރަށް ދައްކަން ތާޖުއްދީން ސްކޫލް ކުރިމަތީ ސައިކަލު ޕާކުކުރަން އޮންނަތަނުގަ ސައިކަލު ޕާކުކޮށްފަ ދިޔައީ އައި.ޖީ.އެމް.އެޗަށް. ކައިރީގަ ކާރެއް ޕާކު ކޮށްފަ އޮތް. ސައުކަލު ޕާކުކުރާ ސަރަހައްދުގަ. ހޮސްޕިޓަލުން ނިމިގެން ގެއަށް ދާން ދިޔައިރު ސައިކަލު ހުރީ ޒިބްރާ-ކްރޮސްއަށް ހުރަހައްލާފަ. މީހުންނަށް ހުރަސްކުރަން ވެސް އުދަނގޫ ވާގޮތަށް. އެތަނަށް އެއަންހެން މީހާގެ ކުރިން ޓްރެފިކް ފުލުހަކަށް އާދެވުނުނަމަ ސްޓިކާ ޖެހީސް.. އެތާއޮތް ކާރު ނަގަން ވެގެން އެމީހާގެ ސައިކަލު ދުރައްޖައްސާފަ. އަދި އެހެން ދުވަހަކުވެސް ސައިކަލުހުރީ ޕޭމަންޓްއަށް އަރުވާފަ ކަމަށްބުނި. އެތާއިންނަ ވިލިފުލުހުންގެ އެހީތެރިކަމާއިއެކު ސައިކަލު ބޭލުވީކަމަށް ބުނި. މިހާރު ޓެކްސީ ޑްރައިވަރުންގެ ކަންތައް މާމައްޗައް ދަނީ. ސައިޒު ކުރަންވެއްޖެ.. މިފުރުސަތުގަ ގޮވާލަން ނުރަގަޅަށް ޕާކުކޮށްފަ ހުންނަ ކާރެއް، ލޮރީއެއް،ބަހެއް، ސައިކަލެއް ބަލާނެކަމެއްނެތް. ހުރިހާ އެއްޗެއްގަ ސްޓިކާ ޖަހާލާ.. އަހަރުމެން ތިބޭނަން މިކަންތައްތައް ހުއްޓުވަން ހިތްވަރު ދޭން.


Highway gai accident vi meehak ICU gai | Mihaaru\nސިނަމާލެ ބްރިޖާއި ހުޅުމާލެ ގުޅާލާފައިވާ މަގުން ވެހިކަލްތައް ދެކޮޅަށް ދުއްވަނީ: މި މަގުގައި ރޭ ހިނގި އެކްސިޑެންޓެއްގައި މީހަކަށް ސީރިއަސް އަނިޔާތަކެއް ވަނީ ލިބިފައި.---ފޮޓޯ: ހުސައިން ވަހީދު/މިހާރު\nހައިވޭގައި އެކްސިޑެންޓުވި މީހަކު އައިސީޔޫގައި\n25 މާޗް 2019 - 14:20 43 comments\nމާލެ-ހުޅުމާލެ ހައިވޭގައި ރޭ ހިނގި އެކްސިޑެންޓެއްގައި މީހަކަށް ސީރިއަސް އަނިޔާތަކެއް ވެއްޖެ އެވެ.\nފުލުހުން ބުނީ ހައިވޭގައި ހިނގި އެކްސިޑެންޓެއްގެ ރިޕޯޓް ލިބުނީ ރޭ މެންދަމު 12:00 ހާއިރު ކަމަށެވެ.\nއެ އެކްސިޑެންޓްގައި އަނިޔާވި މީހާގެ ހާލު ސީރިއަސް ކަމަށާއި އޭނާއަށް އޭޑީކޭގައި ފަރުވާދެމުން އަންނަ ކަމަށް ފުލުހުން ބުންޏެވެ. ފުލުހުން ބުނި ގޮތުގައި އެކްސިޑެންޓް ހިނގީ ސައިކަލް ލޭނަށް ޕިކަޕެއް ވަނުމުން އެ ޕިކަޕުން ސައިކަލް ނައްޓަން އުޅުމުގެ ތެރޭގައި ދެ ސައިކަލް ޖެހިގެން ކަމަށެވެ.\n"ބޮޑަށް އަނިޔާވީ އެކަކަށް. އޭނާގެ ހާލު އަދިވެސް ސީރިއަސް،" ފުލުހުންގެ މީޑިއާ އޮފިޝަލް ވިދާޅުވި އެވެ.\nއޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ އެކްސިޑެންޓްގައި އަނިޔާވި އުމުރުން 35 އަަހަރުގެ މީހާގެ ހާލު އަދިވެސް ސީރިއަސް ކަމަށާއި އޭނާއަށް ފަރުވާދެމުން އަންނަނީ އައިސީޔޫގައި ކަމަށެވެ.\nއެނގިފައިވާ ގޮތުގައި ރޭ ހިނގި އެކްސިޑެންޓްގައި އަނިޔާވީ ނ.ވެލިދޫ ވައިޓް ހައުސް ހަސަން އިޝާމް އަށެވެ.\nފަހަކަށް އައިސް، ސިނަމާލެ ބްރިޖާއި އެއާ ގުޅޭ ހައިވޭގައި އެކްސިޑެންޓު ހިނގުން ގިނަވެ، ބައެއް މީހުންނަށް ބޮޑެތި އަނިޔާތަކެއް ވަނީ ލިބިފަ އެވެ. ބްރިޖާއި ހައިވޭގައި ނުރައްކާތެރި އެކްސިޑެންޓުތައް ހިންގުން އާންމުވެފައިވާތީ، ސައިކަލް ދުއްވާއިރު ހެލްމެޓް އަޅަން ސަރުކާރުން ވަނީ މަޖުބޫރުކޮށްފަ އެވެ.\nއިތުރު ލިޔުންތައް އެކްސިޑެންޓް ޕޮލިސް އޭޑީކޭ ހޮސްޕިޓަލް ސިނަމާލެ ބްރިޖު\n1 year ago 173\nސިނަމާލެ ބްރިޖާ އެކު ލޭގެ ކޯރުތައް!\nބްރިޖް ސަރަހައްދުގައި ނުރައްކާތެރި އެކްސިޑެންޓެއް\nމަރާ ގުޅިގެން ހައްޔަރުކުރި ޑްރައިވަރު ދޫކޮށްލައިފި


Gaumu Dheke Loabi Vaan, Gaumah Hidhumaiyy Kuran, Gaumah Heyo Edheyn Vaki Umureh Neh - Maumoon - Vaguthu\nގައުމު ދެކެ ލޯބިވާން، ގައުމަށް ހިދުމަތް ކުރަން، ގައުމަށް ހެޔޮ އެދޭން، ވަކި އުމުރެއް ނެތް - މައުމޫން\nގައުމު ދެކެ ލޯބިވާން، ގައުމަށް ހިދުމަތްކުރަން، ގައުމަށް ހެޔޮ އެދޭނެ ވަކި އުމުރެއް ނޯންނާނެ ކަމަށް ކުރީގެ ރައީސް މައުމޫން އަބްދުލް ގައްޔޫމް ވިދާޅުވެއްޖެއެވެ.\nމައުމޫން މިއަދު ވިދާޅުވީ އިއްޔެގެ ނިންމުމާއެކު އެމްއާރްއެމްއަށް ހިތާމައަކާ ކުރިމަތިލާން ޖެހުނު ކަމަށާއި، އެހިސާބުން ހުރިހާ ކޮމެޓީތަކެއް ބައްދަލުވެ މައުމޫނުގެ ފިކުރުގެ މީހުން ކަންކުރާގެ ވަކިގޮތެއް ނިންމުމަށް މަސައްކަތް ކުރި ކަމަށެވެ. އަދި އެ މަޝްވަރާތަކުން އެނގުނީ އެއްވެސް މީހަކުން ގެއަށް ވަންނަން ބޭނުން ނުވާ ކަމަށް ކަމަށާއި، ހުރިހާ އެންމެންވެސް ބޭނުން ވަނީ ޖޯޝާއެކު ގައުމީ ރޫހުގައި ޕާޓީއެއް ހަދައިގެން ކުރިއަށް ދިޔުމަށް ކަމަށްވެސް މައުމޫން ވިދާޅުވިއެވެ.\nއަލަށް އުފައްދަން މައުމޫން ނިންމަވާފައިވާ ޕާޓީގެ އިސް މަގާމަކުން ފެންނާނެތޯ މައުމޫނު ކުރެން ނޫސްވެރިޔަކު ސުވާލު ކުރުމުން އެމަނިކުފާނު ވިދާޅުވީ ޕާޓީ އުފެއްދުމުގެ ތެރެއިން އާންމު ޖަލްސާއަށް އެމަނިކުފާނުގެ ނަން ހުށަހަޅައިފި ނަމަ، އެކަމަށް އިންކާރު ނުކުރާނެ ކަމަށެވެ.\n"އަޅުގަނޑުގެ ނަން ހުށަހަޅައިފި ނަމަ އެކަމަށް އިންކާރު ނުކުރާނަން. މީގަ އެބައޮތް އަޅުގަނޑު ދަންނަވާލާނެ އިތުރު ވާހަކައެއް. ގައުމު ދެކެ ލޯބިވާން، ގައުމަށް ހިދުމަތްކުރަން، ގައުމަށް ހެޔޮ އެދޭނެ ވަކި އުމުރެއް ނޯންނާނެ،" މައުމޫން ވިދާޅުވިއެވެ.\nކުރީގެ ރައީސް މައުމޫނަކީ ރާއްޖޭގެ ވެރިކަމުގައި 30 އަހަރު ހުންނެވި ބޭފުޅެކެވެ. 2008 ވަނަ އަހަރުގެ ރިޔާސީ އިންތިހާބުން ބަލިވެވަޑައިގަތުމުން އެމަނިކުފާނު ސިޔާސީ ކަންކަން ދޫކޮށްލެއްވުމަށް ނިންމެވި ނަމަވެސް، މިހާރު އަނެއްކާވެސް ސިޔާސީ ކަންކަމުގައި އެކްޓިވް ކޮށް ފާހަގަކޮށްލެވެއެވެ. ހާއްސަކޮށް މިދިޔަ ސަރުކާރުގެ ފަހު ދުވަސް ކޮޅުގައި ޖަލުގައިވެސް ދުވަސްތަކެއް ހޭދަ ކުރެއްވިއެވެ.\nޖެނުއަރީ 31, 2019 18:35\nޢެހެންވީމަ ދޯ މުސްކުޅިވެ ގައިބާރު ނެތް ދުވަހުވެސް ގައުމު ވިއްކާލާ ބަޔަކާ އެއްބައިވެގެން ތި އުޅެނީ. !!\nޖެނުއަރީ 31, 2019 18:56\nއާދެ ލައްބަ ގައުމު ދެކެ ލޯބިން ނުނިދިގެން ދެއްތޯ މީހާ މުސްކުޅިވެ ޢަޖޫޒު ވީމާވެސް ވެރިކަމުގެ ދަހިވެތި ކަމުގައި ތިމާމީހާގެ އަމިއްލަ ލެޔާ ދުޝްމަނުވެ. ޣައްދާރު ޚާއިނުންގެ އަތްމައްޗަށް މިގައުމު ވައްޓާލީ؟ މުސްކުޅިބެގެ ލަދުކޮބާ؟\nޖެނުއަރީ 31, 2019 19:15\nޤައުމުދެކެ އެއްއިރަކުވެސް ލޯތްބެއް ނުވޭ އަބަދުވެސް ބެލީ ސިޔާސީ މަންފާ ތިމާގެ އަތުގައި ބާއްވަން ދަރިން ރަނގަޅު ނަމަ އެމީހުންވެސް ތިބޭނީ މިހާރު ނުފޫޒުގައި 88 އަހަރު ވީ މުސްކުޅިއެއްގެ މުއްފަތުން އުޅޭކަށް ނުޖެހޭނެ\nޖެނުއަރީ 31, 2019 19:28\nގައުމު ދެކެ ލޯބިވާން، ގައުމަށް ހިދުމަތް ކުރަން، ގައުމަށް ހެޔޮ އެދޭން، ވަކި އުމުރެއް ނެތް. އެކަމަކު ގައުމަށް ބޫތުކާން މިހާރު ތަންކޮޅެއް މުސްކުޅިފުޅު ވެއްޖެނޫންތޯ! އެހެން ބަޔަކަށް ފުރުސަތުދީފަ ގޭގަ މަޑުކޮށްލަބަލަ ހެޔޮނުވާނެ. އިހުގެ ރެލީ ވެސް މިހާރު މަގުމައްޗަކުން ނުފެނޭ ނޫންތޯ.\nޖެނުއަރީ 31, 2019 19:34\nތިޔައީ އެކަމަކު ޤައުމަށް ހެޔޮއެދޭ މީހެއްނޫން ތިޔައީ މިޤައުމުގެ ހަލާކު\nޖެނުއަރީ 31, 2019 19:57\nގައުމު އިދަޖައްސާލަންވެސް ނޯންނާނެ ވަކި އުމުރެއް ވަކި ފިކުރެއް. ހުސް ބަތާ ހަރާމީން އަމިއްލަ އެދުން އެހެންބައެއް ނެތް\nޖެނުއަރީ 31, 2019 20:16\nތިއުޅެނީ އަމިއްލަ އެދުމައިގެން ރައްޔިތުންނަށް ހިދުމަތް ކުރާކަށް ނޫން ގަވްމްގެ ހަލާކު... ކުރިއަށް އޮތްޖީލު ހަލާކުކޮށްލަން ވެގެން ވެރިކަމުގަވެސް ޒުވާނުންތައް ހަލާކުކޮށްލީ ޑްރަގް ގެ ވަބާގަ ޖައްސައިގެން..\nޖެނުއަރީ 31, 2019 20:20\nވަކިއުމުރެއްނެތޭ ކިޔާނެ ކަމެއްނެތް މުސްކުޅިވެ ނުހިގޭ ހާލުގަވެސް މައިތިރި ނުވެގެން ތިއުޅެނީ ވެރިކަމުގެ ދަހޮވެތިލަމުގަ.. މިހާރަކު މުސްކުޅިން ބޭނުމެއް ނުވޭ ކިޔަވައިގެން ތިބި ޒުވާނުން އެބަތިބި\nގައުމު ފަސާދަކުރި މުސްކުޅި ބޭގަނޑު.\nއަމިއްލަނަފުސަށް ލޯބި ނުކުރި މީހަކު ޤްއުމަށާއި ވަޠަނަށް ކޮން ލޯތްބެއްތޯ ހުއްނާނީ.\nކަލޭގެ ކެހިވެރިކަމާއި ނުބައި ކަމުން އަހަރެން ބަރީއަވަން.\nޖެނުއަރީ 31, 2019 20:30\nޜީތި ރަގަޅު ގޮތުގައި ގޭގަ މޑުކޮއްލެއްވުން ބުއްދި ވެރި\nޖެނުއަރީ 31, 2019 20:41\nމަނިކުފާނަކީ ވަރައްއަމިއްލަ އެދުންބޮޑު މީހެއް.. މިހާރު ތިޔަ އުޅެނީ މަހާތީރު ހިގިމަގުން ހިނގަން.. މައުމޫނަކީ މާޒީ..\n1978 ވަނަ އަހަރާހަމައަށް މިރާށްޖޭގައި ދޭތެރެ ދުރުކޮށްފައެއް ނެތް ކުއްޔަށްއުޅޭ ރަށްޔަތަކުނޫޅޭ ކުޑަކުދިންގެ ހިޔަލެށްނެށް ޑުރަގް ތިޔާގިއެއްނޫން ރަށްޔަތުން އަބުރުވެރިކަމާއެކު އުޅެމުން އައީ 1978އައިމޮޅު ޑިމޮކްރަސީއެއްގެ ދަށުން މިހާރުމިތިބީ ރަށްޔަތުން އަޅުވެތިކޮއްފައި ވަޒީފާޔަށް ފޮނުވާނެ މީހަކުނެތް ދޭތެރެ ދުރުކުރިކުރީނުން ދަރިފަސްކޮޅެއްނަށްތާލީ ބިންތައް ހިސޯރުކުރިކުރީނުން ދަރިއަކުވެސް ވައްދާނެ ބޯހިޔާވެހިކަމެއް ނެތުމުން ކުޑަކުދިންގެ ހިޔާއުފެދުނީ ޑުރަގް އިސްތިހާރު ކުރިކުރީނުން ޑުރަގް އާއްމުވީ ފުލެޓްގެނަމުގައި ރިޔަލްސްޓޭޓް ވިޔަފާރި ކުރިކުރީނުން ރަށްޔަތުން ބިކަވީ ދެންކޮން ގައުމެއް ދެކެތޯ ތިޔަވިދާޅުވާ ލޯއްބެއްވީ\nޖެނުއަރީ 31, 2019 21:09\nމުސްކުޅިވެ ގައިބާރުދޫވެ ހަމަބުއްދިފިލީމަ ދެންޖެހޭނީ ޒުވާނުންނަށް ފުރުސަތުދޭން،\nޖެނުއަރީ 31, 2019 21:32\nޣައްދާރުކަލޭގެ ޤަވްމުދެކެ ލޯބިވާކަން ، ޤަވްމަށް ހެޔްއެދޭކަން ، އެގި ބާވެއްޖެ ދެން ފުދިއްޖެ! އެހެންވީމާތާ އަމިއްލަ އެދުން ކުރިޔަށްނެރެ ބާރަށް ކުރިޔަށް ގޮސްގޮސް އޮތް ޤަވްމެއް ރިޝްވަތު އަޅައިގެން ޣައްދާރުންނެރެ ޤަވްމު ފަހަތަށް ތިޔަ ސޮއްސުވާލެއްވީ؟ގައްޑާ ގޮލައެއްތާ މީ؟\nޖެނުއަރީ 31, 2019 21:43\nޖައްވަށް، ފަޒާޔަށް، ހަވަޔަށް ވާއިގެ ތެރެޔަށް އެއީވެސް ވަކިއުމުރަކަށް އޮތް ކަމެއް ނޫން " ތިމާ ފޭހުނު އިލޮށި ގަނޑު ތިމާގެ ލޮލަށް"\nޖެނުއަރީ 31, 2019 21:52\nގައުމަތް ޚިދުމަތް ކޮށްދެވުނުނަމަ ވެރިކަމުގައި ހޭދަކުރި 30އަހަރު ގައި ގައުމުގައި ހަރުދަނާ އިސްލާމީ ބިންގަލެއް އަޅާދެވުނީސް.\nޖެނުއަރީ 31, 2019 22:12\nރައީސް މައުމޫނަށް ރައްޔިތުންގެ މެޖޯރިޓީ ބަޔަކުވަރަށް ބޮޑަށް އިޙްތިރާމްކޮށް ޤަދަރުކުރެއްވި، އަދި ލޯބިވެސް ލިބިވަޑައިގަތްކަމީ ޝައްކެތްއޮތްކަމެއް ނޫން. ނަމަވެސް ހިތާމަޔަކީ ސިޔާސީފިކުރު ހުއްޓަވާލީކަމަށް އިޢްލާން ކުރައްވައި މާގިނަދުވަސްތަކެއްނުވި. 2008 ގައި އިންތިޚާބުވީ ސަރުކާރު ވެއްޓުމުގައި އެންމެ އިސް ދައުރެއް އަޑަީގައި ހުންނަވައިގެން އަދާކުރެއްވީ ރައީސް މައުމޫނުކަން ގިނަބަޔަކު ދަނޭ! ދެންވަޑައިގެންނެވީ ކޮއްކޯފުޅުގެ އަތްޕުޅުގައި ހިއްޕަވައިގެން 2013ގަ. ކޯލިޝަނަކާއެކު ދެވަނަރަންއޮފްގައި ކޮއްކޯފުޅަށް ވެރިކަން ލިބިވަޑައިގަތް. ނަމަވެސް ކޮއްކޯފުޅު ބަދުނާމު ކުރައްވައި ދެން އަތްދިއްލެއްވީ 30އަހަރުގެ ވެރިކަމުގައި ދުއްޕާނެއް ކުރިމަތިކުރުވި ހަތުރު ކެނެރީގޭ ނަޝީދުއަށް. އެހިސާބުން އަނެއްކާވެސް ގެއްލިގެންދިޔައީ އެތައްރައްޔިތުންނެއްގެ ލޯތްބާއި ކުލުނު. ދެންކޮން ޢަޒުމެއްތޯ؟ އެމްޑީޕީބޭނުންވީ ވެރިކަން. ޢެއިންވެސް ދިނީދޯކާ! ޢަމިއްލަފުޅަށް ރައީސް މައުމޫނުގެ ދަރިކަލަކު ނިކުންނަވާ ވެރިކަމަށް. ތާއީދު ހޯއްދަވާ! ކިލަނބުވީ ވަޅު ސާފުކުރެވޭ ދިިޔަހިއްކައި ދޮވެ ސާފުކޮށްގެން. ހަނދުމަފުޅު ބަހައްޓަވާ ކޮއްކޯ ފުޅަށް ދެއްވި ލަނޑު.\nޖެނުއަރީ 31, 2019 22:21\nތިމީހާ ހިތްފުރޭނެތަ؟ މުޅި 30 އަހަރު މީހުންގެ ގައިން ހަންދަމާފަ، އެޖީލުގެ މީހުންގެ ދަރިންތައް ވެސް މިބޭބެ މަރުވުމުގެ ކުރިން ފުނޑާލަން މިކަލޭގެ ހިފާފަ ތިހުރީ.\nޖެނުއަރީ 31, 2019 22:32\nތިޔަބުނާ އަމިއްލަ އެދުން ނެތް މީހަކު ނުފެނޭ.\nޖެނުއަރީ 31, 2019 22:46\nއަޅެ ވަރެއްހެބަހުއްޓެއްނު ހަމަރަގަޅަށްވެސް ވެރިކަމާހެދި މޮޔަވެފަ އެހުރީ އިރެއްގަ ގަދަބާރުންވެރިކަން ކުރެވުނީމަ ހީކުރީތަ ލައްކަޔެކޭ އެޒަމާން މިހާރު މާޒީވެއްޖެ ދެން އެހެން އެކަންކުރަން ހީނުކުރާތި މިހާރު ތިޔަދައްކާވާހަކަ އަހުރެން ހަމަޔަގީނުންވެސް އަޑެއްނާހާނަން އެއްވެސް ބުރަދަނެއްނެތް ތިޔަވާހަކަތަކުގައި ހެހެހޭ\nޖެނުއަރީ 31, 2019 23:00\nޢަދިވެސް މަކަރާހީލަތުން އެއުޅެނީ\nމަނިކުފާނު ގައުމު ދެކެ ލޯބިން ކޮށްދެއްވި ކަމެއް ކޮބައިތޯ؟؟؟؟؟؟؟


Chelsea, Barca, Juventus molhu, Havertz Covid ah Positive\nޔުވެންޓަސްގެ ދެ ލަނޑު ކާމިޔަބު ކުރީ އަލްވާރޯ މޮރާޓާ\nޗެމްޕިއަންސް ލީގްގެ ކުރީގެ ޗެމްޕިއަނުން ކަމަށްވާ ބާސެލޯނާ އާއި ޔުވެންޓަސް އަދި ޗެލްސީ ކުޅުނު މެޗްތަކުން އެ ޓީމުތައް މޮޅުވެއްޖެ އެވެ.\nކޮވިޑް-19 އަށް ޗެލްސީގެ މިޑްފީލްޑާ ކައި ހަވާޓްޒް ޕޮޒިޓިވް ވުމުން ރެން އާ ދެކޮޅަށް ރޭ ޗެލްސީ ކުޅުނު މެޗުގައި އޭނާއަށް ބައިވެރި ވެވޭ ގޮތެއް ނުވި އެވެ. އޭނާ މިހާރު ވަނީ އެކަހެރި ކޮށްފަ އެވެ. ޗެލްސީން 3-0 ން ކާމިޔާބު ކުރި މެޗުގެ ދެވަނަ ހާފު ރެން އިން ކުޅުނީ އެއް ކުޅުންތެރިޔަކު މަދު ކޮށެވެ. ފުރަތަމަ ހާފުގައި އެ ޓީމުގެ ޑަލްބާޓް އެންރީކޭއަށް ވަނީ ދެ ވަނަ ރީނދޫ ކާޑާއެކު ތަރް ކާޑު ދައްކާފަ އެވެ.\nޗެލްސީގެ ފުރަތަމަ ލަނޑަކީ އެ ޓީމަށް ލިބުނު ޕެނަލްޓީއަކުން ޓިމޯ ވާނާ ކާމިޔާބު ކުރި ލަނޑެކެވެ. މެޗުގެ ނުވަ ވަނަ މިނެޓްގައި ރެންގެ ޕެނަލްޓީ އޭރިއާ ތެރެއިން ޑަލްބާޓް ވާނާއަށް ފައުލު ކުރި އެވެ. އެ ފައުލާ ގުޅިގެން ޑަލްބާޓްއަށް ފުރަތަމަ ރީނދޫ ކާޑު ދެއްކި އެވެ. ޗެލްސީގެ ދެވަނަ ލަނޑަކީވެސް އެ ޓީމަށް ލިބުނު ޕެނަލްޓީ އަކުން ވާނާ ޖެހި ލަނޑެކެވެ. މިފަހަރު ޓަމީ އަބްރަހަމް ފޮނުވާލި ބޯޅަ ޕެނަލްޓީ އޭރިއާ ތެރެއިން ޑަލްބޯޓްގެ ފައިގައި ޖެހިފައި ރީބައުންސް ވެގެން އޭނާގެ އަތުގައި ޖެހުނީ އެވެ. އަބްރަހަމް އެޕީލް ކުރުމުން ރެފްރީ ވީއޭރުން ރިވިއު ކުރި އެވެ. ރެފްރީ ވަނީ ޑަލްބޯޓްއަށް ދެ ވަނަ ރީނދޫ ކާޑާއެކު ރަތް ކާޑު ދައްކައި ދަނޑުން ފޮނުވާލާފަ އެވެ. ޗެލްސީގެ ތިން ވަނަ ލަނޑު ދެ ވަނަ ހާފުގެ ކުރި ކޮޅު ކާމިޔާބު ކުރީ އަބްރަހްމަ އެވެ. އޭނާ ލަނޑު ޖެހީ ރީސް ޖޭމްސް ތަނަވަސް ކޮށްދިން ފުރުސަތަކުންނެވެ.\nޗެލްސީގެ ޓީމޯ ވާނާ (ވ) ދެ ލަޑުވެސް ކާޟިޔާބު ކުރީ ޕެނަލްޓީން\nޗެލްސީ އާއި ރެން ހިމެނޭ ގުރޫޕް އީ ގައި ދެން ހިމެނޭ ސެވިއްޔާ އާއި ކްރަސްނޯޑާ ކުޅުނު މެޗު ސެވިއްޔާ ކާމިޔާބު ކުރީ 3-2 ންނެވެ. ދެ ވަނަ ހާފު ސެވިއްޔާ ކުޅުނީ އެއް ކުޅުންތެރިޔަކު މަދުކޮށެވެ. އެ ޓީމުގެ ޖެސޫސް ނާވަސް އަށް ވަނީ މެޗުގެ 42 ވަނަ މިނެޓްގައި ރަތް ކާޑު ދައްކައި ދަނޑުން ފޮނުވާލާފަ އެވެ.\nސެވިއްޔާގެ ލަނޑުތައް ކާމިޔާބު ކުރީ އިވާން ރަކިޓިޗްގެ އިތުރުން ދެ ލަނޑު ކާމިޔާބު ކުރި ޔޫސުފް އެން ނެސޭރީ އެވެ. ކްރަސްނޯޑާގެ ލަނޑުތައް ކާމިޔާބު ކުރީ މޮގޮމޮދް ސުލޭމަނޯވް އާއި މާކޮސް ބާގް އެވެ. ޗެލްސީ އާއި ސެވިއްޔާއަށް ވެސް ލިބިފައި ވަނީ ހަތް ޕޮއިންޓެވެ. ގުރޫޕްގެ އެއް ވަނައިގައި ޗެލްސީ އޮތީ ފައިދާ ގޯލުން ކުރި ލިބުމުންނެވެ.\nގުރޫޕް ޖީގައި ބާސެލޯނާ، ޑައިނަމޯ ކިއޭވް އާ ދެކޮޅަށް ކޭމްޕްނޯގައި ކުޅުނު މެޗު ކާމިޔާބު ކުރީ 2-1 ންނެވެ. ބާސާގެ ފުރަތަމަ ލަނޑު ލިބުނު ޕެނަލްޓީއަކުން ކާމިޔާބު ކުރި ކެޕްޓަން ލިއޮނެލް މެސީ އެވެ. މިސީޒަންގައި މިހާތަނަށް އޭނާ އަށް އޯޕަން ޕްލޭއިން ލަނޑެއް ޖެހިފައެއް ނުވެ އެވެ. ބާސާގެ ދެވަނަ ލަނޑު މެޗުގެ 65 ވަނަ މިނެޓްގައި ކާމިޔާބު ކުރީ ޖެރާޑް ޕީކޭ އެވެ. އޭނާ ލަނޑު ކާމިޔާބު ކުރީ އަންސޫމާން ފާޓީ ތަނަވަސް ކޮށްދިން ފުރުސަތަކުންނެވެ.\nބާސާ އާއި ޑައިނަމޯ ކިއޭވް ކުޅުނު މެޗުގެ ތެރެއިން\nމެޗުގެ ދެ ވަނަ ހާފުގައި ޑައިނަމޯ ކިއޭވްގެ ހަމަލާތައް ވަރުގަދަ ކުރި އެވެ. ބާސާ ލީޑް ދަމަހައްޓައި ދިނީ އަނިޔާގައި ގިނަ ދުވަސްތަކެއް ވަންދެން ހޭދަ ކުރުމަށް ފަހު އެނބުރި އައި ބާސާގެ ކީޕަރު އެންޑްރޭ ޓާ ސްޓެގަން އެވެ. އޭނާ ވަނީ މެޗުގައި މުހިންމު ސޭވްތަކެއް ކޮށްފަ އެވެ. މެޗުގެ 75 ވަނަ މިނެޓްގައި ކިއޭވްގެ ވިކްޓް ސިގެންކޯވް ވަނީ އެ ޓީމުގެ ލަނޑު ކާމިޔާބު ކޮށްފަ އެވެ.\nއެ ގުރޫޕްގައި ދެން އޮތް ޔުވެންޓަސް ވަނީ ހަންގޭރީގެ ފެރެންސްވާރޮސް އާ ދެކޮޅަށް ކުޅުނު މެޗު 4-1 ން ކާމިޔާބު ކޮށްފަ އެވެ. ޔުވެންޓަސްގެ ހަތަރު ލަނޑުގެ ތެރެެއިން ދެ ލަނޑު ކާމިޔާބު ކުރީ އަލްވާރޯ މޮރާޓާ އެވެ. މޮރާޓާ ފުރަތަމަ ލަނޑު ކާމިޔާބު ކުރީ މެޗުގެ ހަތް ވަނަ މިނެޓްގައި ހުއާން ކްއެޑްރާޑޯ ތަނަވަސް ކޮށްދިން ފުރުސަތަކުންނެވެ. ދެ ވަނަ ލަނޑު 60 ވަނަ މިނެޓްގައި އޭނާ ކާމިޔާބު ކުރީ ކްރިސްޓިއާނޯ ރޮނާލްޑޯ ތަނަވަސް ކޮށްދިން ފުރުސަތަކުންނެވެ. ޔުވެންޓަސްގެ ތިން ވަނަ ލަނޑު މެޗުގެ 72 ވަނަ މިނެޓްގައި ކާމިޔާބު ކުރީ ޕައުލޯ ޑިބާލާ އެވެ. ޔުވެންޓަސްގެ ހަތަރު ވަނަ ލަނޑަކީ ފެރެންސްވާރޮސްގެ ލަޝާ ޑުވާލީ އަތުން ބައިކޮޅަށް ވަނަ ލަނޑެކެވެ. ފެރެންސްވާރޮސްގެ ހަމަ އެކަނި ލަނޑު މެޗުގެ 90 ވަނަ މިނެޓްގައި ކާމިޔާބު ކުރީ ފޯޓޫން ބޮލީ އެވެ.\nޗެލްސީ ޗެމްޕިއަންސް ލީގް ބާސެލޯނާ + ޔުވެންޓާސް


Chutty threygai beysfaruvaa ah male' aumugai dhuraalaa thayyaaruvun muhimmu! - vNews.mv\nޗުއްޓީ ތެރޭގައި ބޭސްފަރުވާއަށް މާލެ އައުމުގައި ދުރާލާ ތައްޔާރުވުން މުހިންމު!\nސުވައިދާ ޙުސައިން Male' | 29 November 2019, 18:00\nކޮންމެ އަހަރެއްގެ ބޮޑު ޗުއްޓީއާ ދިމާކޮށް މާލޭގައި ދިރިއުޅޭ ގިނަ މީހުން ޗުއްޓީއަށް އަތޮޅުތެރެއަށާއި އެކި ގައުމަތަކަށް ދިޔަ ކަމުގައި ވިޔަސް މާލޭގެ ހަލަބޮލިކަމަށް އެއްވެސް ބަދަލެއް ނާދެ އެވެ. ސަބަބަކީ އެކި ބޭނުންތަކުގައި އަތޮޅުތެރޭގައި ދިރިއުޅޭ ގިނަ ބަޔަކު މާލެ އަށް ޖަމާވާތީ އެވެ.\nބޮޑު ޗުއްޓީގައި މާލެއަށް އަތޮޅުތަކުން ގިނަ ބަޔަކު އެކި ބޭނުންތަކުގައި އަންނައިރު އެންމެ ގިނަ މީހުން އަންނަނީ އަތޮޅުތެރެއިން ލިބެން ނެތް ރަނގަޅު ބޭސްފަރުވާގެ ޚިދުމަތް މާލެއިން ލިބިގަތުމަށެވެ. މިކަން މިދުވަސްވަރު މާލޭގެ ހޮސްޕިޓަލްތަކާއި ކުލިނިތަކަށް ޒިޔާރަތް ކޮށްލުމުންވެސް އެގިގެންދެއެވެ. ބޮޑު ބަންދާ ދިމާކޮށް މާލެއަށް ބޭސް ފަރުވާއަށް ގިނަ ބަޔަކު އަންނަނީ އެނޫން މަސްތަކުގައި މާލެ އައިސް ބޭސް ފަރުވާ ކުރުމަށް ދަތިތައް ހުރުމުންނެވެ. އެގޮތުން ސްކޫލު ކިޔެވުން އޮންނަ އިރު ޑޮަކްޓަރަށް ދައްކަން ޖެހުނު ކަމުގައިވިޔަސް ދަރިން ދޫކޮށްފައި އާދެވޭކަށް ނޯވެއެވެ. އަދި ދަރިޔަކު ބަލިވިޔަސް ބަންދާ ދިމާކޮށް އަންނަން މަޑު ކުރަން ޖެހެނީ ކުދިންގެ ކިޔެވުން ގެއްލި ދާނެތީކަމަށް ގިނަ ބަޔަކު ބުނެ އެވެ.\nއޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހްމަދު އައްފާލް ވިދާޅުވީ ކޮންމެ އަހަރެއްގެ ބޮޑު ބަންދާ ދިމާކޮށް އެ ހޮސްޕިޓަލުން ޙިދުމަތް ލިބިގަންނަ މީހުންގެ އަދަދަދު އަހަރުގެ އެހެން ދުވަސްތަކާއި އަޅާ ބަލާ އިރު ބޮޑުތަނުން އިތުރުވާކަމަށެވެ. މިހެން ދިމާވާ ސަބަބަކީ މިހާރު ރައްޖޭގައި ފަސޭހަކަމާއެކު ދަތުރުފަތުރު ކުރެވޭތީ، އަތޮޅުތަކުގައި ދިރިއުޅޭ މީހުންނަށް މާލެއަށް ޑޮކްޓަރަށް ދެއްކުމަށް އާދެވެން އޮންނަނީ ސުކޫލްތަކުގެ ކިޔެވުން ބަންދު ވުމުންކަމަށް ވާތީކަމަށެވެ.\nކޮންމެ އަހަރަކު ބޮޑު ޗުއްޓީ އާ ދިމާކޮށް ޑޮކްޓަރަށް ދައްކަން އަންނަ މީހުން ނިސްބަތުން އިތުރުވެ. އަދި ބައެއް ފަހަރު ހޮސްޕިޓަލަށް ބާރު ބޮޑުވާތަންވެސް އާދެ. ދެން މިހާރު މީހުންނަށް ދަތުރުފަތުރު ކުރެވޭލެއް ފަސޭހަވުމާއި އެކު ޗުއްޓީއާ ދިމާކޮށް އެކި ބަލިތަކަށް ހިދުމަތް ހޯދުމަށް އަންނަ މީހުން އިތުރުވެގެން ދެ. ޚާއްސަގޮތެއްގައި އާންމު ބަލިތަކަށް ފަރުވާ ހޯދުމަށް އަންނަ މީހުން އިތުރުވެގެންދެ. ދެން އަތޮލުތަކުގެ އުލޭމީހުންގެމަސައްކަތް ތަކާއި ކަންކަން ހުންނަ ގޮތުން ޗުއްޓީ އާ ދިމާކޮށް އާދެވެން އޮންނަނީ\nއޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަޙްމަދު އައްފާލް\nއައްފާލް ވިދާޅުވީ ޗުއްޓީއާ ދިމާކޮށް ހިދުމަތް ހޯދުމަށް އަންނަ މީހުންގެ ތެރެއިން ބައެއްމީހުން އަންނަ އިރުވެސް ހުންނަނީ އެޑްމިޓްނުކޮށް ނުވާ ހިސާބަަށް ބަލީގެ ހާލަތު ބޮޑުވެފަ ކަމަށެވެ. އަދި ބައެއްފަހަރު ސާޖަރީތައް ވަގުތުން ހަދަންޖެހޭ ތަން ވެސް އަންނަ ކަމަށާ އެހެން ދިމާވަނީ ބަލިވުމުން ޑޮކްޓަރަށް ނުދައްކާމަޑު ކުރާތީ ކަމަށެް ވިދާޅުވިއެވެ. އަދި އަތޮޅުތެރޭގައި ތިބެގެންވެސް ބަލީގެ ކުރީކޮޅު ކުރެވޭނެ ފަރުވާތައް ހުންނާނެ ކަމަށާ، އެހެންކަމުން ލަސްނުކޮށް ޑޮކްޓަރަށް ދެއްކުން މުހިންމުކަމަށް އައްފާލް ވިދާޅުވިއެވެ.\nއަޅުގަނޑުމެންގެ ތެރޭގެ ގިނަމީނުންގެ ވިސްނުންވެސް ހުންނަގޮތުން އަތޮޅުގެ ހޮސްޕިޓަލްތަކަށް ނުވަތަ ސިއްހީ ހިދުމަތް ދޭ ތަންތަނަށް ދިއުމަށް ވުރެ މަޑުކޮށްލައިގެން ތިބޭ ހާލަތްތައް ވެސް އެބަ އާދެ. އެހެންވީމަ އެކަހަލަ ކަންކަމަކީ އަޅުގަނޑުމެން ބަލިބޮޑުވެ ނުދިއުމަށް ވިސްނާލަންވީ ކަންކަން. ކުރީބައިގެ ފަރުވާ ހޯދުން. ބަލިވެއްޖެނަމަ ދުރާލާ ފަރުވާ ހޯދުން.\nއޭޑީކޭ މެނޭޖިން ޑިރެކްޓަރު އަޙްމަދު އައްފާލް\nމި ގޮތަށް އެއްފަހަރާ ރާއްޖޭގެއެކި ކަންކޮޅުތަކުން މީހުން މާލެއަށް ބޭސްފަރުވާ އަށް އަންނަ އިރު ދިމާވާ ދަތިތައްވެސް ވަރަށް ގިނަ އެވެ. ބައެއްފަހަރު ދައްކަން ބޭނުންވާ ޑޮކްޓަރުންނަށް އެޕޮއިންޓްމަންޓް ލިބުމުގައި ދަތިތައް ކުރިމަތިވެ މާލޭގައި ގިނަދުވަހު މަޑުކުރަންޖެހޭ ފަހަރުވެސް ބައެއް މީހުންނަށް ކުރިމަތިވެއެވެ. މިހެންވުމުން ބޭސްފަރުވާގެ ކަންކަން ނުނިމެނީސް އަތްމަތި ހުސްވާ ފަހަރުވެސް އަންނަނީ މަދެއްކޮށެއް ނޫންނެވެ. މިކަންކަމަށް ހައްލު ހޯދައިދިނުމަށް ބޮޑު ޗުއްޓީ އާއި ދިމާކޮށް ހޮސްޕިޓަލްތަކުންނާއި ކުލިނިކްތަކުން ތަފާތު ޕެކޭޖްތައް ތައާރަޕްނުކުރި ނަމަވެސް ދުރާލާ ޑޮކްޓަރުންނަށް އެޕޮއިންމެންޓް ހެއްދޭނެ ގޮތްތައް މިހާރު ހުންނަނީ ހަމަޖެހި ފައެވެ.\nމިހާރު އަޅުގަނޑުމެންހުރޭ ފަސޭހަވާނެ ގޮތްތަކެއް ހަމަޖައްސާފަ. ދުރާލަ ނަންބަރުތައް ނެގޭނެ ގޮތްތަކާ، މިކަހަލަ ވަރަށް ގިނަ ފަސޭހަ ތަކެއް ހަމަޖައްސާފަ. އެކަންކަމަށް ބިނާކޮށް އެތަކެތީގެ ބޭނުން ހިފައިގެން ކުރިން ތައްޔާރުވެގެން ހިދުމަތް ހޯދުމަށް އައުން އެއީ ވަރަށް މުހިންމުކަމެއް. ބައެއްް ފަހަރު މާލެ ވަޑައިގެންފަ ދެން ނަންބަރު ނަގަިގެން ޑޮކްޓަރަށް ދައްކަން އުޅުމުން ދިމާވާ އުދަގޫތައް ތަންކޮޅެއް ގިނަ. އެކަމަކު ޗުއްޓި ފެށުމުގެ ކުރިން އެޕޮއިންޓްމެންޓް ތަކަށް ރިކުއެސްޓް ކުރައްވާފައި ހުރުމުން ފަސޭހަވާނެ.\nއޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހްމަދު އައްފާލް\nއެކަނި ބޭސް ފަރުވާއަށް ނޫންކަމުގައި ވިޔަސް ފުރަތަމަ އިސްކަމެއް ދެނީ ބޭސް ފަރުވާއަށެވެ. އެހެންނަމަވެސް ދުރާލާ ވިސްނާލަން ޖެހޭ މިންވަރަށް ވިސްނާލާ އަޅަންޖެހޭ ފިޔަވަޅު ނޭޅުމުގެ ސަބަބަުން ބޮޑު ޗުއްޓީގައި މާލެއަށް އަންނަ ބޭނުންތައް އެންމެ ފުރިހަމަ އަށް ހާސިލް ނުކުރެވި ދާންޖެހެނީ މަދެއްކޮށެއް ނޫންނެވެ.\nއޭޑީކޭ ބޭސްފަރުވާ ބޮޑު ޗުއްޓީ ރިޕޯޓް


Bangladesh gai minivan noosverikamah huri hurasthah natthalaanan:...\nދުނިޔެ - ބަންގްލަދޭޝްގެ އާއްމު އިންތިހާބު\nބަންގްލަދޭޝްގައި މިނިވަން ނޫސްވެރިކަމަށް ހުރި ހުރަސްތައް ނައްތާލާނަން: އިދިކޮޅު ކޯޅިޝަން\nމަޖިލީހުގެ މަތި ގެޔެއް ވެސް އުފައްދާނެ ކަމަށް އިދިކޮޅުން ވަނީ ބުނެފައި\nއިންތިހާބުގައި ވާދަކުރާ އިދިކޮޅު ކޯލިޝަނުގެ ކެނޑިޑޭޓު ކަމާލް ހުސައިން ވަނީ މިނިވަން މުސްތަގިއްލު އިންތިހާބެއް ބޭއްވޭނެ ކަމާއި ދޭތެރޭ ޝައްކު އުފައްދާފައި\nކ. މާލެ 19 ޑިސެންބަރު 2018 | ބުދަ 11:58 1,150\nއިދިކޮޅު ލީޑަރު ކަމާލް ހުސައިން - ރޮއިޓަރސް\nމިނިވަން ނޫސްވެރިކަމަށް ހުރި ހުރަސްތައް ނައްތާލާނެކަމަށް ބަންގްލަދޭޝްގެ އާއްމު އިންތިހާބުގައި ވާދަކުރާ އިދިކޮޅު ކޯލިޝަނުން ހާމަކޮށްފިއެވެ.\nއާއްމު އިންތިހާބު ޖެހެން ދެ ހަފްތާއަށް ކުޑަތަން ވެފައި ވަނިކޮށް، މެނިފެސްޓޯ އިއުލާން ކުރުމަށް ބޭއްވި ނޫސްވެރިންގެ ބައްދަލުވުމެއްގައި އިދިކޮޅުން ބުނެފައިވަނީ ފުލުހުން ބާރުގެ ބޭނުން މަދު ކުރުވާނެ ކަމަށެވެ. އަދި ސަރުކާރުގެ ހިންގުމުގެ ނިޒާމު އިތުރަށް ހަރުދަނާ ކުރުމުގެ ގޮތުން މަޖިލީހުގެ މަތި ގެޔެއް ވެސް އުފައްދާނެ ކަމަށް އިދިކޮޅުން ވަނީ ބުނެފައެވެ.\nމީގެ އިތުރުން ޖެހިޖެހިގެން ދެ ދައުރަށް ވުރެ ގިނައިން ވެރިކަން ކުރުން މަނާކުރާ ގާނޫނެއް ފާސްކުރާނެ ކަމަށް ވެސް އިދިކޮޅުން ވަނީ ވައުދުވެފައެވެ. ބަންގްލަދޭޝްގެ ވެރިކަމުގައި ހުންނެވި ޝެއިޚް ހަސީނާ މިހާރު ކުރިމަތިލައްވައިގެން އުޅުއްވަނީ ޖެހިޖެހިގެން ތިން ވަނަ ދައުރަކަށެވެ.\nޑިސެމްބަރު މަހުގެ ފަހުކޮޅު ބާއްވަން ހަމަޖެހިފައިވާ އިންތިހާބުގައި ވާދަކުރާ އިދިކޮޅު ކޯލިޝަނުގެ ކެނޑިޑޭޓު ކަމާލް ހުސައިން ވަނީ މިނިވަން މުސްތަގިއްލު އިންތިހާބެއް ބޭއްވޭނެ ކަމާއި ދޭތެރޭ ޝައްކު އުފައްދާފައެވެ.\nއިދިކޮޅު ކޯލިޝަނުގެ އެއްމެ ބޮޑު ޕާޓީ ބީއެންޕީއިން ވަނީ އެ ޕާޓިގެ ސަޕޯޓަރުން ނުހައްގުން ހައްޔަރު ކުރާ ކަމުގެ ތުހުމަތު ސަރުކާރުގެ މައްޗަށް ކޮށްފައެވެ. އަދި މިދިޔަ ހަފްތާގެ ތެރޭގައި ބީއެންޕީގެ ކެނޑިޑޭޓުންތަކެއް ވޯޓު ހޯދަން ނިކުމެ އުޅެނިކޮށް ހަމަލާ ދިނުމާއި ގުޅިގެން، އަސްކަރިއްޔާގެ ބާރުގެ ދަށަށް ގެނެސް ހަމަޖެހުން ގެނައުމަށް ވެސް އެ ޕާޓީއިން ވަނީ އެ ގައުމުގެ އަސްކަރިއްޔާއަށް ގޮވާލާފައެވެ. ބީއިންޕީގެ ލީޑަރު ޙާލިދާ ޒިއާ، ހުންނެވީ ކޮރަޕްޝަންގެ މައްސަލަތަކެއް ސާބިތުވުމާއި ގުޅިގެން ޖަލުގައެވެ.\nޝެއިހް ހަސީނާއަކީ ބަންގްލަދޭޝްގެ ފުރަތަމަ ރައީސްގެ ދަރިކަނބަލުންނެވެ. އިގްތިސާދީ ކުރިއެރުމާއި، ރޮހިންގްޔާ މީހުންނަށް އެހީވުމުގެ ވާހަކަ އެ ކަމަނާއަށް ތާއީދު ކުރާ ފަރާތްތަކުން ދައްކާއިރު، އިދިކޮޅުން ބުނަމުން ދަނީ ހަސީނާގެ ވެރިކަމުގެ މިސްރާބު ހުރީ ހުދުމުހުތާރު ކަމާއި ދިމާލަށް ކަމަށެވެ.


ނާއިބު ރައީސްގެ ޒިންމާ އަކީ ބަޣާވާތްކުރުން ބާ -1Mikal News\nރާއްޖޭގެ2ވަނަ ނާއިބު ރައީސް، ވަހީދު\nނާއިބު ރައީސްގެ ޒިންމާ އަކީ ބަޣާވާތްކުރުން ބާ -1\n8 އޮކްޓޯބަރ 2015, 10:20 |\nދިވެހިރާއްޖޭ ޖުމްހޫރީ ވެރިކަމުގެ 47 އަހަރުގެ ހަޔާތުގެ ގާތްގަޑަކަށް 37 އަހަރު ވެރިކަން ކޮށްފައިވަނީ ނާއިބު ރައީސުން ނުހިމަނައިއެވެ. ސަބަބުތަކެއް ވެސް ނެތިއެއް ނޫނެވެ. ނާއިބު ރައީސުންނަށް އިތުބާރު ނުކުރެވެނީއެވެ. ނޫނީ ނާއިބު ރައީސުން ނުފޫޒު ގަދަކޮށް ވެރިކަމަށް ވެރިވެގަތުގެ ބިރު ބޮޑުވުމެވެ. އަދި ނާއިބު ރައީސް ވެރިކަމާއި ހަވާލުވެފައިވާ މަންޒަރު އަޅުގަނޑުމެންނަށް ފެނިފައިވެސް ވެއެވެ. އެހެންކަމުން ނާއިބު ރައީސުންގެ ޒިންމާއާއި މެދު ސުވާލު އުފެދެއެވެ. އެއީ އަނެއްކާ ބަޣާވާތް ކުރުމަށް އައްޔަން ކުރެވޭ ބައެއް ނޫންބާވައެވެ.\nދިވެހި ތާރީޚަށް ނަޒަރު ހިންގާލާއިރު ދިވެހި ޖުމްހޫރިއްޔަތުން ފަސް ނާއިބު ރައީސުންނާއި ބޮޑު ވަޒީރެއް ގެ ތާރީޚު ފެނެއެވެ. އެ ހަ ބޭފުޅުންގެ ތެރެއިން ފަސް ބޭފުޅުންގެ އިޚްލާސްތެރިކަމާއި މެދު ސްވާލުތަކެއް ވަނީ އުފައްދާފައެވެ. އެފަސް ބޭފުޅުންގެ ތެރެއިންވެސް ފާއިތުވީ7އަހަރު ތެރޭ ހަތަރު ނާއިބު ރައީސުން ފެނުން ވެގެން ގޮސްފައި ވަނީ އާ ކަމަކަށެވެ.\nއެގިވަޑައިގަންނަވާނޭ ފަދައިން ދިވެހިރާއްޖެ ރަސްކަމަކުން ޖުމްހޫރިއްޔަތަކަށް ބަދަލުވެގެން ގޮސްފައިވަނީ 1953 ވަނަ އަހަރުގައެވެ. މުހައްމަދު އަމީން ދީދީ ގައުމުގެ ވަލިއްޔުލް އަމްރުގެ މަގާމާއި ހަވާލުވެ ވަޑައިގަތީ ރައީސެއްގެ ހައިސިއްޔަތުންނެވެ. ނާއިބެއްގެ ގޮތުގައި ހޮވިވަޑައިގަތީ ވެލާނާގެ އިބްރާހިމް މުހައްމަދު ދީދީއެވެ. އަމީން ދީދީގެ ވެރިކަން 8 ވަރަކަށް މަސްތެރޭ ހިތާމަވެރި ގޮތަކަށް ނިމިގެން ދިއުމާއި އޭރުގެ ނާއިބު ރައީސާއި ގުޅުވައިގެން ވާހަކަ ދެއްކެވި ބޭފުޅުންވެސް މަދެއް ނޫނެވެ. ނަމަވެސް އެކަމުގައި ޚިޔާލު ތަފާތުވުން ތަކެއް ގައުމުގައި އޭރުވެސް މިހާރުވެސް އެބައޮތެވެ.\nއެއްބަސް ވެވޭ ހަގީގަތަކީ މުހައްމަދު އަމީން ދީދީ ރާއްޖެ ވަޑައިގަތުމުން އަމީން ދީދީގެ ހިމާޔަތަށް އެމަނިކުފާނު ވިހަމަނާފުއްޓަށް (ކުރުބާ ވިލެޖް) ފޮނުއްވާ ލެއްވީ އޭރުގެ ނާއިބު ރައީސް ވެލާނާގޭ އިބްރާހިމް ދީދީއެވެ. އަދި އަމީން ދީދީ އިބްރާހިމް ދީދީ އަށް ނާންގަވާ އެހެން ބައެއް ބޭފުޅުންގެ އެހީތެރިކަމުގައި ވާލެ ވަޑައިގަތުމާއިއެކު ހަވަރު ނިކުމެ ހަވާރަކޮށްލީއެވެ. މިހިތާމަވެރި ހާދިސާ ހިގާދިޔުމާއި އޭރުގެ ނާއިބު ރައީސާއި ބަޔަކު ގުޅުވި ނަމަވެސް، ނާއިބު ރައީސް އަބުރާ ވެރިކަމަކަށް ވަޑައި ނުގަންނަވައެވެ. ނަމަވެސް، ބަސްއަހާ ދިވެހިން ތަކެއް ރައީސްއާއި ދެކޮޅަށް ނިކުމެވޭނީ ސަރުކާރުގެ އިސް ކޮންމެވެސް ބައެއްގެ އެހީތެރިކަމާއިއެކުގައި ކަމަށް ގިނަ ބަޔަކު ބުނަމުން ދިޔައެވެ.


ވިލާ ގޭހުގެ އާ ކަސްޓަމަރުންނަށް ހާއްސަ އިނާމުތަކެއް! 23 min – Ubufili\nComments Off on ވިލާ ގޭހުގެ އާ ކަސްޓަމަރުންނަށް ހާއްސަ އިނާމުތަކެއް! 23 min\nވިލާ ގޭހުގެ އާ ކަސްޓަމަރުންނަށް ހާއްސަ އިނާމުތަކެއް! 23 min\nވިލާ ހަކަތައިގެ އަހަރީ ދުވަސް ފާހަގަ ކުރުމުގެ ގޮތުން ވިލާ ގޭސްގެ “ކޮމްޕޮސިޓް” ފުޅީގެ ޕްރޮމޯޝަނެއް ފަށައިފި އެވެ.\nމި ޕްރޮމޯޝަން މި ފެށޭ މާޗް މަހުގެ 26 ވަނަ ދުވަހާ ހަމައަށް ކުރިއަށްދާނެ އެވެ. “ކޮމްޕޮސިޓް” ސިލިންޑަރަކީ ލުއިވެފައި އަލިފާނުގެ ހާދިސާއެއް ހިނގިޔަސް ފުޅި ގޮވުން ފަދަ ހާދިސާއެއް ނުހިނގާނެ ގޮތަށް ތައްޔާރުކޮށްފައިވާ ރައްކާތެރި ފުޅިއެކެވެ.\nމީގެ އިތުރުން މި ފުޅީގައި ގޭސް ހުރި ވަރެއް ފުޅީގެ އަރިމަތިން ފެންނާނެ އެވެ.\nވިލާ ގޭހުން މި ޕްރޮމޯޝަންގައި އަލަށް ރަޖިސްޓާވާ ގޭބީސީތަކަށް ފުޅީގެ އަގު ނުލައި 200 ރުފިޔާ ދައްކައިގެން ގޭހާ އެކު ފުޅި ލިބޭނެ އެވެ.\nޕްރޮމޯޝަން ކުރިއަށްގެންދާނީ ލިމިޓެޑް އަދަދެއްގެ ފުޅިތަކެއް ލިބޭ ގޮތަށެވެ. އެހެންވެ މި ޕްރޮމޯޝަންގައި ބައިވެރިވުމަށް އަވަހަށް ރަޖިސްޓްރީ ކުރާ މީހުންނަށް ހިލޭ ފުޅި ލިބުމުގެ ފުރުސަތު ލިބޭނެ އެވެ. އަދި އަލަށް ރަޖިސްޓާވާ ފަރާތްތަކުގެ މެދުގައި ހާއްސަ ލަކީ ޑްރޯއެއް ނަގާނެ އެވެ.\nމި ލަކީ ޑްރޯ އަކީ އެއް ވަނަ އަށް ހޮވޭ ނަސީބުވެރިޔާއަށް ޕެރެޑައިސް އައިލެންޑް ރިސޯޓުގައި ހަތަރު މީހުންނަށް ދެ ރޭ ހުރުމާއި ކެއުމާއި ޓްރާންސްފާ ލިބުމުގެ ފުރުސަތު އޮންނާނެ އެވެ. ދެވަނަ އަށް ހޮވޭ ނަސީބުވެރިޔާއަށް ދެ މީހުންނަށް ދެ ރޭ ހުރުމާއި ކެއުމާއި އަދި ޓްރާންސްފާއާ އެކު ޕެރެޑައިސް އައިލެންޑަށް ދެވޭނެ އެވެ. ތިން ވަނައަށް ހޮވޭ ނަސީބު ވެރިއަކަށް އައިފޯން 12 މެކްސް ޕްރޯ އެއް ލިބޭނެ އެވެ.\nމާލެ އަދި ހުޅުމާލޭގައި ދިރިއުޅޭ މީހުންނާށް ވެސް މި ޕްރޮމޯޝާންގައި ބައިވެރިވެވޭނެ އެވެ.\nމި ޕްރޮމޯޝާންގައި ބައިވެރިވުމަށް villagas.mv/promo އަށް ގޮސް ރަޖިސްޓާވެވޭނެ އެވެ. ހުކުރު ދުވަސް ފިޔަވާ ކޮންމެ ދުވަހަކު ހެނދުނު 9:00 އިން 5:00 އަށް ވިލާ ގޭހުގެ ހޮޓްލައިން މެދުވެރިކޮށް ޕްރޮމޯޝަންގެ ހިދުމަތް ލިބޭނެ އެވެ.\nކަނޑުއޮތްގިރި ބަނދަރު ޑިޒައިންކޮށް ތަރައްޤީ ކުރުމުގެ މަސައްކަތް އެމްޓީސީސީ އާއި ހަވާލުކޮށްފި\nބާ އެގްޒާމްގެ ފީ ކުޑަކުރަން ކޯޓަށް ހުށަހެޅި މައްސަލަ މާދަމާ ފަށަނީ\nComments Off on ހިޔާ ޓަވަރުގެ ކޮމާޝަލް ޔުނިޓެއްގެ ތަނބެއް ތަޅަނިކޮށް ހުއްޓުވައިފި\nހިޔާ ޓަވަރުގެ ކޮމާޝަލް ޔުނިޓެއްގެ ތ ...\nComments Off on އިހަވަންދޫ ބަނދަރުގެ އެއްގަމު ތޮއްޓަށް ބޭނުންވާ ކޮންކްރީޓް ގަލުގެ ތިންވަނަ ޝިޕްމެންޓް ގެންގޮސްފި\nއިހަވަންދޫ ބަނދަރުގެ އެއްގަމު ތޮއް� ...\nComments Off on ޕްރިންސިޕަލުންގެ ބޮޑުކުރި މުސާރަ: އެންމެ ދަށްވެގެން 30،600ރ ގެ މުސާރައެއް\nޕްރިންސިޕަލުންގެ ބޮޑުކުރި މުސާރަ: އ ...\nComments Off on މާލެއާއި ހުޅުމާލޭގެ އިތުރު ދެތަނަކުންނާއި ފޭސް2އިން މިހާރު އެމްޓީސީސީ ބަސް ކާޑު ހިދުމަތް ލިބޭނެ\nމާލެއާއި ހުޅުމާލޭގެ އިތުރު ދެތަނަކ� ...\nComments Off on މިރެއަކީ ވެސް އޮނަހިރި ރެއެއް! އަޅުކަމާ ޛިކުރު ކުރުން އަދި މިފަދަ ދުޢާތައް ކުރުން ގިނަކުރައްވާ!\nމިރެއަކީ ވެސް އޮނަހިރި ރެއެއް! އަޅު� ...\nComments Off on ފިރިމީހާ އޮރިޔާން ފިލްމު އުފެއްދި މައްސަލައިން ޝިލްޕާއަށް ރެކެވޭ ގޮތެއް ނުވި\nފިރިމީހާ އޮރިޔާން ފިލްމު އުފެއްދި މ ...\nކެޓްރީނާ އަދި ބަނޑުބޮޑެއް ނޫން\nComments Off on ބާރުގަދަ އަޑުފަށްގަނޑަކާ އެކު ހުޅުމާލޭގައި އެއްޗެއް ގޮވައިފި\nބާރުގަދަ އަޑުފަށްގަނޑަކާ އެކު ހުޅު� ...\nComments Off on ސިއްހީ ހިދުމަތްތެރިންގެ ކަންބޮޑުވުން ރައީސް ބަލައިގަނެ، ހައްލު ހޯދާނެކަމުގެ ޔަގީންކަން\nސިއްހީ ހިދުމަތްތެރިންގެ ކަންބޮޑުވު ...\nComments Off on ގަލޮޅު ދަނޑު ތަޅާލުމަށްފަހު އަލަށް އިމާރާތްކުރާ ދަނޑުގެ ކުރެހުން ދައްކާލައިފި\nގަލޮޅު ދަނޑު ތަޅާލުމަށްފަހު އަލަށް ...\nComments Off on ތިނަދޫގެ މުޖުތަމައުގެ ތެރެއިން އިތުރު ކޭސްއެއް\nތިނަދޫގެ މުޖުތަމައުގެ ތެރެއިން އިތ� ...\nComments Off on މިއަދު ކޮވިޑަށް ޕޮޒިޓިވްވީ 22 މީހުން!\nމިއަދު ކޮވިޑަށް ޕޮޒިޓިވްވީ 22 މީހުން!


Miee Hashigandugai Current Ufadhhaa Kujjeh? - Vaguthu\nމިއީ ހަށިގަނޑުގައި ކަރަންޓު އުފައްދާ ކުއްޖެއް؟\n9 މަސް ކުރިން ( އޭޕްރީލް 15, 2018 )\nމިއި ތަފާތު ކުއްޖެކެވެ. މި ކުއްޖާ ތަފާތީ އެހެން މީހުންނަށް ނުލިބޭފަަދަ ބާރެއް މި ކުއްޖާއަށް ލިބިފައިވުމެވެ. އިންޑިއާގެ ކެރެލާ އަށް ނިސްބަތްވާ އަބޫ ތާހިރު ނަމަކަށް ކިޔާ މި ކުއްޖާއަކީ އޭނާގެ ހަށިގަނޑުގައި ބޮކި ޖެއްސުމުން އެއްވެސް ކަރަންޓެއް ނެތި ދިއްލުމުގެ ބާރު ލިބިފައިވާ ކުއްޖެކެެވެ.\nތާހިރަށް މީގެ ކުރިން އޭނާއަށް އެފަދަ ބާރެއް ލިބިފައިވާކަމެއް ނޭގެއެވެ. ނަމަވެސް އޭނާއަށް އެކަން އެނގިގެން ގޮސްފައި ވަނީ ބައްޕައާއެކު އެއް ދުވަހެއްގައި ރީޗާޖަބަލް ލެޑް ބޮތްކެއް ގަންނަން ގޮސް ހުއްޓައެވެ. ފިހާރައަށް ބައްޕައާއެކު ގޮސް ހުއްޓާ ތާހިރްގެ ބައްޕަ އޭނާ އަތައް ދިނީ އެ ބޮތްކެވެ.\nއެ ބޮކި ތަހިރް އަތައް ދިނުމާއެކު ދިއްލެން ފެށިއެވެ. ތާހިރް ހީކުރީ އެއީ އެ މީހުން މަޖަލަށް ކުރާ ކަމެއް ކަމަށެވެ. އެހެން ނަމަވެސް އޭގެ ފަހުން އޭނާއަށް އެނގުނުގޮތުގައި، އޭނާ އެ ބޮކިތަކުގައި ކަރަންޓާ ގުޅުވާ ބައި ހަށިގަނޑުގެ ކޮންމެ ތަނެއްގައި ޖެހުނަސް އެ ބޮކިތަކަށް ކަަރަންޓް އަންނަކަމެވެ.\nމިކަމާއި ގުޅިގެން އޭނާގެ ބޮޑުދައިތައަށް ލިބުނު ހައިރާންކަމެއްގެ ސަބަބުން އޭނާގެ ވީޑިޔޯވެސް ނެގިއެވެ. އަދި މީސް މީޑިޔާގައި އެ ވީޑިޔޯ ހިއްސާކުރުމާއެކު އެ އާއިލާއަށް ވަރަށް ގިނަ ރިޕޯޓަރުން ގުޅައި އިންޓަވިއު ހޯދަން އެދިފައި ވެއެވެ.\nމިކަމާއި ގުޅިގެން ގިނަ ބަޔަކަށް ހައިރާންކަމެއް ލިބުނުއިރު، މިއީ ތާހިރްހެ ހަށިގަނޑުގައި ލޮނުގެ މިންވަރު ގިނަވުމުން ވެދާނެކަމެއް ކަމަށްވެސް އެކްސްޕާޓަކު ވަނީ ބުނެފައެވެ.\nއޭޕްރީލް 15, 2018 - 01:36\nތިސޮރެންނު ގެނަންވި ގޭގަ ބަހައްޓަން\nއޭޕްރީލް 15, 2018 - 01:47\nހުސް ބުހުތާން. ކަރަންޓު ބޮތްކެއް ދިއްލެން2ޕޯލް ބޭނުންވޭ. އެ2ޕޯލް އެއް ޕޯލް އަނެއް ޕޯލް އާ ގުޅެންޏާ ޝޯޓު ވާނީ. މި "ވަގުތު" ނޫހުން ކޮންމެފަދަ ވާހަކައެއްވެސް ލިޔެފާނެ.\nއޭޕްރީލް 15, 2018 - 09:15\nތިޒާތުގެ ބޮކި ހުންނާނެ ޗައިނާގަ މިހާރުވެސް. ކޮންމެ މީހަކު އަތްލިޔަސް އެ ދިއްލޭނެ. އާދައިގެ ބޮތްކެއްހެން އިންނާނީ. އެކަމު އެއީ ރިޗާޖަބަލް ބެޓެރީއެއް އިންނަ އިމަރޖެންސީ ލައިޓެއް ގޮތައް ބޭނުންކުރެވޭ ބޮތްކެއް. އިންޑިއާ ވާނުވާ ބަޔަކަށް ވުން އެކަށީގެންވޭ. ކަރަންޓު އަންނަ ނަމަ ހަމައެކަނި ބޮތްކެއް ނޫން ދިއްލޭނީ. ފަންކާ މިކްސަރު ވެސް އެންބުރެންވާނެ ދޯ.


ވެލިދޫ ހުޅަނގު ފަރާތު ގޮނޑު ދޮށުގައި ޕާކެއް ތަރައްގީ ކުރުމަށް ރެސްޓް ބްލޮކްސް އާ ހަވާލު ކޮށްފި.\nއަލީ އަހުމީން 06 އޯގަސްޓް 20170ކޮމެންޓް ހަބަރު،\nނ. ވެލިދޫ އާޓިފިޝަލް ބީޗް ސަރަހައްދުގައި ޕާކެއް ތަރައްގީ ކުރުމަށް ރަށު ކައުންސިލުން ރެސްޓް ބްލޮކްސް (އާރްބީ) އާ އިއްޔެ ހަވާލު ކޮށްފި އެވެ.\nރެސްޓް ބްލޮކްސް އިން އެދިގެން ވެލިދޫ ކައުންސިލުން މި ސަރަހައްދު އެކުންފުންޏާ ހަވާލުކޮށްފައި ވަނީ ދެ އަހަރު ދުވަހުގެ މުއްދަކަށެވެ. ޕާކް ސަރަހައްދު ހަވާލުކުރުމުގެ އެއްބަސްވުމުގައި ވެލިދޫ ކައުންސިލްގެ ފަރާތުން ސޮއިކުރެެއްވީ ރައީސް އަސްމާ އެވެ. އާރްބީގެ ފަރާތުން ސޮއި ކުރެއްވީ އެކުންފުނީގެ މެނޭޖިންގ ޑައިރެކްޓަރ އަހުމަދު ރިޝާން އެވެ.\nސޮއިކުރުމުގެ ރަސްމިއްޔާތަށް ފަހު ރިޝާން ވިދާޅުވީ މިއީ އެކުންފުނީގެ އިޖްތިމާއީ ޒިންމާގެ ދަށުން މިހާތަނަށް ހިންގާ އެންމެ ބޮޑު ޕްރޮޖެކްޓް ކަމަށެވެ.\n"އަޅުގަނޑުމެން އެ ސަރަހައްދު ތަރައްގީ ކުރާނީ އަމިއްލަ ތަކެތީގައި. މިފަދަ ކަމެއް އަޅުގަނޑުމެން ކުރުމުގެ ބޭނުމަކީ އަޅުގަނޑުމެން ނަމޫނާ އަކަމަށް ބަލައިގެން ވެލިދޫ ހިތްގައިމު ކުރުމަށް އެހެން ކުންފުނިތައް ވެސް އިސްނަގައިގެން މިފަދަ ކަންކަން ކުރުން،" ރިޝާން ވިދާޅުވި އެވެ.\n. އާރްބީން ބުނީ ޕާކަކާ އެއްކޮށް އެ ސަރަހައްދު ތަރައްގީ ކުރާނީ މޫދަށްދާ މީހުންނަށް ފެންވަރާނެ ނިޒާމެއް ވެސް ހިމެނޭ ގޮތަށް ކަމަށެވެ. މީގެ އިތުރުން ބާބަކިއު ސަރަހައްދަކާއި ކުދިން އުނދޯލި ހެއްލާލާނެ ސަރަހައްދެއްގެ އިތުރުން ބީޗް ވޮލީ ކޯޓެއް ތަރައްގީ ކުރުމަށް ވެސް އެކުންފުނިން ނިންމާފައިވެ އެވެ.\nއާރުބީން މިހާރު ވެސް ވަނީ އެސަރަހައްދު ފެހިކުރުމުގެ މަސައްކަތް ފަށާފަ އެވެ. އަދި ޕާކުން ގޮނޑުދޮށަށް ފޭބެނެ ގޮތަށް ސިޑިތަކެއް ވެސް ވަނީ މިހާރު ހަދާފަ އެވެ. ރެސްޓް ބްލޮކްސް އިން ބުނީ މި ސަރަހައްދު ތަރައްގީކޮށް ނިމުމުން އެއީ ވެލިދޫގެ އެންމެ ހިތްގައިމު އެއް ސަރަހަދަށް ވެގެންދާނެ ކަމަށެވެ.


ފިޤުހީ މައްސަލަތައް – Page3– DhiSalafiyyah\nބެލުން ތިރިކުރަންވީ ސަބަބު\nالحمد لله އަންހެނުންނާ ދިމާއަށް ބެލުމުގެ ބަދަލުގައި، ބެލުން ތިރިކުރުމަކީ ވާޖިބުކަމެއްކަމުގައި ބުނުމުން ބައެއް މީހުން ބުނެއެވެ. “އެހެންވިއްޔާ އަންހެނާގެ މޫނުކަޝްފުކުރުން ހުއްދަވާނެތާއެވެ!” ދަންނައެވެ. މިފަދައިން ބުނާ މީހުންގެ ބަހުގައި އެއްވެސް ބުރަދަނެއް ނެތެވެ. އަދި އެކަން އެނގޭ ގޮތަކީ: ހަމަކަށަވަރުން އަންހެނުންނާ ދިމާއަށް ބެލުމުގެ ބަދަލުގައި، ބެލުން ތިރިކުރުމަށް ފިރިހެނުންނަށް އަމުރުކުރައްވާފައިވަނީ ވަރަށް ގިނަ ޙާލަތްތަކުގައެވެ. އޭގެ ތެރޭގައި: ކާފިރު އަންހެނުންނަށް ބެލުން. މިއީ ވަރަށް ސާފު ކަމެކެވެ. އެހެނީ އެމީހުންނަކީ ނިވާވެގެން އުޅޭ ބައެއް…\n31/01/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލް އުޚްތު އުއްމު ޢަބްދިﷲ\nވުޟޫ ގެއްލުނުކަމާމެދު ޝައްކުވުން\n… ވުޟޫ ބާޠިލުވެއްޖެކަމާމެދު ވަސްވާހެއް މެދުވެރިވިޔަސް އެކަމާ އަޅާލާކަށް ނުޖެހޭނެއެވެ.\n24/01/2017 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\nحيض ގެ ބައެއް ޙުކުމްތައް\nالحمد لله والصلاة والسلام على من لا نبي بعده وعلى آله وأصحابه الأبرار. أما بعد : حيض ގެ މައްސަލަ ތަކަކީ ވަރަށް ގިނަ އަންހެނުންނަށް ނޭނގޭ މައްސަލަ ތަކެކެވެ. އަޅުގަނޑު ޤަބޫލު ކުރާ ގޮތުގައި އޭގެ އެންމެ ބޮޑު އެއް ސަބަބީ حيضއާ ބެހޭ ގޮތުން ލިޔެވިފައިވާ ފޮތް ތަކުގެ މަދުކަމެވެ. މިސަބަބަށްޓަކައި އަޅުގަނޑު ކުރުގޮތަކަށް حيضއާ ބެހޭ ބައެއް މުހިއްމު މައްސަލަ ތައް އުޚުތުންނަށް ހުށަހަޅަމެވެ. ޚާއްޞަކޮށް ނަމާދާއި…\n06/12/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު އިބްރާހީމް (އަބޫ ލުޤްމާން)\nޙަރާމް ނުވަތަ މަކުރޫހަ ވެގެންވާ ނަމެއް ދެވިއްޖެ ނަމަ އެފަދަ ނަމެއް ބަދަލު ކުރަން ވާނެއެވެ. ކުޑަ ކުއްޖެއް ނަމަ އެކުއްޖެއްގެ ނަން ރަނގަޅު ނަމަކަށް ބަދަލު ކުރާނީ އެކުއްޖެއްގެ ބެލެނިވެރިޔާ އެވެ. ބާލިޣު ވުމަށް ފަހު އެނގިއްޖެ ނަމަ އެމީހަކު އެނަން ބަދަލު ކުރަން ވާނެއެވެ.\n01/12/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު އިބްރާހީމް (އަބޫ ލުޤްމާން)\n“(މިފޮތުގެ މުއައްލިފު ވިދާޅުވިއެވެ.) (ޢަޤީޤާ) ކަތިލާނީ ހަތްވަނަ ދުވަހުއެވެ. އެބަހީ: ހަތްވަނަ ދުވަހު ޢަޤީޤާ ކަތިލުމަކީ ސުންނަތެކެވެ. އެގޮތުން ހޮނިހިރު ދުވަހު ވިހައިފިނަމަ ޢަޤީޤާ ކަތިލާނީ ހުކުރުދުވަހުއެވެ. މިކަމުގެ ޤަވާޢިދަކީ، ދުވަސް ގުނުމުގައި ބަލާނީ ވިހާ ދުވަހުގެ ކުރީ ދުވަހަށެވެ. މިޘާލަކަށް: ބުރާސްފަތި ދުވަހު ވިހައިފިކުއްޖަކަށް ހަތްދުވަސްވާނީ (ފުރަމަތަ ޖެހޭ) ބުދަދުވަހަށެވެ. ދެންހުރި ދުވަސްތައްވެސް މިފަދައެވެ. ހަތްވަނަ ދުވަހު އެކަން ކުރުމުގެ ޙިކުމަތަކީ ހަތްދުވަސް ވުމުން މުޅިއަހަރުގެ ހުރިހާ ދުވަހެއް ވޭތުކުރުން ފަދައެވެ. އެހެނީ ބުރާސްފަތި ދުވަހު…\n14/11/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\nވިހެއުމަށްފަހު ހަތްދުވަސްފުރުމުން އަންހެން ކުދިންގެ ބޯ ބޭލުމުގެ ޙުކުމް\nވިހެއުމަށްފަހު ހަތްދުވަސްފުރުމުން ފިރިހެން ކުދިންގެ ބޯ ބޭލުމަކީ ސުންނަތެއްކަމާމެދު ޢިލްމުވެރިންގެ މެދުގައި އެއްވެސް ޚިލާފެއް ނެތެވެ. ނަމަވެސް އަންހެން ކުދިންގެ ބޯ ބޭލުމާމެދު ދަންނައެވެ. އެކަމުގައި ދެބަސްފުޅެއްވެއެވެ. ފުރަތަމައީ: ފިރިހެން ކުދިންގެ ބޯބާލާފަދައިން އަންހެން ކުދިންގެ ބޯބޭލުމެވެ. މިއީ މާލިކީ މަޛްހަބާއި ޝާފިޢީ މަޛްހަބާއި ހަންބަލީ މަޛްހަބުގެ ބައެއް ޢިލްމުވެރިން ބުރަވެވަޑައިގެންފައިވާ، ޖުމްހޫރު ޢިލްމުވެރިންގެ ބަސްފުޅެވެ. އެބޭކަލުންގެ ދަލީލަކީ: ((إذا كان يوم السابع للمولود فأهريقوا عنه دما وأميطوا عنه الأذى، وسموه)) …\n13/11/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\n22/10/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް މުޙައްމަދު މަޢޫން ޝަރީފް\n21/10/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއަލްއަޚް މުޙައްމަދު މަޢޫން ޝަރީފް


Mahloof goiy dhoonukoh jalah, hiyvarugadha | Mihaaru\nގަލޮޅު ދެކުނު ދާއިރާގެ މެމްބަރު މަހްލޫފަށް ފުލުހުން ހުރަސް އަޅަނީ: - ފޮޓޯ: ނިޝާން އަލީ/ މިހާރު\nމަހްލޫފް ގޮތްދޫނުކޮށް ޖަލަށް، ހިތްވަރުގަދަ\nމުހައްމަދު ޔާމީން އަދި ފަޒީނާ އަހުމަދު\n22 ޖުލައި 2016 - 06:39 65 comments\nބައެއް މީހުން ސިފަކުރާ ގޮތުގައި މި ފަހުން ރާއްޖެ އިން ފެނުނު އެންމެ ހިތްވަރުގަދަ، އެންމެ ކެރޭ ސިޔާސީ ބޭފުޅަކީ އަހުމަދު މަހުލޫފެވެ. ފުލުހުންގެ ދައުރަށް ހުރަސްއެޅުމުގެ ކުށް ސާބިތުވެ ހަތަރު މަހުގެ ޖަލު ހުކުމެއް އިއްވުމުގެ މާ ކުރިން ވެސް އޭނާ އަށް އޮތީ ޖަލުކަން މަހުލޫފް ގަބޫލުކުރެއްވި އެވެ. އެކަމަކު އޭނާ ފިއްލަވައިގެން ރާއްޖެ ދޫކޮށް ވަޑައެއް ނުގަންނަވަ އެވެ. ނުވަތަ ހުކުމުން ސަލާމަތްވާން އެންމެ ފަހު ވަގުތު ކޮޅު ބަދަލެއް ވެސް ނުކުރައްވަ އެވެ.\nއަނބިކަނބަލުން ނަޒްރާ ނަސީމް (ނަޒޫ) ސިފަކުރެއްވި ގޮތުގައި މަހުލޫފް ޖަލު ގޮޅިއަށް ވަޑައިގަތީ "ރައްޔިތުންގެ ހައްގުގަ" އެވެ. ގައުމާއި ރައްޔިތުންގެ ހައްގުގައި އިސްލާހަށް ފެއްޓެވި މަސައްކަތުގައި ބިރުން ފަހަތަށް ޖެހިވަޑައިގެން، "މައިދާން ދޫކޮށްލައްވަން ބޭނުން ނުވީ" އެވެ.\n"ހުކުމް އިއްވުމުގެ އެއް ދުވަސް ކުރިން މަހްލޫފަށް ކޮންމެވެސް ގޮތަކުން ވަނީ އެނގިފައި ހަތަރު މަހާއި 24 ދުވަހަށް ޖަލަށް ލާނެކަން. އޭނާ ހުރީ އެކަމަށް ތައްޔާރުވެގެން. ފަހަތަށް ޖެހެން ބޭނުންނުވީ،" ނަޒޫ ވިދާޅުވި އެވެ.\n"ރައީސް ޔާމީން ސަރުކާރުގައި ހުކުމަކީ އެއްވެސް ހެއްކަކަށް ބިނާކޮށްފައި ކުރާ އެއްޗެއް ނޫން ކަން އެނގޭ. މަހްލޫފަށް އެނގޭ އަވަސް އަރުވާލާފައި ހުކުމްކުރީ ރައީސް ޔާމީންގެ އޯޑަރަށް ކަން ވެސް."\nމަހްލޫފާއި އަނބިކަނބަލުން ނަޒޫ އަދި ދަރިފުޅު ލައިބާ. - ފޮޓޯ: ފޭސްބުކް/މަހްލޫފް\nނާޒިމް ހައްޔަރުކުރުން: މަހްލޫފުގެ ކެތްތެރިކަން ކޮޅުންލުން\nވެރިކަން ކުރާ ޕީޕީއެމްގެ މަޖިލިސް މެމްބަރެއްގެ ގޮތުގައި ހުންނެވުމަށް ފަހު ސަރުކާރަށް ފާޑުވިދާޅުވާން ފެއްޓެވީ ރައީސް އަބްދުﷲ ޔާމީން ވެރިކަން ކުރައްވާ ގޮތާ މެދު ހިތްހަމަޖެހިވަޑައިނުގަންނަވާތީ އެވެ. ރިޔާސީ އިންތިހާބު ތެރޭގައި ވެސް އޭނާ ދެ ފަހަރެއްގެ މަތިން ޕީޕީއެމް ދޫކުރައްވަން އުޅުއްވި އެވެ. އޭރު ޕީޕީއެމްގައި އޭނާގެ އެންމެ ކައިރި ބައެއް ބޭފުޅުން ވިދާޅުވި ގޮތުގައި "މަހޭ އުޅުނީ ފައިސާ އަށް އެމްޑީޕީ އަށް ދާށެ"ވެ.\nއެނގޭ ކަމަކީ އޭގެ ފަހުން ރައީސް ޔާމީނާ މެދު ހިތްހަމަޖެހިވަޑައިނުގެން، ފާޅުގައި ފާޑުވިދާޅުވި ޕީޕީއެމްގެ މަޖިލިސް ފުރަތަމަ މެމްބަރަކީ އޭނާ އަށް ވުމެވެ. ނަޒޫ ވިދާޅުވި ގޮތުގައި މަހުލޫފް ފުރަތަމަ އުޅުއްވީ ހިމޭނުން ހުންނަވާށެވެ. އެކަމަކު ކުރީގެ ޑިފެންސް މިނިސްޓަރު މުހައްމަދު ނާޒިމް "ފްރޭމްކުރި" ހިސާބުން އޭނާ އަށް ކެތްނުކުރެއްވުނީ ކަމަށް ނަޒޫ ވިދާޅުވި އެވެ.\n"އެކަން ހިނގީމަ ބުނި ދެން ނުހުންނާނަމޭ، ރައްޔިތުންގެ ހައްގުގައި ކުރަން ޖެހުނު ކޮންމެ ކަމެއް ކުރާނަމޭ،" މަހްލޫފާ ބެހޭ ގޮތުން "މިހާރު"އާ ވާހަކަ ދައްކަވަމުން ނަޒޫ ވިދާޅުވި އެވެ.\nއޭގެ ފަހުން މަހްލޫފް ފެނުނީ އިދިކޮޅު މުޒާހަރާތަކުގެ އެންމެ އިސް ސަފުންނެވެ. ހައްޔަރުކޮށްފާނެތީ ބިރަކުން އޭނާ ނޫޅުއްވަ އެވެ. ޕީޕީއެމްގެ މަޖިލިސް މެމްބަރުންނާއި ސަރުކާރުގެ އިސް ބައެއް ބޭފުޅުން އޭނާ އަށް ނިސްބަތްކޮށް "ހައްޔަރުވެގެން ބަތަލަކަށް ވާން" އުޅެނިއްޔޭ ވިދާޅުވިޔަސް، މަހްލޫފް އަޅައެއް ނުލައްވަ އެވެ. ބައެއް މުޒާހަރާތައް ރޫޅާލިއަސް، ގެއަށް ވަޑައިނުގެން ވަކި ހިސާބަކުން އަނެއްކާވެސް ނުކުމެވަޑައިގަންނަވަ އެވެ.\nމަހްލޫފްގެ އަނބިކަނބަލުން ނަޒޫ "މިހާރު"އަށް އިންޓަވިއު ދެއްވަނީ - ފޮޓޯ: މުހައްމަދު ޝަރުހާން/ މިހާރު\n"މުޒާހަރާ އަށް މަހްލޫފް ދަނީ ހައްޔަރުކޮށްފާނެ ކަން އެނގި ހުރެ. ޖުޑިޝަރީ ކޮރަޕްޓްވެފައި އޮތް ކަމާއި ގޯސްކޮށް ކަމެއް ނުކުރިއަސް އެތަނުން ސަލާމަތް ނުވެވޭނެކަން ވެސް އެނގި ހުރެ. ސިޔާސީ ކަމަކަށް ނުކުމެގެން ދާއިރު ބުނޭ ނޭނގެއޭ އެނބުރި އާދެވޭނެ ކަމެއް،" ނަޒޫ ވިދާޅުވި އެވެ.\nސިޔާސީ މައިދާނުން ފަހަކަށް އައިސް ފެނުނު އެންމެ ޖެހިލުންކުޑަ ޒުވާން ބޭފުޅަކީ މަހްލޫފެވެ. އޭނާ ހުންނެވި ކޮޅެއްގައި ސާބިތުކަމާ އެކު ކުރިއަށް ވަޑައިގަންނަވާނެކަން، ގާތް އެކުވެރިންނަށް ޔަގީނެވެ. މެމްބަރު ކަމުގެ ގޮނޑި ގެއްލިދާނެތީ އޭނާ ހާހެއް ނުވެ އެވެ. ސަރުކާރަށް ފާޅުގައި ފާޑުވިދާޅުވަމުން ގެންދެވީ، މަހުލޫފްގެ ބައެއް އެކުވެރިން ސިފަކުރާ ގޮތުގައި، "ކޮންމެ ފަދަ ހިތްދަތިކަމެއް ލިބުނަސް ވަރިހަމަކަމަށް" ބައްލަވައިގެންނެވެ.\nމަހްލޫފު އާއިލާއާ އެކު - ފޮޓޯ: ފޭސްބުކް/މަހްލޫފް\nމަހުލޫފަކީ ހިތްވަރެއް، ނަމޫނާއެއް\nކުރީގެ ރައީސް މުހައްމަދު ނަޝީދާއި އެމްޑީޕީގެ ޗެއާޕާސަން އަލީ ވަހީދު ނެތި އެމްޑީޕީން ކުރިއަށް ގެންދިޔަ މުޒާހަރާތަކަށް ޖޯޝާއި ފޯރި ގެނެސްދެއްވީ މަހްލޫފް ކަން، އެމްޑީޕީގެ މެމްބަރުން ވެސް ގަބޫލުކުރެ އެވެ.\nކުރިން ސިޔާސީ ދެ ޚަތުރުންގެ ގޮތުގައި ތިއްބެވި އެކަމަކު ފަހުން މަހްލޫފާ އެކު ސިޔާސީ ގިނަ ހަރަކާތްތަކުގައި ބައިވެރިވެވަޑައިގެންނެވި ރައްޔިތުންގެ މަޖިލީހުގެ ގަލޮޅު އުތުރު ދާއިރާގެ އެމްޑީޕީ މެމްބަރު އީވާ އަބްދުﷲ ވިދާޅުވި ގޮތުގައި މަހްލޫފް އިސްލާހަށް މަސައްކަތް ފެއްޓެވުމަކީ ޕީޕީއެމް ސަރުކާރުގެ ޖަރީމާތަކާ މެދު މާޔޫސްވެފައި ތިބި އެތައް ބަޔަކަށް ލިބުނު ދިރުމެކެވެ. އިދިކޮޅު ހަރަކާތާ މަހްލޫފް ގުޅިވަޑައިގެންނެވި ހިސާބުން އޭނާގެ ބައިވެރިވުމެއް ނެތި ކުރިއަށް ގެންދިޔަ އެއްވެސް ހަރަކާތެއް ނެތް ކަން އީވާ ފާހަގަކުރެއްވި އެވެ.\nކޮރަޕްޝަނާ ދެކޮޅަށް މަހްލޫފާއި އީވާ، ރައީސް އަބްދުﷲ ޔާމީންގެ ގެކޮޅު ކައިރިއަށް ޑޮލަރު ސިފާގައި ހަދާފައި ހުރި ކަރުދާސްތަކެއް އުކަނީ - ފޮޓޯ: ފޭސްބުކް/މަހްލޫފް\n"މަހްލޫފަކީ އެތައް ބަޔަކަށް ހިތްވަރެއް. މަގުމައްޗަށް ނުކުމެވަޑައިގެން މަހްލޫފް ދެއްކެވި ހިތްވަރުން އެތައް ބަޔަކަށް ހިިތްވަރު ލިބުނު. މަހްލޫފް ނުކުންނެވީ ކޮރަޕްޝަނާއި އަނިޔާވެރިކަމާ ދެކޮޅަށް ކެރިގެން. އޭނާ ދައްކަވާ ސާބިތުކަމަކީ އެހެން މީހުންނަށް ނަމޫނާއެއް،" އީވާ ވިދާޅުވި އެވެ.\n"މޭޑޭ މުޒާހަރާ އާއި ޖޫން 12، 13 މުޒާހަރާގައި ވެސް މަހްލޫފް ނަމޫނާ ދެއްކެވި."\nވެރިކަން ބަދަލުކުރަން އިދިކޮޅު އިއްތިހާދު އުފެއްދި ފަހުން މަހްލޫފްގެ އެންމެ ގާތް އެއް ބޭފުޅެއް ކަމަށްވާ އިއްތިހާދުގެ ހިޔަނި ކެބިނެޓްގެ ޓްރޭޑް އެންޑް ޓްރާންސްޕޯޓް މިނިސްޓަރު އާދަމް އާޒިމް، މަހުލޫފް އެއްވަރުކުރެއްވީ ކުރީގެ ރައީސް މުހައްމަދު ނަޝީދުގެ ޒުވާން ދުވަސްވަރާ އެވެ. އޭނާ ވިދާޅުވި ގޮތުގައި މަހްލޫފަކީ "އަނިޔާވެރިކަން ބަދަލުކުރަން އުފެދުނު ޒުވާން ލީޑަރެ"ކެވެ.\nރައީސް މައުމޫނާއި ރައީސް ޔާމީންގެ އަރިހުގައި މަސައްކަތް ކުރެއްވި މަހްލޫފަކީ ސިޔާސީ ކަންތައްތަކުގައި ދެކޮޅު ފެނިފައި ހުރި ބޭފުޅެއް -- އާޒިމް\nސަރުކާރާ ދެކޮޅަށް މަހްލޫފް ފާޅުގައި ނުކުންނެވުމަކީ ޒުވާނުންނަށް ލިބުނު ވަރަށް ބޮޑު ހިތްވަރެއް ކަމަށް އާޒިމް ވިދާޅުވި އެވެ. އަދި ނިގުޅައިގެންފައިވާ ހައްގުތައް އިއާދަކުރެވޭނީ ޒުވާނުން މަހްލޫފް ނަމޫނާއަކަށް ނަގައިގެންކަން އޭނާ ފާހަގަކުރެއްވި އެވެ.\n"ޒުވާނުންނަށް ކަންތައްތައް ބަދަލުކުރެވޭނީ. ކަންކަން ބަދަލުކުރުމުގައި އެންމެ އިސް ރޯލެއް އަދާކުރައްވަމުން ގެންދެވި، ބިރު ފަހަނައަޅާ ގޮސްފައިވާ ލީޑަރުންގެ ތެރެއިން ލީޑަރެއް މަހްލޫފަކީ،" އާޒިމް ވިދާޅުވި އެވެ.\nއޭނާ ފާހަގަކުރެއްވި ގޮތުގައި މަހްލޫފްގެ މައުލޫމާތުގެ "ހަޒާނާ" އިން ކަންކަން ކުރިއަށް ގެންދަވަނީ ހިކުމަތްތެރިކަމާ އެކު އެވެ. އިދިކޮޅު ހަރަކާތްތައް ރާވައި ހިންގުމުގައި އެފަދަ ދެވަނައެއް ނެތް ކަމަށް ވެސް އާޒިމް ވިދާޅުވި އެވެ.\n"ރައީސް މައުމޫނާއި ރައީސް ޔާމީންގެ އަރިހުގައި މަސައްކަތްކުރެއްވި މަހްލޫފަކީ ސިޔާސީ ކަންތައްތަކުގައި ދެކޮޅު ފެނިފައި ހުރި ބޭފުޅެއް،" ރައްޔިތުންގެ މަޖިލީހުގައި ގާތްގަނޑަކަށް އަށް އަހަރު ހޭދަކުރައްވާފައިވާ މަހްލޫފާ ބެހޭ ގޮތުން އާޒިމް ވިދާޅުވި އެވެ.\nމަހުލޫފަށް ހުކުމް ކުރުމުގެ ޝަރީއަތުގެ މަޖިލިސް ކުރިއަށް ދިޔައިރު އަނބިކަނބަލުން ނަޒޫ (މ) ކޯޓު ކައިރީގައި .-- ފޮޓޯ: މުހައްމަދު ޝަރުހާން/ މިހާރު\nޝަރުއީ ދާއިރާއަށް މަހުލޫފްގެ ހަމަލާ\nއޭނާ އަކީ ފާޅުގައި ޝަރުއީ ދާއިރާއަށް ފާޑުވިދާޅުވާ ބޭފުޅެކެވެ. ޖަލު ހުކުމް އައުމުގެ ކުރިން ރެކޯޑްކުރެއްވި އަދި ރޭ އޮތް އިދިކޮޅު އިއްތިހާދުގެ ފުރަތަމަ ޖަލްސާގައި އާންމުކުރި އޭނާގެ ވާހަކާގައި ވެސް އެކަން ހިމެނުއްވި އެވެ.\n"މި ގައުމުގެ ޖުޑީޝަރީއަކީ މި ގައުމުގެ ވެރިކަން ކުރާ ޕާޓީ އަށް ތާއީދުކުރީމަ ހުކުމްނުކޮށް، އިދިކޮޅު މީހުންނަށް ހުކުމްކުރާ ތަނަކަށް ވެގެން ނުވާނެ. ރިޝްވަތުގެ ހަރާން ހުކުމްތައް ނެރޭ ބަޔަކަށް ވެގެން ނުވާނެ،" މަހްލޫފް ވިދާޅުވި އެވެ.\nއޭނާގެ މައްޗަށް އުފުލި އެހެން ދައުވާއެއްގައި މިހާރު އޮތީ ހުކުމް އިއްވުމެވެ. ކުރިން އިއްޔެ އެ ޝަރީއަތް ބާއްވަން ތާވަލްކުރިޔަސް ފަހުން ވަނީ ކެންސަލްކޮށްފަ އެވެ. ފުލުހުންގެ ބެރިކޭޑް ފާޅާލިކަމުގެ އެ ދައުވާ ސާބިތުވެއްޖެ ނަމަ ހަ މަހުގެ ޖަލު ހުކުމެއް އައުން ގާތެވެ. ނަމަވެސް އެކަމާ މަހުލޫފް ޖެހިލުންވެވަޑައިނުގަންނަވާނެކަން ނަޒޫ އަށް ޔަގީނެވެ. އޭނާ ވިދާޅުވީ "ފަތިފައްޗަށް ހުކުމް އަމުނައި 15 އަހަރު ޖަލަށް ލިއަސް މަހްލޫފްގެ އަޒުމެއް ނުގުޑާނެ" ކަމަށެވެ.\n"ކިތަންމެ އަނިޔާއެއް ދިނަސް މަހްލޫފް ހުރީ ގޭގައި ފިލާ އޮންނަ ވިސްނުމުގައެއް ނޫން. އޭނާ ނުކުތީ ރައްޔިތުންގެ ހައްގުގައި. އެކަން ކާމިޔާބު ނުވަނީސް މަހްލޫފް ހުއްޓައެއް ނުލާނެ. އެއީ ޔަގީންކަމެއް،" ނަޒޫ ވިދާޅުވި އެވެ.\n"މަހްލޫފް އިސްކުރާނީ ރައްޔިތުންގެ މަސްލަހަތު."\nދަރިން ދެކެ ލޯބިވާ އެހެން ބަފައިންނެކޭ އެއްގޮތަށް މަހުލޫފް އެންމެ ކަންބޮޑުވެވަޑައިގަންނަވަނީ ތިން އަހަރުގެ އަންހެން ދަރިފުޅާ ދުރުގައި ހުންނަވަން ޖެހޭތީ އެވެ.\n"މަހްލޫފަށް އެންމެ އުނދަގޫވީ ދަރިފުޅު ކަންތަކާ. ދަރިފުޅު ނޫން އެހެން އެއްވެސް ކަމަކާ މަހްލޫފްގެ ކަންބޮޑުވުމެއް ނެތް،" ނަޒޫ ވިދާޅުވި އެވެ.\nޖަލަށް ވަޑައިގަތުމުގެ ކުރިން ޅެން ބައިތަކުން މަހްލޫފް އޭނާގެ އަޒުމް ސިފަކުރެއްވީ "ފިޔަތައް ކޮށައި ކޮއްޓަށް ލިޔަސް، ދުލުގައި ހިފާ އަނބުރާލިޔަސް،" ފަހަތަށް ފިޔަވަޅު ނާޅުއްވާނެ ކަމަށް ވިދާޅުވެ އެވެ. އޭނާގެ ސިޔާސީ އެކުވެރިންނަށް އެއީ ކަށަވަރު ވާހަކައެކެވެ. އޭނާގެ އާއިލާ އަށް އެއީ ސުވާލެއް ވެސް އޮތް ކަމެއް ނޫނެވެ.\n"އަޅުގަނޑު އެނބުރި އައިސް މިއަށް ވުރެ ވަރުގަދަކުރާނަން،" އިއްތިހާދުގެ ސަޕޯޓަރުންނަށް ރޭ އޭނާ ވިދާޅުވި އެވެ.\nމުޒާހަރާއެއްގެ ތެރެއިން މަހްލޫފް ހައްޔަރުކޮށްގެން ގެންދަނީ.\nއިތުރު ލިޔުންތައް މުޒާހަރާ ރައްޔިތުންގެ މަޖިލިސް ކްރިމިނަލް ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޖުޑީޝަރީ މޯލްޑިވްސް ޔުނައިޓެޑް އޮޕޮޒިޝަން


Barcelona lead fulhaa kuri iru Ronaldo 50 vana Hat-trick hadhaifi | Mihaaru\nބާސެލޯނާ ލީޑުފުޅާކުރިއިރު، ރޮނާލްޑޯ 50 ވަނަ ހެޓްރިކް ހަދައިފި\n19 މާޗް 2018 - 09:35 10 comments\nމެޑްރިޑް (މާޗް 19) - ސްޕެނިޝް ލީގުގައި ރޭ ޖިރޯނާ ކޮޅަށް ޖެހި ގޯލުތަކާ އެކު ރެއާލް މެޑްރިޑްގެ ތަރި ކްރިސްޓިއާނޯ ރޮނާލްޑޯ ކެރިއަރުގައި 50 ވަނަ ހެޓްރިކް ހެދިއިރު، ލީގުގެ ދެ ވަނައިގައި އޮތް އެތުލެޓިކޯ މެޑްރިޑް ބަލިވުމުން ލީގުގެ އެއް ވަަނައިގައި ބާސެލޯނާ އިން ލީޑުފުޅާކޮށްފި އެވެ.\nސްޕެނިޝް ލީގުގެ އެއް ވަނައިގައި ބާސެލޯނާ އޮތީ ރޭ އެތުލެޓިކް ބިލްބާއޯ އަތުން 2-0 އިން ހޯދި މޮޅާ އެކު 29 މެޗުން 75 ޕޮއިންޓާ އެކު އެވެ. ދެ ވަނައިގައި އޮތް އެތުލެޓިކޯ ރޭ ކުޅުނު މެޗުން ވަނީ ވިޔަރެއާލް އަތުން 2-1 އިން ބަލިވެފަ އެވެ. އެތުލެޓިކޯ އަށް 29 މެޗުން ލިބިފައިވަނީ 64 ޕޮއިންޓެވެ.\nރެއާލް ވަނީ އަމިއްލަ ދަނޑުގައި 6-3 އިން ޖިރޯނާ ބަލިކޮށްފަ އެވެ. ރެއާލް ލީގުގެ ތިން ވަނައިގައި އޮތީ 29 މެޗުން 60 ޕޮއިންޓް ހަމަކޮށްގެންނެވެ.\nރޭގެ މެޗުގައި ރޮނާލްޑޯ ޖެހި ހަތަރު ގޯލާ އެކު ސީޒަނުގައި އޭނާ ވަނީ 37 ގޯލު ހަމަކޮށްފަ އެވެ. ސީޒަނުގެ ކުރީކޮޅުގައި ފޯމު ގެއްލިފައި ހުރި ނަމަވެސް ފަހަކަށް އައިސް ރޮނާލްޑޯ ވަނީ ކުޅުން ރަނގަޅުކޮށްފަ އެވެ. އެގޮތުން އެންމެ ފަހުން ކުޅުނު 11 މެޗުން ރޮނާލްޑޯ ވަނީ 21 ލަނޑު ކާމިޔާބު ކޮށްފަ އެވެ.\nރެއާލުގެ އަނެއް ދެ ލަނޑު ކާމިޔާބުކުރީ ލޫކަސް ވަޒްކޭޒާއި ގަރެތު ބޭލް އެވެ. ޖިރޯނާގެ ތިން ގޯލުގެ ތެރެއިން ދެ ލަނޑު ޖެހީ ކްރިސްޓިއަން ސްޓުއާނީ އެވެ. އަދި އަނެއް ލަނޑު ކާމިޔާބުކުރީ ރަމިރޭޒް ލޮޕޭޒް އެވެ.\nރޭ ބާސެލޯނާ ކުޅުނު މެޗުގައި އެ ޓީމުގެ ފޯވާޑް ލުއިސް ސުއަރޭޒް ނުކުޅެ އެވެ. ފަސް ރީނދޫ ކާޑު ހަމަވުމުގެ ސަަބަބުން އޭނާ ހުރީ ސަސްޕެންޝަނުގަ އެވެ. ރޭގެ މެޗު ފަށައިގެން އަށް ވަނަ މިނިޓްގައި ބާސެލޯނާ އަށް ލީޑުނަގައިދިނީ ސުއަރޭޒްގެ ބަދަލުގައި މި މެޗުގައި ކުޅެން ނުކުތް ޕަކޯ އަލްކަސޭރު އެވެ. ފުރަތަމަ ހާފު ނިމުމުގެ ކުރިން ބާސެލޯނާގެ އަނެއް ލަނޑު ކާމިޔާބުކުރީ ލިއޮނަލް މެސީ އެވެ. އޭނާ ލަނޑު ޖެހީ އޮސްމާން ޑެމްބެލޭ ތަނަވަސްކޮށްދިން ފުރުސަތަކުންނެވެ.


SunOnline: Lebanon ge jalakun 69 gaidheen filai,5gaidheeaku maruvejje\nލުބްނާނުގެ ޖަލަކުން 69 ގައިދީން ފިލައި، ފަސް ގައިދީއަކު މަރުވެއްޖެ\nރުގިއްޔާ މުހައްމަދު މޫސާ 22 Nov 2020, 08:22\nލުބުނާނުގެ ޖަލަކުން ފިލައިގެން ދިޔަ ހަ މީހަކު ތިބި ކާރެއް އެކްސިޑެންޓުވެ، ފަސް މީހަކު ވަނީ މަރުވެފަ -- ފޮޓޯ: ރޮއިޓާސް\nބޭރޫތު (ނޮވެމްބަރު 21): ލުބުނާނުގެ ޖަލަކުން 69 ގައިދީން ފިލައި، އޭގެ ތެރެއިން ފަސް ގައިދީއަކު ކާރު އެކްސިޑެންޓެއްގައި މަރުވެއްޖެ އެވެ.\nލުބުނާނުގެ ބައަބްދާ ސިޓީގެ ޖަލަކުން އިއްޔެ ގައިދީންތަކެއް ފިލީ ޖަލު ގޮޅިތަކުގެ ދޮރުތައް ހަލާކުކޮށްލައިގެންނެވެ. އަދި ފިލި މީހުންގެ ތެރެއިން ހަ މީހަކު ކާރެއް ވަގަށް ނަގައިގެން ފުލުހުންނަށް ފިލަން މަސައްކަތް ކުރި އެވެ. ނަމަވެސް އެ ކާރު ކޮންޓްރޯލުން ނެއްޓިގެން ގޮސް ގަހެއްގައި ޖެހުމުން ފަސް މީހަކު މަރުވެ، އެކަކަށް އަނިޔާވި އެވެ. އަދި އަނިޔާވި މީހާ ވަނީ ހައްޔަރުކޮށްފަ އެވެ.\nލުބުނާނުގެ ދައުލަތުގެ މީޑިއާ އެންއެންއޭއިން ބުނި ގޮތުގައި ޖަލުން ފިލި މީހުންގެ ތެރެއިން 15 މީހަކު ހޯދުމަށް ފަހު މިހާރު ވަނީ ހައްޔަރުކޮށްފަ އެވެ. އަދި ބާކީ މީހުން ހޯދުމުގެ މަސައްކަތް މިހާރު ދަނީ ކުރަމުންނެވެ.\nމީގެ އިތުރުން، ލުބުނާނުގެ ކަމާ ބެހޭ އިދާރާތަކުން ވަނީ އެ މައްސަލަ ތަހުގީގު ކުރަން ފަށާފަ އެވެ. އަދި ގައިދީން ފިލަން ކުރި މަސައްކަތުގައި ޖަލުގެ ގާޑުންތަކެއް އެހީތެރިވި ކަމަށް ބެލެވޭ ކަމަށް އެގައުމުގެ ޕްރޮސެކިއުޓަރަކު ވިދާޅުވި އެވެ.\nމި އަހަރުގެ ކުރީކޮޅު އެމްނެސްޓީ އިންޓަނޭޝަނަލް އިން ވަނީ ލުބުނާނުގެ ތޮއްޖެހިފައިވާ ޖަލުތަކުގައި ކޮވިޑް-19 ފެތުރުމާ ބެހޭ ގޮތުން ކަންބޮޑުވުން ފާޅުކޮށްފަ އެވެ. އަދި ބައެއް ޖަލުތަކުގައި ގައިދީންނާއި އެ މީހުންގެ އާއިލާގެ މެމްބަރުން ވަނީ އެ މީހުން ދޫކޮށްލުމަށް ގޮވާލާ މުޒާހަރާކޮށްފައި ކަމަށް އެގުރޫޕުން ބުންޏެވެ.